text:
ཞི་བདེ་གཟེངས་རྟགས་ཉིན་མོའི་སྤྱི་འཐུས་ལྷན་ཚོགས་ཀྱི་གསུང་བཤད།
༢༠༡༧།༡༢།༡༠ཉིན་སྤེལ། ༧གོང་ས་མཆོག་གིས་ཞི་བདེ་གཟེངས་རྟགས་བཞེས་ཏེ་ལོ་ ༢༨ འཁོར་བའི་ཉིན་མོ་གཞུང་འབྲེལ་སྲུང་བརྩི་སྐབས་སུ་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨ་ཅཱརྱ་ཡེ་ཤེས་ཕུན་ཚོགས་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད་སྒྲོགས་སྦྱང་གནང་བ།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་ལམ་ཞུས་ཏེ་ལོ་ངོ་ཉི་ཤུ་རྩ་བརྒྱད་འཁོར་བའི་དུས་དྲན་མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱིས་གསུང་བཤད།
༄༅། །ཕྱི་ལོ་ ༢༠༡༧ ཟླ་ ༡༢ ཚེས་ ༡༠ ཉིན་མོ་འདི་ནི་གཞིས་བྱེས་བོད་མི་ཡོངས་ཀྱི་བླ་ན་མེད་པའི་མགོན་སྐྱབས་དང་། བླང་དོར་ལམ་སྟོན་པ། འཇིག་རྟེན་ཞི་བདེའི་དེད་དཔོན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་སྙན་པའི་གྲགས་པ་ཕྱོགས་བཅུར་ཁྱབ་པའི་ནོ་སྦེལ་ཞི་བདེའི་གཟེངས་རྟགས་འབུལ་ལམ་ཞུས་པ་དགྱེས་བཞེས་མཛད་དེ་མི་ལོ་ ༢༨ འཁོར་བའི་དུས་ཚིགས་ཁྱད་པར་ཅན་གྱི་ཉིན་མོ་ཞིག་ཡིན།
༸མགོན་པོ་གང་གིས་མཐའ་ཡས་སྐྱེ་འགྲོ་ཀུན་ལ་ཕན་བདེའི་འཕྲིན་ལས་འདོད་རྒུ་ཆར་དུ་བསྙིལ་བའི་གསང་གསུམ་གྱི་མཛད་འཕྲིན་གཞལ་དུ་མེད་པ་བསྐྱངས་དང་སྐྱོང་བཞིན་པར་ཕྲན་གྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་སྒོ་གསུམ་གུས་པ་ཆེན་པོས་བཀའ་དྲིན་རྗེས་དྲན་དང་བཅས་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
ཕྱི་ལོ་ ༡༩༨༩ ལོའི་ཟླ་ ༡༢ པའི་ཚེས་ ༡༠ རྒྱལ་སྤྱིའི་འགྲོ་བ་མིའི་ཐོབ་ཐང་ཉིན་མོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ཆེས་སྙན་གྲགས་ཅན་གྱི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་ཡོད་ཅིང་། དེ་ཡང་༸མགོན་པོ་མཆོག་གི་གཞན་ཕན་གྱི་མཛད་པ་འཕྲིན་ལས་སྤྱི་དང་། ཡང་སྒོས་འཛམ་གླིང་ཀུན་ལ་དགེ་ཕན་ཅན་གྱི་བོད་མི་རིགས་རིག་གཞུང་དང་བཅས་པ་མི་ཉམས་གོང་འཕེལ་དང་། ཉམས་པ་སླར་གསོའི་ཆེད་དུ། ནང་པའི་ཆོས་ཀྱི་བསླབ་བྱ་ཟབ་མོ་གཞིར་བཟུང་འཚེ་མེད་ཞི་བའི་ཐབས་ཚུལ་ཁོ་ནར་བརྟེན་ཏེ་བོད་དོན་བདེན་མཐའ་གསལ་ཐབས་མཛད་པ་དང་། དེ་བཞིན་འཛམ་གླིང་འདིར་ཕན་ཚུན་བསམ་ཤེས་དང་། མཐུན་སྒྲིལ། དྲང་བདེན། བྱམས་བརྩེ་ཡོད་པ་བཅས་ཀྱི་སྒོ་ནས་ཕན་ནུས་ལྡན་ལ་ཕུགས་རྒྱང་རིང་བའི་དགོངས་པར་བརྟེན་ནས་རྒྱལ་སྤྱིའི་ནང་འཁྲུག་རྩོད་ཁག་ཞི་ཐབས་དང་། འགྲོ་བ་མིའི་ཐོབ་ཐང་གི་འགན་ཁུར། རང་བྱུང་ཁོར་ཡུག་སྲུང་སྐྱོབ་བཅས་ལ་སྨན་པའི་ཞི་བདེ་དོན་དང་ལྡན་པ་འབྱུང་ཐབས་སུ་རྨད་བྱུང་མཛད་བཟང་བསྐྱངས་དང་སྐྱོང་མུས་ལ་འཛམ་གླིང་སྐྱེ་རྒུ་རྣམས་ཀྱི་ཡིད་དབང་ཕྲོགས་ཏེ། སྙན་གྲགས་ཅན་གྱི་ཞི་བདེའི་གཟེངས་རྟགས་དེ་བཞིན་འབུལ་ལམ་ཞུས་ཡོད།
ཕྱི་ལོ་ ༢༠༡༧ ལོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨིན་ཡུལ་དང་། འཇར་མི་ནི། ཨི་ཊ་ལི། ལ་ཏིཝི་ཡ་བཅས་ཡུ་རོབ་རྒྱལ་ཁབ་ཁག་བཞི་དང་རྒྱལ་ས་ལྡི་ལིས་གཙོས་རྒྱ་གར་གྱི་གྲོང་ཁྱེར་ཁག་ཏུ་རླབས་ཆེན་གྱི་མཛད་འཕྲིན་བསྐྱངས་དང་སྐྱོང་བཞིན་པ་དང་། དེ་ནས་ཨི་ཊ་ལིར་ཆིབས་བསྒྱུར་སྐབས་བཀའ་སློབ་བསྩལ་བར་འགྲོ་བ་མིའི་རྩོད་རྙོག་རྐྱེན་པས་འཚེ་བ་བརྒྱུད་མི་མང་ས་ཡ་མང་པོའི་ཚེ་སྲོག་ཤོར་བ་མ་ཟད། འཛམ་གླིང་གི་དཔལ་འབྱོར་དང་ཁོར་ཡུག་གི་གནས་སྟངས་ཀྱང་ཉམས་ཆག་འགྲོ་བཞིན་ཡོད། ང་ཚོས་དུས་རབས་ཉེར་གཅིག་འདི་བཞིན་བཟོད་བསྲན་དང་གྲོས་མོལ་གྱི་ལམ་ནས་དཀའ་ངལ་སེལ་ཐབས་བྱེད་དགོས་པའི་དུས་རབས་ཤིག་ཆགས་རྒྱུར་འབད་བརྩོན་གནང་དགོས། དེ་ལྟར་ཡོང་བར་ཤེས་ཡོན་ནི་ཧ་ཅང་གལ་ཆེན་པོ་ཆགས་ཡོད། དེང་དུས་ཤེས་ཡོན་ལམ་ལུགས་ནང་འགྲོ་བ་མིའི་གཤིས་རྒྱུད་དང་འབྲེལ་བའི་བཟང་པོའི་རིན་ཐང་གོང་མཐོར་གཏོང་རྒྱུའི་ཐད་མ་འདང་བའི་ཆ་ཞིག་ཡོད་པར་བརྟེན།
དེང་དུས་ཤེས་ཡོན་ལམ་ལུགས་ནང་རིས་མེད་ཀྱི་བཟང་སྤྱོད་གོང་མཐོར་གཏོང་རྒྱུ་དང་འགྲོ་བ་མིའི་གཤིས་རྒྱུད་དང་འབྲེལ་བའི་བཟང་པོའི་རིན་ཐང་དེ་དག་ང་ཚོའི་སེམས་ཚོར་དང་འབྲེལ་བ་ཡོད་སྟབས། བློའི་རྣམ་གཞག་དང་བྱེད་ལས་སྐོར་གྱི་གོ་རྟོགས་སྤེལ་ཐུབ་པ་དགོས་རྒྱུ་ཧ་ཅང་གལ་ཆེན་པོ་རེད་ཅེས་དང་། དེ་བཞིན་མང་ཚོགས་ནས་བྱམས་བརྩེ་ཉམས་ལེན་དང་། འགྲོ་བ་མི་གཅིག་གྱུར་གྱི་འདུ་ཤེས་འཛིན་དགོས་པའི་འབོད་སྐུལ་ཡང་གནང་ཡོད། ད་དུང་སེམས་ཀྱི་ཞི་བདེ་ཡོང་ཁུངས་ངོ་མ་ནི་བྱམས་བརྩེ་དང་སྙིང་རྗེ་ཡིན་ལ། བྱམས་བརྩེ་ནི་རང་དང་སེམས་ཐག་ཉེ་པོ་ཡོད་པ་ཁོ་ནར་མིན་པར་འགྲོ་བ་སྤྱི་དང་། ལྷག་པར་སོ་སོའི་དགྲ་བོ་ཡིན་ནའང་བྱམས་བརྩེའི་བློ་སྐྱེད་དགོས་པ་ནི་འགྲོ་བ་མིས་གནང་ཐུབ་པ་ཞིག་ཡིན་སྐོར་བཀའ་སློབ་ཕེབས་ཡོད། ད་ལམ་ཨི་ཊ་ལི་ནང་དུའང་ཁོང་གི་ཕྱག་བསྟར་གནང་བཞིན་པའི་འཛམ་གླིང་ཞི་བདེ་དང་དྲང་བདེན། དེ་བཞིན་ནང་ཆོས་ནས་གསུང་པའི་ཚན་རིག་དང་ལྟ་གྲུབ་ཀྱི་རྣམ་གཞག་ཐོག་ལ་རླབས་ཆེན་གྱི་མཛད་རྗེས་བསྐྱངས་དང་སྐྱོང་བཞིན་པ་བཅས་ལ་འཚེ་མེད་ཞི་བའི་དེད་དཔོན་གྱི་གཟེངས་རྟགས། ཆེ་བསྟོད་ཕྱག་ཁྱེར། ཆེ་བསྟོད་མི་སེར་གྱི་མཚན་གནས་གཟེངས་རྟགས་བཅས་འབུལ་ལམ་ཞུས་ཡོད།
ཕྱི་ལོ་ ༢༠༡༧ ལོའི་ནོ་སྦེལ་ཞི་བདེའི་གཟེངས་རྟགས་རྒྱལ་སྤྱིའི་རྡུལ་ཕྲན་མཚོན་ཆ་ཉེན་སྲུང་ཚོགས་པ་ ICAN ཞེས་པར་ཐོབ་ཡོད་ལ་འཛམ་གླིང་ཁྱོན་དུ་རྡུལ་ཕྲན་མཚོན་ཆ་རྩ་མེད་བཟོ་ཆེད་ད་བར་མུ་མཐུད་ལས་འགུལ་ཤུགས་ཆེ་སྤེལ་ཡོད་པ་དང་། དེང་སྐབས་འཛམ་གླིང་གི་གནས་སྟངས་ཇི་འདྲ་ཞིག་ཏུ་འགྱུར་མིན་ཐད་ངེས་གཏན་གང་ཡང་མེད་པ་མ་ཟད། ས་ཕྱོགས་གང་སར་ལྷིང་འཇགས་མེད་པའི་གནས་སྟངས་འདིའི་འོག་ཁོང་རྣམ་པའི་ལས་འགན་ནི་ཛ་དྲག་གི་དགོས་མཁོ་ཆེན་པོ་ཞིག་ཏུ་ཆགས་ཡོད་ལ། དེ་བཞིན་ཆོད་སེམས་བརྟན་པོས་འབད་བརྩོན་གནང་བའི་སྙིང་སྟོབས་བཅས་ལ་ངོས་འཛིན་གསལ་པོ་གནང་སྟེ་གཟེངས་རྟགས་གནང་བ་ཞིག་ཡིན་སྟབས། ང་ཚོས་ཀྱང་ཚོགས་པ་དེའི་མཛད་བཟང་ལ་རྗེས་སུ་ཡི་རངས་ཀྱིས་བསྔགས་བརྗོད་དང་འཚམས་འདྲི་ཞུ་རྒྱུ་ཡིན།
དེ་བཞིན་བོད་ཀྱི་འཐབ་རྩོད་འདི་ཡང་དྲང་བདེན་དང་འགྲོ་བ་མིའི་ཐོབ་ཐང་དང་འབྲེལ་བ་ཆེན་པོ་ཞིག་ཆགས་ཀྱི་ཡོད་སྟབས། འདི་ལོར་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཆེས་མཐོའི་འགྲོ་བ་མིའི་ཐོབ་ཐང་ལྷན་ཚོགས་ཀྱི་འགན་འཛིན་ཛཡེཊ་ཨལ་ཧུའུ་སན་ (Zeid Ra’ad Al Hussein) མཆོག་ནས་རྒྱལ་སྤྱིའི་ཆེས་མཐོའི་འགྲོ་བ་མིའི་ཐོབ་ཐང་ལྷན་ཚོགས་ཐེངས་ ༣༦ པའི་ཐོག་བོད་ནང་གི་འགྲོ་བ་མིའི་ཐོབ་ཐང་ཐད་གླེང་སློང་གནང་བ་ཙམ་མ་ཟད། སྐབས་དེར་སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེ་ཞིང་གཤེགས་མཆོག་དང་། བོད་ཀྱི་སྐད་ཡིག་སྲུང་སྐྱོབ་ཆེད་ལས་འགུལ་སྤེལ་མཁན་བཀྲ་ཤིས་དབང་ཕྱུག་ལགས་རྣམ་གཉིས་ཀྱི་གནད་དོན་གཙོ་བཟུང་ཐོག་བོད་མིའི་འགྲོ་བ་མིའི་ཐོབ་ཐང་དང་ཆོས་དད་རང་དབང་སྐོར་གླེང་སློང་ཤུགས་ཆེར་གནང་ཡོད། དེ་བཞིན་སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེ་དམ་པ་བཙོན་ཁང་ནང་དུ་འདས་གྲོངས་སུ་ཕྱིན་པའི་སྐོར་དང་། རྒྱ་རིགས་མང་གཙོ་དོན་གཉེར་བ་ནོ་སྦེལ་ཞི་བདེའི་གཟེངས་རྟགས་བཞེས་མྱོང་མཁན་སྐུ་ཞབས་ལིའུ་ཞའོ་པོ་མཆོག་འདས་རྐྱེན་སྐོར་བཅས་གནས་སྟངས་ཛ་དྲག་ཏུ་འགྲོ་བཞིན་པ་དེར་སེམས་འཚབ་དང་སྦྲགས། ཨ་རི། ཨིན་ཡུལ། ཡུ་རོབ། སུད་ཛི་ལནྜི། འཇར་མི་ནི་བཅས་ནས་རྒྱལ་སྤྱིའི་འགྲོ་བ་མིའི་ཐོབ་ཐང་སྲུང་སྐྱོབ་ཆེད་འབད་བརྩོན་སྔར་ལྷག་གནང་དགོས་པའི་རེ་འདུན་ཡང་བཏོན་ཡོད།
རྒྱ་གཞུང་གིས་ཕྱི་ཕྱོགས་འདྲ་ཆགས་པོའི་རྣམ་འགྱུར་བསྟན་ཡང་དོན་དུ་འདི་ལོའི་ཕྱི་ཟླ་ ༩ པའི་ནང་ཨ་རིར་རྟེན་གཞི་བྱས་པའི་འགྲོ་བ་མིའི་ཐོབ་ཐང་རྟོག་ཞིབ་ཚོགས་པའི་ (Human Rights Watch) སྙན་ཐོའི་ནང་། རྒྱ་ནག་གཞུང་གིས་འཛམ་གླིང་མཉམ་འབྲེལ་རྒྱལ་ཚོགས་ཀྱིས་འགྲོ་བ་མིའི་ཐོབ་ཐང་སྲུང་སྐྱོབ་ཀྱི་ལས་འགུལ་སྤེལ་བཞིན་པ་དེར་དངོས་ཤུགས་བརྒྱུད་གསུམ་ནས་འགོག་རྐྱེན་བཟོ་བཞིན་ཡོད་པ་གསལ་འདོན་གནང་ཡོད་ལ། དེ་དང་ཕྱོགས་མཚུངས་ཨ་རིའི་ཕྱི་སྲིད་ལས་ཁུངས་ནས་འདི་ལོར་ཆོས་དད་རང་དབང་གི་གནས་སྟངས་ཐོག་ལོ་འཁོར་སྙན་ཐོར། རྒྱ་གཞུང་གིས་བོད་ཀྱི་དགོན་སྡེ་ཁག་གི་ནང་ཆོས་ཞུགས་རབ་བྱུང་ཕོ་མོ་རྣམས་ཀྱི་རྒྱུན་ལྡན་ཆོས་ཕྱོགས་ཀྱི་བྱེད་སྒོར་དམ་དྲག་བསུན་གཙེར་བཟོ་བཞིན་ཡོད་སྐོར་ཞིབ་ཕྲ་གསལ་འདོན་གནང་བ་ནས་གསལ་པོ་ཤེས་རྟོགས་ཐུབ་ངེས། དེ་བཞིན་འཛམ་གླིང་མཉམ་འབྲེལ་རྒྱལ་ཚོགས་ཀྱི་དབུལ་ཕོངས་མྱུར་སྐྱོབ་དང་འགྲོ་བ་མིའི་ཐོབ་ཐང་ལྷན་ཚོགས་ཀྱི་དམིགས་བསལ་འགན་འཛིན་སྐུ་ཞབས་ཕི་ལིབ་ ཨལ་སཊོན་ (Professor Philip G Alston) མཆོག་ནས་ཉེ་སྔོན་རྒྱ་ནག་དང་བོད་བཅས་ལ་དངོས་ཡོད་གནས་སྟངས་ཇི་ཡིན་ཤེས་རྟོགས་སླད་གཟིགས་ཞིབ་དོ་ནན་གནང་ཡོད་ལ། ད་ལྟའི་ཆར་བོད་དང་གྲངས་ཉུང་མི་རིགས་ཀྱི་ས་གནས་ཁག་ལ་ཉམ་ཐག་དབུལ་ཕོངས་ཀྱི་གནས་བབ་ལ་བཟང་ཕྱོགས་ཀྱི་འགྱུར་བ་གང་ཡང་ཕྱིན་མེད་པ་མ་ཟད། ད་དུང་དེ་ལས་ལྡོག་སྟེ་བོད་ནང་གི་དངོས་ཡོད་གནས་སྟངས་ཐོག་འཁོད་སྙོམས་མེད་པ་དང་ཧ་ཅང་ཞན་པོ་ཡོད་པ་ངོས་འཛིན་ཐེར་འདོན་གནང་ཡོད།
ཕྱི་ལོ་ ༢༠༡༧ ཟླ་ ༡༠ པའི་ནང་རྒྱ་ནག་དམར་ཤོག་ཀྲུང་དབྱང་ཨུ་ཡོན་ལྷན་ཁང་ཟེར་བའི་སྐབས་ ༡༩ པའི་ཚང་འཛོམས་གྲོས་ཚོགས་དེས་རྒྱ་ནག་དམར་ཤོག་དབུས་ཆབ་སྲིད་ཅུས་ཟེར་བའི་ཨུ་ཡོན་དང་། དབུས་ཆབ་སྲིད་ཚན་པའི་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན། ཀྲུང་དབྱང་ཨུ་ཡོན་ལྷན་ཁང་གི་སྤྱི་ཁྱབ་དྲུང་ཆེ་བཅས་འདེམས་བསྐོ་བྱས་པ་དང་། སྲིད་འཛིན་ཞི་ཅིན་ཕིན་གྱི་མིང་དང་བསམ་ཚུལ་ཏང་གི་སྒྲིག་ཡིག་ནང་དུ་བཀོད་ཆོག་པར་བྱས་པ་ནི། འདས་པའི་ལོ་རབས་ནང་མར་ལེ་རིང་ལུགས་དང་མའོ་ཙེ་ཏུང་གི་དགོངས་པ་ཟེར་བ་ནང་བཞིན་ཚོགས་ཆེན་འདི་བརྒྱུད་དེ། སྲིད་འཛིན་ཞི་ཅིན་ཕིན་གྱི་གོ་གནས་དང་དབང་ཚད་བླ་ན་མེད་པ་ཆགས་ཡོད། སྐབས་དེར་མཐའ་འཁྱོངས་བཅུ་བཞི་དྲངས་པའི་ནང་ནས་ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་རྒྱུ་མཐའ་འཁྱོངས་ཟེར་བ་དང་། མི་དམངས་ཀྱི་རང་ཐག་རང་གཅོད་མཐའ་འཁྱོངས། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་རྒྱུ་མཐའ་འཁྱོངས། འཕེལ་རྒྱས་ཁྲོད་དམངས་འཚོ་འགན་ལེན་དང་ལེགས་བཅོས་མཐའ་འཁྱོངས། མི་དང་རང་བྱུང་ཁམས་ཞི་མཐུན་མཉམ་གནས་མཐའ་འཁྱོངས། མིའི་རིགས་ཀྱི་ལས་དབང་གཅིག་མཐུན་འདུས་གྲུབ་བསྐྲུན་རྒྱུར་སྐུལ་འདེད་གཏོང་རྒྱུ་མཐའ་འཁྱོངས་ཟེར་བ་སོགས་ཀྱིས་བཟང་ཕྱོགས་ཀྱི་ཟུར་ཞིག་མངོན་ཡོད་པས། རྒྱ་ནག་ནང་དང་ལྷག་པར་བོད་རྒྱའི་གནད་དོན་ཐད་ལའང་དེའི་བཟང་ཕྱོགས་ཀྱི་འགྱུར་བ་ཞིག་འབྱུང་རྒྱུར་རེ་བ་རྒྱག་མི་ཆོག་པ་མིན་སྟབས། སྲིད་འཛིན་ཞི་ཅིན་ཕིན་གྱི་གུ་ཡངས་ཀྱི་སྲིད་བྱུས་བཟུང་སྟེ་རྒྱལ་སྤྱིའི་ནང་རྒྱ་ནག་ལ་ཆེ་མཐོང་འབྱུང་ཐབས་དང་། ལྷག་པར་བོད་མི་རིགས་ཀྱི་མངོན་འདོད་ལ་བདག་བཟུང་གིས་དཀའ་རྙོག་སེལ་ཐབས་གནང་དགོས་པ་གལ་ཆེ་བའི་གནད་དོན་ཆགས་ཡོད།
ཕྱི་ལོ་ ༡༩༨༧ ཟླ་ ༩ ཚེས་ ༢༧ ནས་བཟུང་བོད་ནང་གཞིས་ལུས་རྒྱ་ཆེའི་མི་མང་ཁྲོད་མི་རབས་གསར་པ་ཚོས་སྣེ་ཁྲིད་པའི་ཞི་བའི་གྱེན་ལངས་ཀྱི་ལས་འགུལ་རིམ་པ་སྤེལ་ཡོད་པ་དང། ལྷག་པར་ཕྱི་ལོ་ ༢༠༠༨ ས་བྱི་ཞི་རྒོལ་ཆེན་མོ་དང་། འདི་ལོ་ཕྱི་ཟླ་ ༡༡ ཚེས་ ༢༦ ཉིན་དཀར་མཛེས་རྫོང་ཐོག་ཏུ་དགེ་འདུན་པ་བསྟན་དགའ་ལགས་ནས་རང་ལུས་མེར་བསྲེགས་བཏང་སྟེ་རྒྱ་གཞུང་ལ་ཞི་རྒོལ་གྱིས་བོད་ལ་རང་དབང་དགོས་ཞེས་དགོས་འདུན་བཏོན་ཡོད། དེ་རྗེས་ཁོང་འདས་གྲོངས་སུ་གྱུར་འདུག ཕྱི་ལོ་ ༢༠༠༩ ནས་བཟུང་ད་བར་བོད་མི་སེར་སྐྱ་ཕོ་མོ་རྒན་དར་གཞོན་གསུམ་མི་གྲངས་ ༡༥༠ ཡིས་རང་གི་རྩ་ཆེའི་སྐུ་ལུས་མེར་བསྲེགས་ཀྱིས་བློས་གཏོང་ཆེན་པོ་གནང་དགོས་བྱུང་བ་དེ་དག་ནི་རྒྱ་གཞུང་གིས་བོད་མིར་ནོར་འཁྲུལ་ཅན་གྱི་མཁྲེགས་འཛིན་གྱི་སྲིད་བྱུས་འཛིན་ཏེ། འགྲོ་བ་མིའི་ཐོབ་ཐང་ལ་ཚད་ལས་འདས་པའི་བརྡལ་བཤིག་བཏང་དྲགས་པའི་ཉེར་ལེན་གྱིས་ཡིན་པ་ཀུན་གྱིས་ཤེས་གསལ་ལྟར། དེ་རིང་གི་གོ་སྐབས་འདི་བརྒྱུད་རྒྱ་གཞུང་གི་འགོ་ཁྲིད་ཚོས་འགན་འཁུར་དགོས་པའི་དྲན་སྐུལ་ནན་ཏན་བྱ་རྒྱུ་ཡིན།
བོད་ནང་གི་དངོས་ཡོད་གནས་ཚུལ་ཇི་བཞིན་ཤེས་རྟོགས་དཀའ་བ་དང་འདི་ལོའི་ནང་རྒྱ་ནག་གུང་ཁྲན་ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་ ༡༩ པ་ཟེར་བའི་ཚོགས་འདུའི་སྔ་རྗེས་སྐབས་བོད་ནང་ལ་མང་ཚོགས་ཀྱི་ཁ་པར་བརྒྱུད་དྲ་རྒྱ་བཀོལ་སྤྱོད་བྱ་རྒྱུར་བཀག་སྡོམ་བྱེད་ཤུགས་ཆེ་རུ་བཏང་ཡོད། ཨ་རིའི་རྒྱལ་སར་རྟེན་གཞི་བྱས་པའི་རང་དབང་ཁང་པས་ (Freedom House) “ཕྱི་ལོ་ ༢༠༡༧ ལོའི་དྲ་རྒྱའི་རང་དབང་།” ཞེས་པའི་སྙན་ཐོ་ཞིག་བཏོན་པ་ལྟར་ན། རྒྱ་ནག་གཞུང་གིས་དྲ་རྒྱའི་རང་དབང་ཐོག་བརྩི་མེད་རྡོག་རོལ་བཏང་སྟེ་ལོ་གསུམ་བསྟུད་མར་འཛམ་གླིང་ནང་དྲ་རྒྱའི་རང་དབང་ལ་དམ་དྲག་བྱེད་མཁན་ཆེས་སྡུག་ཤོས་ཀྱི་གྲས་སུ་བཞག་ཡོད། སྙན་ཐོའི་ནང་རྒྱ་གཞུང་གིས་དེ་སྔ་ནས་དྲ་རྒྱའི་བཀོལ་སྤྱོད་ཐོག་དམ་དྲག་བྱེད་མུས་ཁར་ཉེ་ལམ་དྲ་རྒྱའི་ཁྲིམས་སྒྲིག་གསར་བཟོ་བརྒྱུད་དམ་དྲག་སྔར་ལྷག་བྱེད་ཤུགས་ཆེ་རུ་བཏང་ཡོད་པ་གསལ་བཏོན་གནང་འདུག དེ་བཞིན་བོད་ནང་ལ་མང་ཚོགས་ཀྱི་ཁ་པར་བརྒྱུད་དྲ་རྒྱ་བཀོལ་སྤྱོད་བྱ་རྒྱུར་བཀག་སྡོམ་ཡང་ནས་ཡང་དུ་བྱེད་མུས་ཡིན་པར་ནན་བརྗོད་གནང་འདུག
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཕྱི་ལོ་ ༡༩༧༤ ཙམ་ནས་དགོངས་བཞེས་ཀྱིས་བོད་རྒྱ་གཉིས་དབར་ཞི་འགྲིག་ཡོང་ཐབས་སུ་ལྷག་བསམ་རྣམ་དག་གིས་གཉིས་ཕན་དབུ་མའི་ལམ་རྒྱུན་སྐྱོང་མཛད་པ་དང་། བོད་མིའི་མང་གཙོའི་སྒྲིག་འཛུགས་ཀྱི་ཁྲིམས་བཟོ་ལྷན་ཚོགས་ནས་གྲོས་ཆོད་ཀྱིས་ལམ་ནས་གཏན་ལ་ཕབ་པའི་དབུ་མའི་ལམ་གྱི་སྲིད་བྱུས་ནི་རྒྱ་ནག་གི་རྩ་ཁྲིམས་ཀྱི་སྒྲོམ་གཞིའི་འོག་ཁྲིམས་མཐུན་གྱི་ཐོབ་ཐང་ཡོད་པའི་བོད་རིགས་ཡོངས་ལ་མི་རིགས་ས་གནས་རང་སྐྱོང་གི་གནས་བབ་ཚད་ལྡན་མིང་དོན་མཚུངས་པ་ཞིག་དགོས་ཞེས་པ་ནི་ཁ་བྲལ་མིན་པ་གསལ་པོ་ཤེས་བཞིན་དུ། རྒྱ་ནག་གཞུང་གིས་དུས་སྐབས་ནམ་བྱུང་ལ་ཁ་བྲལ་བ་ཞེས་ཡང་ནས་བསྐྱར་དུ་བཤད་དེ། འདི་ལོར་འཐབ་ཕྱོགས་གཅིག་གྱུར་གྱི་འགོ་ཁྲིད་ནས་ཕྱིའི་རྒྱལ་ཁབ་ཁག་གི་དཔོན་རིགས་དག་གིས་༸གོང་ས་མཆོག་དང་མཇལ་འཕྲད་གནང་ན་གུ་ཡངས་ནམ་ཡང་མེད་པའི་མཁྲེགས་འཛིན་གྱི་སྲིད་བྱུས་འཛིན་པར་ཡོངས་གྲགས་བྱས་ཡོད་ཀྱང་། རྒྱལ་སྤྱིའི་ནང་རྒྱ་གཞུང་གི་དཔལ་འབྱོར་གྱིས་གནོན་ཤུགས་ཐེབས་པའི་རྒྱལ་ཁབ་འགས་ལག་བསྟར་བྱེད་སྲིད་ཀྱང་སྟོབས་ཆེན་རྒྱལ་ཁབ་ཁག་དང་། འགྲོ་བ་མིའི་ཐོབ་ཐང་ལ་གལ་ཆེར་བརྩི་མཁན་དག་གིས་ལག་ལེན་ནམ་ཡང་བྱེད་མི་སྲིད། དོན་དུ་བོད་རྒྱ་གཉིས་ཀའི་འཕྲལ་ཕུགས་གཉིས་ཕན་གྱི་ཞི་འགྲིག་ཡོང་ཐབས་ལ་མགྱོགས་མྱུར་བསམ་ཤེས་ཀྱིས་༸གོང་ས་མཆོག་གི་སྐུ་ཚབ་དང་རྒྱ་གཞུང་བར་འབྲེལ་མོལ་གང་མྱུར་ཡོང་ཐབས་གནང་དགོས་པ་གོ་སྐབས་འདི་བརྒྱུད་ནས་འབོད་སྐུལ་བསྐྱར་ནན་བྱ་རྒྱུ་ཡིན།
གཞིས་བཞུགས་རྒྱལ་གཅེས་དཔའ་བོ་དཔའ་མོ་འདས་གསོན་རྣམས་ཀྱི་ལྷག་བསམ་དང་། དཔའ་མཛངས་སྙིང་སྟོབས། བླ་ན་མེད་པའི་མཛད་རྗེས་རྣམས་ལ་གདུང་སེམས་མཉམ་སྐྱེད་ཀྱིས་མངོན་པར་བསྟོད་རྒྱུ་དང་། བཙན་བྱོལ་བོད་མི་ཡོངས་ནས་ཀྱང་རང་མི་རིགས་ཀྱི་ཁྱད་ཆོས་སྲུང་སྐྱོབ་དང་། བོད་མིའི་འཐབ་རྩོད་ཐད་དངོས་ཤུགས་བརྒྱུད་གསུམ་ནས་འགན་ཁུར་བཞེས་དང་བཞེས་བཞིན་པར་བསྔགས་བརྗོད་དང་སྦྲགས་རང་ཅག་བོད་མི་རྣམས་ཀྱིས་བོད་དོན་བདེན་མཐའ་མྱུར་དུ་གསལ་ཐབས་དང།
བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་བསྐལ་བརྒྱར་བརྟན་ཅིང་ཐུགས་བཞེད་ལྷུན་གྱིས་འགྲུབ་ཐབས་སུ་རྣམ་དཀར་བསོད་ནམས་གསོག་བསྒྲུབ་དང་། བོད་མིའི་མཐུན་ལམ་དང་ཆིག་སྒྲིལ་རྒྱུན་གནས་ཡོང་ཐབས་སུ་བོད་མི་ཚང་མས་ཡིད་གཟབ་ཀྱིས་དུས་རྟག་ཏུ་འབད་བརྩོན་ལྷོད་མེད་བྱ་དགོས་རྒྱུ་ལས། དེ་མིན་སྤྱི་ཚོགས་དྲ་ལམ་ཁག་ཏུ་དགྲ་དགའ་གཉེན་སྡུག་གིས་བོད་མིའི་མཐུན་སྒྲིལ་ལ་གཏོར་སྐྱོན་འགྲོ་གཞིའི་ཐལ་སྐྱོན་རིགས་རྩ་བ་ནས་མ་ཤོར་བ་དགོས་པའི་གཞེན་སྐུལ་ནན་པོ་ཞུ་རྒྱུ་ཡིན་ལ། དེ་བཞིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འཚེ་མེད་ཞི་བའི་ལམ་སྟོན་མཛད་པ་ཁག་སྙིང་དབུས་སུ་བཅངས་ཏེ་འཛམ་གླིང་སྤྱི་དང་། བྱེ་བྲག་བོད་སྤྱིའི་འཕྲལ་ཕུགས་བདེ་དོན་ལ་སྨན་པའི་འགན་ཁུར་ཞུ་དགོས་རྣམས་རང་གཅེས་འཛིན་གྱི་བསམ་མནོ་ཁོ་ན་མིན་པར་སྤྱི་པའི་ལས་དོན་ལ་དོ་ཁུར་ཧུར་བསྐྱེད་གནང་དགོས་རྒྱུ་ནི་༸རྒྱལ་བའི་བཀའ་དྲིན་རྗེས་དྲན་དང་། དུས་དྲན་ཉིན་མོ་སྲུང་བརྩི་ཞུ་བའི་དགོས་དོན་སྙིང་པོ་དེ་ཡིན་པས། ཚང་མའི་ཐུགས་ལ་ཉར་ཏེ་ཉིན་རེའི་འཚོ་བའི་ནང་ལག་བསྟར་གནང་དགོས་པའི་བསྐུལ་མ་ནན་ཏན་ཞུ་རྒྱུ་ཡིན།
དེ་བཞིན་དེ་རིང་གི་ཉིན་མོ་འདིའང་བཞུགས་སྒར་རྡ་རམ་ས་ལར་ཧི་མ་ལ་ཡའི་དུས་སྟོན་སྲུང་བརྩི་ཟབ་རྒྱས་ཞིག་དང་འབྲེལ་ས་གནས་ཡུལ་མི་རྣམས་ནས་ཀྱང་༸གོང་ས་༸སྐྱབས་མགོན་ཆེན་པོའི་མཛད་འཕྲིན་ལ་ཆེ་བསྟོད་ཞུ་བ་དང་། ཡུལ་མི་དང་བོད་མི་མང་དབར་མཛའ་བརྩེའི་ལར་ཞེན་གཡོ་བ་མེད་པའི་རྣམ་པ་མཚོན་གྱི་ཡོད་སྟབས། དུས་སྟོན་གོ་སྒྲིག་ཞུ་མཁན་ཚང་མར་ཐུགས་རྗེ་ཆེ་ཞུ་རྒྱུ་ཡིན། གཞན་ཡང་བོད་དོན་ལ་རྒྱབ་སྐྱོར་གནང་མཁན་འབྲེལ་ཡོད་རྒྱལ་ཁབ་ཁག་དང་ལྷག་པར་དུ་རྒྱ་གར་དབུས་སའི་གཞུང་དང་། མང་ཚོགས་བཅས་ཀྱིས་བོད་མིའི་བདེ་དོན་སྤྱི་དང་བོད་དོན་བདེན་མཐའ་གསལ་ཐབས་སུ་རྒྱབ་སྐྱོར་མཐུན་འགྱུར་གནང་བའི་བཀའ་དྲིན་ནི་དུས་ནམ་ཡང་བརྗེད་ཐབས་དཀའ་བས། དེ་རིང་གི་གོ་སྐབས་འདི་བརྒྱུད་ཐུགས་རྗེ་ཆེ་ཞེས་ཞུ་རྒྱུ་ཡིན།
མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་༸སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་། ཐུགས་བཞེད་མཐའ་དག་ལྷུན་གྱིས་འགྲུབ་པ་དང་། འཛམ་གླིང་སྐྱེ་འགྲོ་ཀུན་ལ་ཞི་བདེ་འབྱུང་བ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས།
བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༡༧ ཟླ་ ༡༢ ཚེས་ ༡༠ ལ།།
གསར་འགོད་པ་ཆོས་ཉིད།


c: text/html

text:
གླང་མདུན་དཔལ་འབྱོར་
བོད་ཀྱི་རྩོམ་པ་པོ་ཞིག
ལོ་རྒྱུས་མདོར་བསྡུས།[རྩོམ་སྒྲིག]
གླང་མདུན་དཔལ་འབྱོར་ལགས་ནི་༡༩༤༡ལོའི་ཟླ་༡༡པར་བོད་ལྗོངས་ཀྱི་གྲོང་ཁྱེར་ལྷ་ས་རུ་འཁྲུངས་ཤིང་། ༡༩༥༩ལོར་ཀྲུང་དབྱང་མི་རིགས་སློབ་ཆེན་ནས་སློབ་མཐར་ཕྱིན། ཁོང་གིས་༡༩༨༠ལོར་《བོད་ཀྱི་རྩོམ་རིག་སྒྱུ་རྩལ་》འདོན་ཐེངས་འགོ་མའི་སྟེང་《གསར་བཞད་རིག་གནས་དཔྱིད་དཔལ་ལ་བསྟོད་པ་》ཞེས་པའི་བརྩམས་ཆོས་ཐོག་མ་སྤེལ་བ་ནས་བཟུང་། 《མེ་ཏོག་ལྡུམ་རའི་ནང་གི་ཀླན་ཀ་》དང《གཙུག་གཡུ་》སོགས་བརྩམས་ཆོས་སྤུས་དག་སྐོར་ཞིག་རྩོམ་འབྲི་གནང་ཞིང་། གོང་གསལ་བརྩམས་ཆོས་ལ་སོ་སོར་ཞིང་ཆེན་དང་ལྗོངས་ལྔའི་གསར་རྩོམ་བྱ་དགའ་དང་ཀྲུང་གོའི་གྲངས་ཉུང་མི་རིགས་རྩོམ་རིག་གསར་རྩོམ་བྱ་དགའ་ཐོབ། བོད་རང་སྐྱོང་ལྗོངས་ཀྱི་རྩོམ་རིག་གསར་རྩོམ་བྱ་དགའ་ཨང་དང་པོ་ཐོབ་མྱོང་། གླང་མདུན་དཔལ་འབྱོར་ལགས་ཀྱིས་ད་ལྟ་གྲོང་ཁྱེར་ལྷ་སའི་རྩོམ་རིག་སྒྱུ་རྩལ་ལྷན་ཚོགས་ཀྱི་ཚོགས་གཙོ་གཞོན་པ་དང་རྩོམ་པ་པོ་མཐུན་ཚོགས་ཀྱི་ཚོགས་གཙོ། བོད་རང་སྐྱོང་ལྗོངས་རྩོམ་པ་པོ་མཐུན་ཚོགས་ཀྱི་ཚོགས་གཙོ་གཞོན་པའམ་རྩོམ་རིག་སྒྱུ་རྩལ་ལྷན་ཚོགས་ཀྱི་ཨུ་ཡོན། ཀྲུང་གོའི་རྩོམ་པ་པོ་མཐུན་ཚོགས་ཀྱི་ཚོགས་མི་བཅས་ཀྱི་འགན་འཁུར་མྱོང་། ༢༠༡༣ལོའི་ཟླ་༡༡པའི་ཚེས་༢༨ཉིན་ལྷ་སར་སྐུ་གཤེགས།
བརྩམས་ཆོས།[རྩོམ་སྒྲིག]
《གཙུག་གཡུ་》
《གསར་བཞད་རིག་གནས་དཔྱིད་དཔལ་ལ་བསྟོད་པ་》
《མེ་ཏོག་ལྡུམ་རའི་ནང་གི་ཀླན་ཀ་》
དེ་མིན་གྱི་ངོ་སྤྲོད།[རྩོམ་སྒྲིག]
རྩོམ་པ་པོ་གླང་མདུན་དཔལ་འབྱོར་ལ་བཅར་འདྲི་བྱས་པ།
རྩོམ་པ་པོ། ‘‘‘གླང་མདུན་དཔལ་འབྱོར།’’’
‘‘‘མགོ་འཛིན་པ།’’’ གུ་རུ་རྒྱ་མཚོ།
ས་གནས། ལྷ་ས།
དུས་ཚོད། ༢༠༡༡.༨
‘‘‘མགོ་འཛིན་པ།’’’ ཁྱེད་ཀྱིས་ཐོག་མར་སྐུ་ཉིད་ཀྱི་གསར་རྩོམ་གྱི་བརྒྱུད་རིམ་ངོ་སྤྲོད་ཅུང་ཙམ་ཞུས་ན་ག་འདྲ་རེད།
གླང་མདུན་དཔལ་འབྱོར། ཁོ་བོ་གྲོང་ཁྱེར་ལྷ་སའི་དགེ་འོས་སྦྱོང་བརྡར་འཛིན་གྲྭའི་དགེ་རྒན་བྱེད་མུས་ལ། སྤྱི་ལོ༡༩༦༦ལོར་རིག་གནས་གསར་བརྗེ་ཚུགས་པ་ནས་བཟུང༌། ང་ཚོ་ཁྱིམ་ཚང་གི་གཞིས་ཁུངས་ཞན་པའི་དགེ་རྒན་ཁ་ཤས་གྲོང་ཁྱེར་ལྷ་སའི་ཤར་ཕྱོགས། སྟག་རྩེ་རྫོང་ཁོངས་འབྲོམ་ཐོད་གྲོང་ཚོའི་ལྷོ་ངོས་གཙང་ཆུའི་གྲམ་ཐང་དུ་སློབ་གྲྭའི་ཞིང་ར་ཞིག་ཡོད་པ་དེར་རེས་མོས་ཀྱིས་ངལ་རྩོལ་བྱེད་པ་དང་ཞིང་ར་སྲུང་ནས་སྡོད་དགོས་བྱུང༌། ལྷག་པར་དགུན་དུས་སུ་ཞིང་རའི་དྲེལ་གཉིས་གསོ་རྒྱུ་ལས་ཞིང་ལས་བྲེལ་བ་ཆེར་མེད་སྟབས། ཕྱི་རྒྱལ་དང་རྒྱལ་ནང་གི་སྒྲུང་གཏམ་གྲགས་ཅན་ལས་གཞན། 《དེབ་ཐེར་དཀར་པོ་》དང《དཔྱིད་ཀྱི་རྒྱལ་མོའི་གླུ་དབྱངས་》སོགས་བོད་ཀྱི་ལོ་རྒྱུས་དེབ་ཐེར་དང༌། 《གཞོན་ནུ་དྲུག་གི་རྟོགས་བརྗོད་》དང《གཞོན་ནུ་ཟླ་མེད་ཀྱི་གཏམ་རྒྱུད་》སོགས་སྒྲུངགཏམ་གྲགས་ཅན་ཁག་ལན་མང་བཀླགས་ཤིང་གཟབ་ནན་གྱིས་སློབ་སྦྱོང་བྱས་པའི་རྗེས་སུ། རང་ཉིད་སྔོན་བྱོན་མཁས་པ་རྣམས་ཀྱི་རྒྱ་ཆེ་གཏིང་ཟབ་ཀྱི་མཁྱེན་ཡོན་དང༌། སྙན་ངག་གི་ཚིག་རྒྱན་སྡེབ་སྦྱོར་སོགས་གང་ཅིའི་ཐད་ནས་ཡིད་དབང་རབ་ཏུ་ཕྲོགས་པས། དྲིན་ཅན་གྱི་མེས་པོ་རྣམས་ཀྱིས་འུ་ཅག་གངས་ཅན་པ་རྣམས་ལ་རིག་གནས་སྒྱུ་རྩལ་གྱི་རྗེས་ཤུལ་འདི་ལྟ་བུ་འཇོག་གནང་མཛད་པ་ལ་སེམས་ཀྱི་གཏིང་ནས་ཡི་རང་གུས་བཀུར་གྱི་སེམས་སྣང་ཤུགས་ཆེན་འཆར་བ་དང༌། སྐབས་དེར་མི་བཞི་ཤོག་ཁག་གིས་བོད་ཀྱི་རིག་གནས་མཐའ་དག་དུག་རྩྭ་རེད་ཟེར་ནས་རྙིང་བ་བཞིའི་ཁོངས་སུ་བཞག་སྟེ་གཏོར་བཤིག་བཏང་བ་ལ་བློ་ཕམ་ཆེན་པོ་བྱུང་ཞིང༌། འོད་སྟོང་འཕྲོ་བའི་རིག་གནས་འདི་མི་རབས་རྗེས་མ་རྣམས་ཀྱི་ཆ་རྒྱུས་ཡེ་ནས་མེད་པ་ཞིག་ཏུ་མི་འགྱུར་བར་རྒྱུན་འཛིན་བྱ་རྒྱུ་ནི་ང་ཚོ་མི་ཐོག་འདི་ཡི་ཕྲག་ཏུ་བབས་པ་གསལ་བོར་མཐོང་སྟེ། རང་ཉིད་ནས་ཀྱང་རྩོམ་འབྲི་ཕྲན་བུ་བྱ་ཐུབ་པའི་རེ་བས་གསར་རྩོམ་གྱི་ལས་ལ་སྦྱང་བརྩོན་བྱས་ནས་རྩོམ་ཡིག་ཁ་ཤས་བྲིས་ཀྱང༌། སྐབས་དེར་གྲལ་རིམ་འཐབ་རྩོད་ཛ་དྲག་ཆེ་བས་རྙོག་དྲ་མི་ཡོང་བའི་ཆེད་དུ་མེ་ལ་བསྲེགས། སྤྱི་ལོ༡༠༨༠ལོར་བོད་ཡིག་དུས་དེབ《བོད་ཀྱི་རྩོམ་རིག་སྒྱུ་རྩལ་》གསར་འདོན་གནང་གྲབས་ཡོད་པའི་གནས་ཚུལ་གོ་ཐོས་བྱུང་སྟབས། ཚོད་ལྟ་ཞིག་བྱས་ན་བསམས་ཏེ《གསར་བཞད་རིག་གནས་དཔྱིད་དཔལ་ལ་བསྟོད་པ་》ཞེས་པའི་རྩོམ་ཡིག་ཅིག་རྩོམ་སྒྲིག་ཁང་ལ་ཕུལ་པ་ཡིན། བསམ་ཡུལ་ལས་འདས་པ་ཞིག་ལ་ངའི་རྩོམ་ཡིག་དེ《བོད་ཀྱི་རྩོམ་རིག་སྒྱུ་རྩལ་》གསར་འདོན་གྱི་དེབ་དང་པོའི་ནང་དུ་རྩོམ་ཡིག་ཨང་དང་པོར་འགོད་གནང་མཛད་འདུག་པར་མ་ཟད། རྩོམ་སྒྲིག་ཁང་གི་འགན་བཞེས་དབུ་ཁྲིད་ཚོས་ཁོ་བོར་མུ་མཐུད་དུ་རྩོམ་ཡིག་འབྲི་དགོས་པའི་སྐུལ་མ་ཡང་ཡང་གནང་བྱུང༌། རྗེས་སུ་ཞིང་ཆེན་དང་ལྗོངས་ལྔའི་རྩོམ་རིག་སྒྱུ་རྩལ་ལ་བྱ་དགའ་སྤྲོད་པའི་ཚོགས་ཆེན་ཐོག་ཏུ་བརྩམས་ཆོས་དེ་ལ་བྱ་དགའ་ཨང་དང་པོ་ཡང་ཐོབ་པ་རེད། རང་ཉིད་ཀྱིས་བརྩམས་ཤིང་དངོས་སུ་འགྲེམ་སྤེལ་བྱས་པའི་རྩོམ་ཡིག་ཨང་དང་པོ་སྟེ《གསར་བཞད་རིག་གནས་དཔྱིད་དཔལ་ལ་བསྟོད་པ་》ཞེས་པའི་བརྩམས་ཆོས་ལ་གྲུབ་འབྲས་གང་ལེགས་ཐོན་པ་ནས་བཟུང༌། ལས་ཞོར་ལ་རྩོམ་འབྲི་བྱ་རྒྱུར་སྤྲོ་བ་འཕེལ་ནས་རྗེས་སུ་བེརྩམས་ཆོས་མི་ཉུང་བ་ཞིག་འདོན་ཐུབ་པ་བྱུང༌།
‘‘‘མགོ་འཛིན་པ།’’’ ༡༩༨༠ཁྱེད་ཀྱིས་ཐོག་མར་གསར་རྩོམ་མཛད་པའི་སྒྲུང་རིང《གཙུག་གཡུ་》ཞེས་པ་དེ《བོད་ཀྱི་རྩོམ་རིག་སྒྱུ་རྩལ་》སྟེང་བཀོད་པ་དེས་བོད་ཀྱི་དེང་རབས་སྒྲུང་རིང་བྱུང་བ་མཚོན། དུས་སྐབས་དེར་ཁྱེད་ཀྱིས་སྔར་གྱི་སྲོལ་རྒྱུན་སྒྲུང་རིང《གཞོན་ནུ་ཟླ་མེད་ཀྱི་གཏམ་རྒྱུད་》སོགས་ཀྱི་བརྗོད་བྱ་ལས་འདས་པའི《གཙུག་གཡུ་》ཞེས་པའི་སྒྲུང་རིང་ཞིག་བྲིས་པའི་དམིགས་ཡུལ་དང་རྒྱབ་ལྗོངས་རགས་ཙམ་ཞིག་གླེང་བར་མཁྱེན།
‘‘‘གླང་མདུན་དཔལ་འབྱོར།’’’ གྲོང་ཁྱེར་ལྷ་སའི་དགེ་འོས་སློབ་གྲྭའི་དགེ་རྒན་བྱེད་སྐབས། སློབ་མ་མང་བོ་ཞིག་གིས་བོད་ཡིག་སློབ་ཚན་ལ་དགའ་སྣང་དེ་ཙམ་མེད་པར་ཡིག་ཚད(ཡིག་རྒྱུགས)ཀྱི་སྐར་མ་ལོན་ཐུབ་ཙམ་གྱི་འབད་བརྩོན་ཁོ་ན་ལས་མི་བྱེད་པའི་ཕྱོགས་ལྷུང་ལ་བརྟག་སྐབས། གཙོ་བོ་ནི་དེང་སྐབས་དང་མི་འདྲ་བར་སྐབས་དེའི་བོད་ཡིག་སློབ་དེབ་ཀྱི་སློབ་ཚན་མང་ཆེ་བ་རྒྱ་ཡིག་སློབ་ཚན་གྱི་ནང་དོན་བོད་ཡིག་ལ་ཐད་སྒྱུར་བྱས་པ་ཤ་སྟག་ཡིན་པས། རྩོམ་ཡིག་དེ་རྣམས་ལ་བོད་ཀྱི་རྩོམ་རིག་གི་སྒྱུ་རྩལ་ཁྱད་ཆོས་མེད་པ་དང༌། རྒྱུ་མཚན་གཞན་ཞིག་ནི་རིག་གནས་གསར་བརྗེའི་ཤུགས་རྐྱེན་གྱིས་སྤྱི་ཚོགས་ཐོག་ཏུ་བོད་ཡིག་ལ་དོ་སྣང་དང་སློབ་སྦྱོང་བྱེད་མཁན་ནི“ཀླད་པ་ལྗང་གུ”དང༌། བསམ་བློ་རྗེས་ལུས། བཀས་བཀོད་རྒྱུད་འཛིན་ལམ་ལུགས་ལ་ཤི་འཐམ་རོ་འཐམ་བྱེད་མཁན་གྱི་མི་ཞིག་ཡིན་པར་ངོས་འཛིན་པའི་བསམ་བློའི་ཤུགས་རྐྱེན་དེ་ཉིད་སློབ་མར་ཐེབས་པ་རེད། སྤྱི་ཚོགས་རྙིང་བས་བཞག་པའི་འབྲས་བུ་ཡིས་སྐབས་དེར་དམངས་ཡོངས་ཀྱི་རིག་གནས་ཆུ་ཚད་དམའ་བའི་ཐོག་ལ། སྐད་ཡིག་ཙམ་མ་ཡིན་པར་ས་གནས་ཀྱི་གོམས་གཤིས་དང༌། ཡུལ་སྲོལ། རྒྱུན་སྲོལ་གྱི་སྒྱུ་རྩལ་སོགས་མང་ཆེ་བར་དགག་པ་རྒྱག་པ་དང་སྒྱུར་བཅོས་བྱེད་པའི་དུས་སྐབས་ཡིན། སྤྱི་ཚོགས་རྙིང་བ་མགོ་རྟིང་བསློགས་ཟིན་པས་གཞོན་སྐྱེས་རྣམས་ཀྱིས་དེ་སྔའི་སྤྱི་ཚོགས་དེ་ཅི་ལྟ་བུ་ཞིག་ཡིན་པ་དང༌། གོམས་སྲོལ་དང་འཚོ་བའི་གནས་སྟངས། མཛེས་དཔྱོད་ལྟ་བ་སོགས་ལ་རྒྱུས་མངའ་མེད་པར་གྱུར་པར་བརྟེན། ན་གཞོན་སློབ་མ་རྣམས་དང་ལྷག་དོན་རྒྱ་ཆེའི་ཞིང་འབྲོག་མང་ཚོགས་རྣམ་པར་གོ་བདེ་ཞིང་དོན་རྟོགས་སླ་བ། ཡིད་དབང་འགུག་ཐུབ་པའི་བོད་ཡིག་གི་བརྩམས་ཆོས་འགའ་རེ་ལེགས་སྐྱེས་སུ་འབུལ་ཐུབ་པ་ཡིན་ན། རིག་གནས་ཀྱི་འཚོ་བ་ཉག་ཕྲ་བའི་མི་རྣམས་ལ་ཕན་འབྲས་གང་ལེགས་ཡོང་རྒྱུ་མ་ཟད། བོད་ཡིག་ལ་མཐོང་སྣང་མི་བྱེད་པའི་གནས་ཚུལ་ལ་འགྱུར་བ་བྱུང་ནས། ཕུན་སུམ་ཚོགས་པའི་རིག་གནས་འདི་རྒྱུན་འཛིན་བྱ་རྒྱུར་ཕན་ཐོགས་ཡོང་གི་རེད། སྤྱི་ཚོགས་ཤིག་གི་གནས་ལུགས་སམ་མི་རིགས་ཤིག་གི་སེམས་ཁམས་དང༌། གཤིས་ལུགས། སྒྱུ་རྩལ་བཅས་མཚོན་པར་བྱེད་པའི་རིག་གནས་ཀྱི་ཁྱབ་ཁོངས་ནི་ཤིན་ཏུ་རྒྱ་ཆེ་བ་ཞིག་སྟེ། དཔེར་ན་རྒྱན་གོས་ཀྱི་རིག་གནས་དང༌། གོམས་སྲོལ་གྱི་རིག་གནས། བཟའ་བཏུང་གི་རིག་གནས། སེམས་ཁམས་ཀྱི་རིག་གནས། གུས་ལུགས་ཀྱི་རིག་གནས། མཛེས་དཔྱོད་ཀྱི་རིག་གནས། འཛེམ་སྤངས་ཀྱི་རིག་གནས་སོགས་ཁྱབ་ཆེ་བས། སྤྱི་ཚོགས་ཤིག་ངོ་སྤྲོད་བྱ་ཐུབ་པར་བྱེད་པ་ལ་ཚིག་སྦྱོར་སྙན་པའི་རྩོམ་ཡིག་ཐུང་གྲས་ཤིག་གིས་མཚོན་པར་བྱེད་མི་ཐུབ་པར་བརྟེན། ཁོ་བོས་སྒྲུང་རིང་《གཙུག་གཡུ་》འབྲི་མགོ་བཙུགས་པ་ཡིན།
‘‘‘མགོ་འཛིན་པ།’’’ ཀློག་པ་པོ་མང་ཤོས་ཀྱིས་སྒྲུང་རིང《གཙུག་གཡུ་》ཡི་ནང་དུ་མི་སྣ་གཙོ་བོ་དཔལ་ལྡན་གྱི་སྣང་བརྙན་སློང་སྐྲུན་བྱས་པ་བརྒྱུད། རྩོམ་གྱི་མགོ་མཇུག་བར་གསུམ་དུ་འཁོན་འཛིན་གྱིས་ཁེངས་པར་བྱས་ཡོད། དཔལ་ལྡན་གྱི་སྣང་བརྙན་སློང་སྐྲུན་ཆ་ལ་ཀློག་པ་པོ་མང་ཤོས་ཤིག་གིས། དཔལ་ལྡན་ནི་སྐྱོན་ཡོན་ཉིས་ལྡན་གྱི་སྣང་བརྙན་སློང་སྐྲུན་བྱས་ཏེ་མིའི་རིན་ཐང་ལེགས་པོ་འཁྱོངས་འདུག་ཟེར། ཡང་ལ་ལ་ཞིག་གིས་དཔལ་ལྡན་གྱི་སྣང་བརྙན་འཁོན་འཛིན་ལས་མི་རིགས་ཀྱི་ལོ་རྒྱུས་དང༌། མི་གཤིས་ཀྱི་འཚོལ་སྙེགརིག་གནས་ཀྱི་མཐའ་དཔྱོད་ལྟ་བུའི་གཏིང་ཟབ་ས་ཞིག་ཏུ་ཕྱིན་མེད་པས་མི་སྣ་ཆིག་རྐྱང་བ་ཞིག་རེད་ཟེར། ཁྱེད་ལ་དཔལ་ལྡན་གྱི་མི་སྣ་སློང་སྐྲུན་ཐད་དང་ཡང་ན་སྒྲུང་གཏམ་གྱི་མི་སྣ་སློང་སྐྲུན་ཐད་ལྟ་ཚུལ་ག་རེ་ཡོད།
‘‘‘གླང་མདུན་དཔལ་འབྱོར།’’’ སྒྲུང་རིང《གཙུག་གཡུ་》ནི་དཔལ་ལྡན་དང་བུ་མོ་བདེ་སྐྱིད། ཨ་ཅག་གསལ་སྒྲོན་ལགས། ས་དབང་ཆེན་མོ། མདའ་དཔོན། མི་དཔོན་སོགས་གཤིས་ཀ་དང་གནས་བབ་མི་འདྲ་བའི་དཔེ་མཚོན་གྱི་མི་སྣའི་སྣང་བརྙན་ཁ་ཤས་ཤིག་སློང་སྐྲུན་བྱས་པ་བརྒྱུད། ཅུང་རྒྱ་ཆེ་ཙམ་གྱི་སྤྱི་ཚོགས་ཀྱི་ཁྱབ་ཁོངས་དང་རྫོང་རྒྱབ་ཞར་འཕེན། སྐུ་དྲག་གི་གསོལ་སྟོན། ཡེ་ཤེས་མཁའ་འགྲོས་མདའ་དཔོན་དགེ་རྒན་ལ་བསྟེན་པའི་མཛད་སྒོ་སྟབས་བདེ་སོགས་ཡུལ་སྲོལ་གོམས་གཤིས་འབྲི་འགོད་བྱ་རྒྱུར་དོ་ཁུར་བྱས་པ་དང༌། དེ་ལྟའི་སྤྱི་ཚོགས་ཀྱི་ཁོར་ཡུག་ཞིབ་འབྲི་བྱས་པ་བརྒྱུད། གོམ་གང་མདུན་སྤོས་ཀྱིས་མི་སྣའི་གཟུགས་བརྙན་འབུར་ཐོན་དུ་སློང་སྐྲུན་བྱས་པའི་ཐོག་ནས། སྐབས་དེའི་སྤྱི་ཚོགས་ཀྱི་རིམ་གྲས་མི་འདྲ་བའི་གནས་སྟངས་རགས་ཙམ་མཚོན་པར་བྱས་པ་ཡིན།
‘‘‘མགོ་འཛིན་པ།’’’ ཁྱེད་ཀྱི་བརྩམས་ཆོས་ལ་སྒྲུང་རིང《གཙུག་གཡུ་》དང་སྒྲུང་ཐུང《མེ་ཏོག་ལྡུམ་རའི་ནང་གི་ཀླན་ཀ་》ལས་གཞན་མཐོང་མ་བྱུང༌། དེ་གཉིས་ལ་ཀུན་གྱིས་གདེང་འཇོག་ཚད་མེད་གནང་གི་ཡོད། ཁྱེད་ཀྱིས་བརྩམས་ཆོས་དེ་གཉིས་ལ་དེ་འདྲའི་གདེང་འཛོག་མཐོན་པོ་ཐོབ་པའི་རྒྱུ་མཚན་ག་རེ་རེད་བསམས་བྱུང༌།
‘‘‘གླང་མདུན་དཔལ་འབྱོར།’’’ 《མེ་ཏོག་ལྡུམ་རའི་ནང་གི་ཀླན་ཀ་》དང(གཙུག་གཡུ)པར་འགྲེམ་བྱས་པའི་རྫེས་སུ། བོད་རིགས་ས་ཁུལ་གྱི་ཀློག་པ་པོའི་ཁྲོད་དུ་ཤུགས་རྐྱེན་ཆེ་ཙམ་བྱུང་སྟེ། བོད་ཀྱི་རིག་གནས་ལ་དོ་ཁུར་གནང་མཁན་གཞོན་སྐྱེས་ཚོའི་ཁྲོད་དུ་རེ་ཞིག་བརྩམས་ཆོས་དེ་གཉིས་སྐོར་ལ་གླེང་བརྫད་ཡང་ཡང་བྱེད་ཅིང༌། བརྩམས་ཆོས་ནང་གི་ཚིག་དུམ་འགའ་རེ་བློ་འཛིན་བྱས་ནས་ངག་སྐྱོར་བྱེད་ཕ་དང༌། རང་གི་རྩོམ་ཡིག་ནང་དུ་བེད་སྤྱོད་བྱེད་པ་སོགས་སློབ་སྦྱོང་བྱ་ཡུལ་གྱི་ལྟ་དེབ་ཅིག་ཏུ་བརྩིས་ནས་དགའ་སྣང་ཆེན་པོ་བྱེད་པ་རེད། སློབ་འབྲིང་དགེ་རྒན་གྱིས“སྒྲུང་གཏམ་དེ་གཉིས་ཐོན་པ་ནས་བཟུང༌། སློབ་ཕྲུག་ཚོ་བོད་ཡིག་སློབ་ཚན་ལ་དགའ་སྣང་ཆེ་རུ་སོང་ཞིང༌། སློབ་མ་ཚོའི་རྩོམ་ཡིག་གི་སྤུས་ཚད་ཀྱང་མཐོ་རུ་ཕྱིན་སོང་ཞེས་གསུངས་ཕ་ཐོས་ཕས། སེམས་ཀྱི་པད་འདབ་རབ་ཏུ་རྒྱས་པ་བཞིན་དགའ་ཚོར་ཆེན་པོ་བྱུང༌། གང་ལགས་ཤེ་ན། དེ་ནི་ཁོ་བོའི་རེ་འདུན་ཞིག་ཀྱང་ཡིན་པས་སོ། ། ལྷ་ས་སློབ་འབྲིང་གི་དགེ་རྒན་དམ་པ་བཀྲ་ཤིས་དབང་འདུས་མཆོག་ནས《བོད་ཡིག་དཔྱད་གཏམ་གྱི་དཀར་ཆག་》ཅེས་པའི་དེབ་ཀྱི་ནང་དུ། “བློ་མཐུན་དཔལ་འབྱོར་ལགས་ཀྱིས་བརྩམས་པའི《གཙུག་གཡུ་》ནི། ངས་བལྟས་ན་རྩོམ་འབྲིའི་སྒྱུ་རྩལ་དང་བརྩམས་ཆོས་ནང་དོན་སོགས་གང་ཅིའི་ཐད་ནས་ལོ་ཤས་རིང་གི་བོད་ཡིག་གསར་རྩོམ་ཡོངས་ཀྱི་གཙུག་ཕུད་རེད་འདུག་ལ། བརྩམས་ཆོས་འདིས་གློག་བརྙན་ཞིག་བཟོས་ན་ལྟད་མོ་ཆེན་པོ་ཞིག་ཡོང་རྒྱུ་མ་ཟད། དེ་སྔའི་བོད་ཀྱི་རིམ་གྲས་ཁག་ལ་ཞིབ་འཇུག་གནང་མཁན་དང༌། རྩོམ་རིག་སྒྱུ་རྩལ་ལས་རིགས་པ། སྙན་ངག་པ། རྩོམ་པ་པོ་སོགས་ཀྱིས་གཟིགས་རིན་ཡོད་པའི་བརྩམས་ཆོས་ཡག་པོ་ཞིག་ཡོང་རྒྱུ་ངེས་གཏན་རེད་ཅེས་ཀསུངས། དེ་མིན་ནུབ་བྱང་མི་རིགས་སློབ་ཆེན་གྱི་དགེ་རྒན་ཆེན་མོ་བདུད་ལྷ་རྒྱལ་ལགས་ཀྱིས་རྩོམ་གནང་མཛད་པའི《འཚོལ་རྟོག་སྙིང་སྟོབས་》ཞེས་པའི་དེབ་ཀྱི་ནང་དུ《མེ་ཏོག་ལྡུམ་རའི་ནང་གི་ཀླན་ཀ་》ལ་དཔྱད་གླེང་གནང་སྐབས། “བརྩམས་ཆོས་འདི་ཡིས་རྒྱུན་སྲོལ་སྒྲུང་གཏམ་གྱི་རྩོམ་འབྲིའི་སྒྱུ་རྩལ་གྱི་ཁྱད་ཆོས་རྒྱུན་འཛིན་བྱས་པ་དང༌། དེ་ལས་བརྒལ་ཏེ་སྒྲུང་གཏམ་གསར་བ་རྩོམ་འབྲིའི་སྲོལ་བཏོད་བྱ་རྒྱུར་འབད་བརྩོན་བྱས་པར་བརྟེན། རྩོམ་ཚུལ་གསར་རྙིང་མི་འདྲ་བ་གཉིས་གསལ་བོར་མངོན་པས། སྒྲུང་གཏམ“འདི་ལ་རྩོམ་ཚུལ་གསར་རྙིང་གཉིས་འཕོ་འགྱུར་གྱི་བརྒྱུད་རིམ་རྟོགས་པར་བྱེད་པའི་ལོ་རྒྱུས་ཀྱི་དོན་སྙིང་ལྡན་འདུག”ཅེས་གདེང་འཇོག་མཐོན་པོ་གནང་ཞིང༌། མཚོ་སྔོན་མི་རིགས་སློབ་ཆེན་བོད་རིག་པ་ཚན་ཁག་གི་སློབ་དཔོན་ཆེན་མོ་རྣམ་སྲས་ལགས་ཀྱིས་རྩོམ་གནང་མཛད་པའི《དུས་རབས་གསར་བའི་བོད་ཀྱི་སྒྲུང་གཏམ་ལ་དཔྱད་པ་》ཞེས་པའི་དེབ་ནང《གཙུག་གཡུ་》ལ་དཔྱད་གླེང་གནང་བའི་སྐབས་སུ། “དམངས་གཙོའི་བཅོས་སྒྱུར་བྱས་པ་ནས་བཟུང་རང་མི་རིགས་ཀྱི་སྐད་ཡིག་ཐོག་ནས་གསར་རྩོམ་བྱས་པའི་སྒྲུང་རིང་དང་པོ་འདི་ནི། བོད་ལྗོངས་ཀྱི་དུས་རབས་གསར་བའི་རྩོམ་རིག་གསར་རྩོམ་གྱི་ལྡུམ་རའི་ནང་དུ་བཀྲག་མདངས་ཆེ་ལ་དྲི་ཞིམ་འཐུལ་བའི་མེ་ཏོག་གསར་བ་ཞིག་བཞད་པ་རེད”ཅེས་བསྔགས་བརྗོད་གནང་བའི་རྗེས་སུ། “སྒྲུང་གཏམ་ནང་དུ་སྐུ་དྲག་དང་དཔོན་རིགས་ཀྱི་གདུག་རྩུབ་དང་སྙིང་རྗེ་མེད་པའི་མནར་གཅོད། ངལ་རྩོལ་མི་དམངས་ཀྱི་ཡ་ང་བའི་སྤྱི་ཚོགས་འཚོ་བ་བཅས་རྩོམ་པ་པོས་མངོན་སུམ་གསལ་རྗེན་ཞིག་བཀོད་པ་དེས། ཀློག་པ་པོ་ནི་སྐབས་རེར་རང་དབང་མེད་པར་ཁོང་ཁྲོའི་མེ་ལྕེ་འབར་ནས་མིག་འབྲས་ཟུང་དམར་པོར་གྱུར་པ་དང༌། ཡང་སྐབས་འགར་གདུང་སེམས་ཆེན་པོ་སྐྱེས་ཏེ་དབང་མེད་དུ་མིག་ནས་མཆི་མ་ཤོར་པ་སོགས་བྱེད་པས་ན། ཚུལ་འདི་ཡིས་རྩོམ་པ་པོའི་རྩོམ་འབྲིའི་ཁྱད་རྩལ་མཚོན་པ་རེད”ཅེས་དང༌། ཡང“་དེས་བོད་ཀྱི་དེང་རབས་རྩོམ་རིག་གསར་རྩོམ་ལ་སྐུལ་འདེད་ཆེན་པོ་ཐེབས་ཤིང༌། ང་ཚོ་ཐུན་མོང་གིས་ལོ་རྒྱུས་ཐོག་གི་ཕུལ་བྱུང་རྩོམ་ཡིག་ཏུ་ངོས་འཛིན་པའི་བརྩམས་ཆོས་གཞན་དང་འདྲ་བར་སྤྱི་ཚོགས་ཀྱི་ཕན་འབྲས་ཆེན་པོ་ཐོན་པ་རེད”ཅེས་སོགས་གསུངས་ནས། བརྗོད་བྱའི་དོན་དང་རྗོད་བྱེད་ཚིག་སོགས་གང་ཅིའི་ཐད་ལ་གདེང་འཇོག་མཐོན་པོ་གནང་འདུག སྤྱི་ལོ༡༩༨༥ལོར་བོད་ཡིག་གི《གཙུག་གཡུ་》པར་འགྲེམ་བྱས་ནས་ལོ24སོང་བ་སྟེ། ༢༠༠༩ལོར་རྒྱ་ཡིག་གི《གཙུག་གཡུ་》པར་འགྲེམ་བྱུང་བའི་རྗེས་སུ། རྒྱལ་ཡོངས་ས་གནས་ཁག་གི་རྩོམ་རིག་དཔྱད་བརྗོད་པ་གྲགས་ཅན་མི་ཉུང་བ་ཞིག་གིས་རྩོམ་རིག་གི་རིགས་ལམ་ཐོག་ནས་སྒྲུང་རིང་འདིར་དཔྱད་བརྗོད་དང་བསྔགས་བརྗོད་མཐོན་པོ་གནང་འདུག དཔེར་ན་བརྩམས་ཆོས་འདི་ནི“བོད་ཡིག་གི་དེང་རབས་རྩོམ་རིག་གསར་རྩོམ་གྱི་དཔེ་མཚོན་བརྩམས་ཆོས་ཡིན་པ་དང༌། བོད་ཀྱི་སྲོལ་རྒྱུན་རྩོམ་རིག་དང་དེང་རབས་རྩོམ་རིག་བར་གྱི་དབྱེ་བའི་རྟགས་མཚམས་ཡིན་པ། བོད་ཡིག་གི་དེང་རབས་རྩོམ་རིག་གསར་རྩོམ་གྱི་ཆུ་མགོ་བཏོད་པ། བོད་ཀྱི་རྩོམ་རིག་ལོ་རྒྱུས་ཐོག་ཏུ་གསུབ་ཐབས་མེད་པའི་མཚོན་རྟགས་ཤིག་བཞག་པ་རེད། དེ་ལ་ལམ་ཚད་རྡོ་རིང་ལྟ་བུའི་དོན་སྙིང་ལྡན་ཡོད”ཅེས་བོད་ཡིག་གི་བརྩམས་ཆོས་ཤིག་ལ་འདི་ལྟ་བུའི་གདེང་འཇོག་གནང་བ་དེས། “བོད་ཡིག་ནི་ཆོས་ལུགས་ཀྱི་སྐད་ཡིག་ཡིན་པས་དེང་རབས་ཀྱི་མིའི་འཚོ་བ་འབྲི་མི་ཐུབ”ཅེས་དམའ་འབེབས་བྱེད་པ་ནི། ཁུངས་ལུང་གང་ཡང་མེད་པ་ཞིག་ཡིན་པའི་ར་སྤྲོད་གསལ་བོ་བྱུང་བ་རེད། དེ་མིན་མཁས་དབང་རྣམས་ཀྱིས་དེ་ལྟ་བུའི་གདེང་འཇོག་མཐོན་པོ་གནང་བ་ནི། གཙོ་བོ་སྐབས་དེར་སྟོངས་ལ་ཉེ་བའི་རྩོམ་རིག་ཉམས་གསོ་ཡོང་བ་དང༌། ས་རྒྱུ་ལས་ཐོག་མར་བུད་མ་ཐག་པའི་གསར་རྩོམ་གྱི་མྱུ་གུའི་མཆེ་བ་བདེ་བླག་ཏུ་སྐྱེ་འཕེལ་ཡོང་ཆེད་རྩོམ་པ་པོ་ལ་སེམས་གསོ་སྐུལ་ལྕག་གནང་བ་ཞིག་ཀྱང་ལོས་ཡིན།
‘‘‘མགོ་འཛིན་པ།’’’ 《མེ་ཏོག་ལྡུམ་རའི་ནང་གི་ཀླན་ཀ་》ཡིས་མེ་ཏོག་འགའི་བར་གྱི་འགལ་བ་བརྒྱུད་ནས་དངོས་ཡོད་མིའི་འགལ་བ་མཚོན་པར་བྱས་ཡོད། མི་སྣ་དེ་དག་གི་སྣང་བརྙན་སློང་སྐྲུན་གྱི་ཆར་འབྲི་ཐབས་གསར་བ་གང་ཞིག་སྤྱད་པ་ཡིན།
‘‘‘གླང་མདུན་དཔལ་འབྱོར།’’’ སྒྲུང་གཏམ་གྱི་གཙོ་གནད་གསུམ་ནི་མི་སྣའི་གཟུགས་བརྙན་སློང་སྐྲུན་དང༌། སྒྲུང་གི་འབྲི་ཚུལ་སྒྲིག་འགོད། ཁོར་ཡུག་ཞིབ་འབྲི་བཅས་གསུམ་ཡིན། སྒྱུ་རྩལ་གྱི་རིན་ཐང་ལྡན་པའི་སྒྲུང་གཏམ་ཞིག་ཡིན་ཕྱིན། གཙོ་གནད་གསུམ་པོ་དེ་དག་ལེགས་པར་འབྲི་འགོད་བྱས་ནས། ཀློག་པ་པོའི་ཡིད་དབང་འགུག་ཐུབ་པ་ཞིག་ཡིན་དགོས་ཤིང༌། ཀློག་པ་པོའི་ཡིད་དབང་འཕྲོག་པར་བྱེད་པ་ལ། “རྩོམ་རིག་ནི་ཚིག་སྦྱོར་གྱི་སྒྱུ་རྩལ་ཡིན”ཅེས་པ་ལྟར། སྒྲུང་གཏམ་གྱི་ཚིག་སྦྱོར་ངེས་པར་ཀློག་པ་པོའི་ཡིད་ལ་འཇུག་ཅིང་སྙན་འཇེབས་ལྡན་པ་ཞིག་ཡོང་རྒྱུའི་ཆར་འབད་པ་ལྷུར་ལེན་བྱེད་དགོས་པ་ཡིན། རང་རེའི་སྲོལ་རྒྱུན་རྩོམ་རིག་ལྭ《སྙན་ངག་མེ་ལོང་》ཞེས་ཚིག་རྒྱན་རིག་པའི་གཞུང་ལུགས་ཆ་ཚང་ཞིག་དང༌། རྩོམ་པ་པོ་དུ་མས་གཞུང་ལུགས་དེའི་ལམ་ནས་བརྩམས་པའི་རྩོམ་ཡིག་ཕུལ་བྱུང་མང་བོ་ཞིག་མཛད་རྫེས་སུ་འཇོག་གནང་མཛད་ཡོད་པས། ང་ཚོས་སློབ་སྦྱོང་རྒྱུན་འཛིན་ལེགས་པར་བྱས་ན། ཚིག་སྦྱོར་ཐད་ལ་ཡིག་རིགས་གཞན་པ་ཅི་འདྲ་ཞིག་ལའང་སྨོན་མི་དགོས་པར། ཀུན་གྱི་ཡིད་དབང་འགུག་ཐུབ་པ་ཞིག་ཡོང་ངེས་རེད། འོན་ཀྱང་གལ་ཏེ་རྒྱ་ཆེ་བའི་ཀློག་པ་པོའི་དགོས་མཁོ་དང་མ་མཐུན་ན། རྩོམ་པ་པོ་ཅི་ཙམ་མཁས་ཀྱང་ཁྱེད་ཀྱི་བརྩམས་ཆོས་ལ་རྒྱ་ཆེའི་ཀློག་པ་པོའི་དགའ་བསུ་ཐོབ་དཀའ་བར་མ་ཟད། རིག་གནས་ཁྱབ་གདལ་གཏང་རྒྱུའི་འདུན་པ་ཡང་སྟོང་ཟད་དུ་འགྱུར་ངེས་རེད། དེ་བཞིན་མི་སྣའི་གཟུགས་བརྙན་དང་གཤིས་ཀ་སློང་སྐྲུན་ལེགས་པོ་བྱེད་ཐུབ་མིན་ནི། སྒྲུང་གཏམ་སྒྱུ་རྩལ་གྱི་ཁྱད་ནུས་འདོན་སྤེལ་བྱེད་ཐུབ་མིན་དང་ཐད་ཀར་འབྲེལ་བ་ཡོད་པས། སྐབས་དེའི་སྒྲུང་གི་དམིགས་བསལ་ཁོར་ཡུག་ཁྲོད་དུ་དཔེ་མཚོན་གྱི་མི་སྣའི་གཟུགས་བརྙན་དང༌། གཤིས་ཀའི་ཉམས་འགྱུར་གསལ་རྗེན་དུ་ཐོན་པ་ཞིག་འབྲི་དགོས་ཤིང༌། ཉམས་འགྱུར་འདོན་སྟངས་ལ་རང་རེའི་རིག་རྩལ་གྱི་གཞུང་ལུགས་ལ་སྒེག་པའི་ཉམས་དང༌། དྲག་ཤུལ་གྱི་ཉམས། དཔའ་བོའི་ཉམས། སྙིང་རྗེའི་ཉམས། མི་སྡུག་པའི་ཉམས། བཞད་གད་ཀྱི་ཉམས། རྨད་བྱུང་གི་ཉམས། འཇིགས་རུང་གི་ཉམས་བཅས་ཉམས་འགྱུར་གྱི་རྣམ་པ་བརྒྱད་དུ་གསུངས་ཡོད་པས། དེ་ཚོ་ནི་རང་རེའི་མཁས་དབང་མེས་པོ་རྣམས་ཀྱིས་ཕྱོགས་སྡོམ་གནང་བའི་མན་ངག་ཡིན་པས། ང་ཚོས་རྒྱུན་འཛིན་གྱིས་རང་གི་རྩོམ་ཡིག་ནང་དུའང་བེད་སྤྱོད་བཏང་ན། མི་སྣ་གསོན་ཉམས་ལྡན་པ་སློང་སྐྲུན་བྱེད་པར་ཕན་ཐོགས་ཆེན་པོ་ཡོང་ངེས་རེད།
‘‘‘མགོ་འཛིན་པ།’’’ མི་ལ་ལས་ཁྱེད་ཀྱི་བརྩམས་ཆོསྭ《གཙུག་གཡུ་》དང《མེ་ཏོག་ལྡུམ་རའི་ནང་གི་ཀླན་ཀ་》གཉིས་བར་གྱི་རྩོམ་གཤིས་ཐད་ཁྱད་པར་ཆེ་ཙམ་འདུག་ཟེར། དེར་ཁྱེད་ཀྱི་ལྟ་ཚུལ་ཅི་འདྲ་ཡིན། ‘‘‘གླང་མདུན་དཔལ་འབྱོར།’’’ 《གཙུག་གཡུ་》དང་《མེ་ཏོག་ལྡུམ་རའི་ནང་གི་ཀླན་ཀ་》གཉིས་སྒྲུང་གཏམ་རིང་ཐུང་མི་འདྲ་བ་གཉིས་སོ་སོའི་མཚན་ཉིད་ཀྱི་འགན་དབང་ལ་གཞིགས་ཏེ་རྩོམ་ཚུལ་དང་རྩོམ་གཤིས་མི་འདྲ་བ་གཙོ་བོ་འདི་ལྟ་བུ་ཡོད་དེ། བརྗོད་དོན་དང་ཚིག་སྦྱོར་གྱི་ཐོག་ནས་བཤད་ན། 《མེ་ཏོག་ལྡུམ་རའི་ནང་གི་ཀླན་ཀ》ནི་ལྡུམ་རའི་ནང་གི་མེ་ཏོག་ཁ་ཤས་ཀྱི་གཟུགས་བརྙན་སློང་སྐྲུན་བྱས་ནས། མེ་ཏོག་གཅིག་གིས་གཙུག་རྒྱན་བྱས་ཏེ་གཞན་རྣམས་ལ་མཐོང་ཆུང་དམའ་འབེབས་བྱེད་པའི་ལྡུམ་ར་ཞིག་གམ། ཡང་ན་གཅིག་ཕན་གཅིག་རོགས་ཀྱིས་མེ་ཏོག་སོ་སོའི་བཀྲག་མདངས་རྣམ་པར་རྒྱས་པའི་འཆམ་མཐུན་དྲོ་སྐྱིད་ཀྱི་ལྡུམ་ར་ཞིག་གསོ་སྐྱོང་བྱེད་པའི་ལྟ་བ་མི་འདྲ་བ་གཉིས་ཀྱི་འགལ་ཟླ་གཙོ་བོ་དེ་རང་ཐག་གཅོད་བྱེད་རྒྱུ་དེ་ཡིན་པ་དང༌། རྗོད་བྱེད་ཀྱི་ཚིག་ནི་བཅད་ལྷུག་སྤེལ་མའི་ལུགས་ནས་བྲིས་ཤིང༌། སྲོལ་རྒྱུན་སྙན་ངག་གི་ཚིག་རྒྱན་འདྲ་མིན་སྤྱད་དེ་ཚིག་སྦྱོར་སྙན་འཇེབས་ལྡན་པ་ཞིག་ཡོང་བར་འབད་པ་ལྷུར་ལེན་བྱས་པ་དང༌། 《གཙུག་གཡུ》ནི་དཔལ་ལྡན་སོགས་དཔེ་མཚོན་མི་སྣའི་གཟུགས་བརྙན་སློང་སྐྲུན་བྱས་པ་བརྒྱུད་སྤྱི་ཚོགས་ཀྱི་འགལ་ཟླ་གཙོ་བོ་དང༌། ཁེ་ཕན་འདྲ་མིན་གྱི་མི་སྣའི་བར་གྱི་འགལ་བ། དྲང་བདེན་དང་གཡོ་ཧམ་བར་གྱི་འགལ་ཟླ། རང་དབང་དང་བཙན་གནོན་བར་གྱི་འགལ་བ། གོམས་སྲོལ་རྙིང་བ་དང་རང་དབང་བརྩེ་སེམས་བར་གྱི་འགལ་ཟླ་སོགས། སྤྱི་ཚོགས་ཀྱི་འགལ་ཟླ་དང་འགལ་བ་ཉོག་འཛིང་ཆེ་བ་འདྲ་མིན་བཟོ་འགོད་བྱས་པ་བརྒྱུད། སྤྱི་ཚོགས་ཁྱོན་ཡོངས་ཀྱི་གནས་སྟངས་རགས་ཙམ་མཚོན་པར་བྱས་ཤིང༌། རྗོད་བྱེད་ཀྱི་ཚིག་སྦྱོར་ནི་ས་ཁུལ་ཁག་གི་བོད་ཡིག་ཆུ་ཚད་འབྲིང་ཙམ་གྱི་ཀློག་པ་པོ་མང་ཆེ་བས་ཀློག་བདེ་ལ་དོན་རྟོགས་སླ་བའི་ཆེད་དུ། རྒྱན་སྤྲོས་ཀྱིས་མ་བཅིངས་པར་ཁ་སྐད་དང་ཚིག་ལྷུག་གི་ལམ་ནས་བྲིས་པ་དང༌། ཡང་ཚིག་སྦྱོར་སྙན་པའི་ཆེད་དུ་བོད་རིགས་ཀྱི་དགའ་སྣང་གི་ཁྱད་ཆོས་ལ་གཞིགས་ཏེ་རྒྱུན་སྲོལ་གཏམ་དཔེ་དང༌། གཞས་ཚིགཀ་བཤད་སོགས་སྐབས་སུ་སྦྱར་ནས་ཀློག་པ་པོའི་ཡིད་དབང་འགུག་ཐབས་ལ་འབད་པ་བགྱིས་ཡོད་པ་ལགས་སོ། །
‘‘‘མགོ་འཛིན་པ།’’’ ཁྱེད་ཀྱི་བརྩམས་ཆོས《གཙུག་གཡུ》དང《མེ་ཏོག་ལྡུམ་རའི་ནང་གི་ཀླན་ཀ》གཉིས་ལ་བྱ་དགའ་རབས་དང་རིམ་པ་མང་བོ་ཞིག་ཐོབ་མྱོང༌། སྔ་མ་ད་དུང་སྐབས་བརྒྱད་པའི“མའོ་ཏུན་རྩོམ་རིག་བྱ་དགའི་འདེམ་སྒྲུག་པའི་གྲས་སུའང་ཚུད་ཡོད། ཁྱེད་ཀྱི་བསམ་ཚུལ་ཡིན་ན་བརྩམས་ཆོས་འདི་གཉིས་ལ་ད་དུང་མི་འདང་བའི་ཆ་དང་ཁ་སྐོང་དགོས་པའི་ཆ་གང་ཞིག་ཡོད།
‘‘‘གླང་མདུན་དཔལ་འབྱོར།’’’ ཁོ་བོའི་སྒྲུང་གཏམ《གཙུག་གཡུ》དང《མེ་ཏོག་ལྡུམ་རའི་ནང་གི་ཀླན་ཀ》གཉིས་ལ་རང་བྱུང་ཁོར་ཡུག་དང་སྤྱི་ཚོགས་ཁོར་ཡུག་ཞིབ་འབྲི་བྱ་རྒྱུ་ད་དུང་མ་ལྡང་བ་དང༌། མི་སྣ་གཙོ་བོའི་གཟུགས་བརྙན་སློང་སྐྲུན་བྱས་པ་བརྒྱུད་ཕུན་སུམ་ཚོགས་པའི་མི་རིགས་ཀྱི་རིག་གནས་ད་དུང་རྒྱ་ཆེ་ཙམ་ཞིག་འབྲེ་འགོད་བྱེད་མ་ཐུབ་པ། སྐབས་རེར་མི་སྣའི་བར་གྱི་སྐད་ཆ་རིང་དྲགས་པ། སྒྲུང་གི་ལྷུ་ཚིགས་སྒྲིག་འགོད་ལྷུག་དྲགས་པ་སོགས་ཀྱི་སྐྱོན་ཆ་བྱུང་ཡོད་པས། སྒྲུང་གཏམ་གྱི་སྒྱུ་རྩལ་རང་བཞིན་ལ་ཤུགས་རྐྱེན་ཐེབས་ཡོད་པ་གོར་མ་ཆག
‘‘‘མགོ་འཛིན་པ།’’’ མཇུག་མཐར་ཁྱེད་ཉིད་རྩོམ་པ་པོ་རྒན་གྲས་ཞིག་ཡིན་པའི་ཆ་ནས། བོད་ཀྱི་རྩོམ་པ་པོ་རྣམས་ལ་བརྗོད་འདོད་པའི་སྐད་ཆ་ཅི་ཡོད།
‘‘‘གླང་མདུན་དཔལ་འབྱོར།’’’ དེང་དུས་སློབ་གྲྭ་ཆེ་འབྲིང་ཀི་སློབ་ཕྲུག་དང་གཞོན་ནུ་མང་ཆེ་བས་བོད་ཡིག་སློབ་སྦྱོང་བྱ་རྒྱུར་དོ་ཁུར་ཆེན་པོ་བྱེད་ཅིང༌། མི་ཉུང་བ་ཞིག་གིས་བོད་ཡིག་གེ་ཐོག་ནས་ལྷུག་རྩོམ་དང༌། སྙན་རྩོམ། སྒྲུང་གཏམ་སོགས་སྤུས་ཚད་ལྡན་པའི་བརྩམས་ཆོས་མང་བོ་འགྲེམ་སྤེལ་གནང་གིན་འདུག་པས། སྣང་ཚུལ་འདི་ནི་ང་ཚོས་དགའ་ཚོར་བྱེད་དགོས་པའི་འགྱུར་བ་ཆེན་པོ་ཞིག་རེད། སླད་ཕྱིན་གཞོན་སྐྱེས་རྣམས་ཀྱིས་འབད་བརྩོན་ཆེར་བསྐྱེད་ཀྱིས་རང་མི་རིགས་ཀྱི་རྩོམ་རིག་གསར་རྩོམ་བྱ་བཞག་འཕེལ་རྒྱས་སུ་གཏང་རྒྱུ་དང༌། བརྩམས་ཆོས་ཀྱི་སྤུས་ཚད་ད་དུང་ཇེ་མཐོར་གཏང་རྒྱུ་ནི་གལ་འགངས་ཤིན་ཏུ་ཆེ་བར་མ་ཟད། རྒྱལ་ཁབ་ཕྱི་ནང་གི་རྩོམ་རིག་སྒྱུ་རྩལ་གྱི་རིགས་ལམ་དང་ཁྱད་རྩལ་ལ་ཞིབ་འཇུག་སློབ་སྦྱོང་བྱ་རྒྱུ་དང༌། རང་རེའི་མི་རིགས་ཀྱི་སྙན་འཇེབས་ཚིག་སྦྱོར་དང་ཉམས་འདོན་རིག་རྩལ་རྒྱུན་འཛིན་བེད་སྤྱོད་བྱ་རྒྱུ་ཟུང་འབྲེལ་བྱས་ཏེ། རྩོམ་རིག་གསར་རྩོམ་འདི་དག་རྒྱལ་ཡོངས་རྩོམ་རིག་གར་སྟེགས་ཀྱི་མདུན་གྲལ་དུ་ཐོན་ཐུབ་པ་ཞིག་དང༌། རྒྱལ་སྤྱིའི་རྩོམ་རིག་འཕེལ་ཕྱོགས་ཀྱི་རྗེས་བསྙེགས་ཏེ། རང་རེའི་རྩོམ་རིག་གསར་རྩོམ་གྱི་པད་མ་འདི་དག་འཛམ་གླིང་རྩོམ་རིག་ལྡུམ་རའི་ནང་དུ་འདབ་མ་རྒྱས་ཤིང་དྲི་བསུང་འཐུལ་བའི་ཆར་འབད་བརྩོན་ལྷུར་ལེན་གནང་སྐྱོང་ཡོང་བའི་རེ་འདུན་ཟབ་མོ་ཞུ་བཞིན་ཡོད་ལགས།

robotstxt: allowed

filter: keep


text:
སྲིད་སྐྱོང་གིས་ཡོངས་ཁྱབ་ཏུ་སྤེལ་བའི་གསུང་འཕྲིན།
༢༠༡༧།༠༣།༡༠ཉིན་སྤེལ། བོད་རང་དབང་སྒེར་ལངས་བྱས་ནས་ལོ་ངོ་ ༥༨ འཁོར་བའི་གསུམ་བཅུའི་དུས་དྲན་ཐོག་སྲིད་སྐྱོང་གིས་ཡོངས་ཁྱབ་ཏུ་སྤེལ་བའི་གསུང་འཕྲིན།
དེ་རིང་སྔ་དྲོའི་ཚོུད་༡༠བའི་ཐོག བཞུགས་སྒར་ངྷ་སར་བོད་རང་དབང་སྒེར་ལངས་བྱས་ནས་ལོ་༥༨འཁོར་བའི་དུས་དྲན་ནི་གཞུང་འབྲེལ་སྲུང་བརྩི་བྱེད་སྐབས། ༸གོང་ས་མཆོག་གིས་རེ་བ་བཟང་ས་དང་གྲ་སྒྲིག་སྡུག་ས་ནས་བྱེད་དགོས་པའི་བཀའ་སློབ་རིམ་ཕེབས་བཞིན། བཀའ་ཤག་གི་ལྔ་དང་ལྔ་བཅུའི་ཐབས་བྱུས་འོག་ནས་འབྱུང་འགྱུར་ལོ་ལྔའི་ནང་དབུ་མའི་ལམ་གྱི་སྲིད་བྱུས་གཞིར་བཞག་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་དང་། འབྱུང་འགྱུར་ལོ་ལྔ་བཅུའི་རིང་བོད་མིའི་སྒྲིག་འཛུགས་མུ་མཐུད་སྲ་བརྟན་རྒྱུན་གནས་ཐུབ་པ་བྱས་ཏེ་བོད་མིའི་རང་དབང་འཐབ་རྩོད་རྒྱུན་སྐྱོང་བྱེད་རྒྱུ་ཡིན། འོན་ཀྱང་བོད་མིའི་རྩ་དོན་ལ་གནོད་གཞི་༸གོང་ས་མཆོག་ལ་གཞི་མེད་མཚན་སྨད་ཞུ་མཁན་རྒྱ་ནག་གཞུང་གི་རྒྱུགས་ཁྱིའམ་དོལ་རྒྱལ་རྗེས་འབྲང་པ་ཁ་ཤས་ཀྱི་གཙོས་སྨྲ་བརྗོད་རང་དབང་ཁ་ལ་འཁྱེར་ནས་༸གོང་ས་མཆོག་ལ་ཟུར་ཟ་བྱེད་མཁན་བོད་མི་རེ་ཟུང་ཡོད་པ་ཚོའི་ཐ་ཤལ་གྱི་བྱེད་བབ་དེ་རིགས་ལ་མཐའ་གཅིག་ཏུ་ངོ་རྒོལ་དང་གདོང་ལེན་བྱེད་རྒྱུ་ཡིན། བྱེད་བབ་དེ་རིགས་ནི་བོད་མི་ནང་ཁུལ་དཀྲུགས་ཤིང་དང་། དགྲ་དགའ་གཉེན་སྡུག་ཡོང་གཞི་ཡིན་པས་མཚམས་འཇོག་ངེས་པར་བྱེད་དགོས་པ་བསྐྱར་བརྗོད་བྱེད་རྒྱུ་ཡིན། ཞེས་སྲིད་སྐྱོང་གིས་ཡོངས་ཁྱབ་གསལ་བསྒྲགས་གནང་སོང་།
དེ་ཡང་བོད་རང་དབང་སྒེར་ལངས་བྱས་ནས་ལོ་ངོ་ ༥༨ འཁོར་བའི་གསུམ་བཅུའི་དུས་དྲན་ཐོག་སྲིད་སྐྱོང་གིས་ཡོངས་ཁྱབ་ཏུ་སྤེལ་བའི་གསུང་འཕྲིན་ཆ་ཚང་གཤམ་དུ་བཀོད་ཡོད།
དེ་རིང་ནི་བོད་ཀྱི་རྒྱལ་ས་ལྷ་སར་ཕྱི་ལོ་ ༡༩༥༩ ལོར་བོད་ཆོལ་ཁ་གསུམ་གྱི་བོད་མི་སེར་སྐྱ་ཕོ་མོ་རྒན་གཞོན་སྟོང་ཕྲག་མང་པོས་མ་བགྲོས་བསམ་པ་གཅིག་མཐུན་གྱི་སྒོ་ནས་རྒྱ་དམར་གཞུང་གི་བཙན་བཟུང་ལ་ཞི་བའི་སྒེར་ལངས་བྱས་ནས་ལོ་ ༥༨ འཁོར་བའི་དུས་དྲན་གྱི་ཉིན་མོ་ཆགས་ཀྱི་ཡོད། དེར་བརྟེན་ང་ཚོས་བོད་བསྟན་སྲིད་མི་རིགས་ཀྱི་ཆེད་དུ་ལུས་སྲོག་ལོངས་སྤྱོད་བློས་བཏང་གནང་མཁན་འདས་གསོན་ཡོངས་ལ་རྗེས་དྲན་དང་། རྒྱ་དམར་གཞུང་གི་གདུག་རྩུབ་ཀྱི་སྲིད་བྱུས་འོག་བོད་མི་ས་ཡ་གཅིག་ལྷག་འདས་གྲོངས་སོང་བ་དང་བོད་ཀྱི་དགོན་སྡེ་བརྒྱ་ཆ་ ༩༨ ལྷག་ལ་གཏོར་བཤིག་སོགས་བཏང་བ་བཅས་ལ་དྲན་གསོ་ཞུ་རྒྱུའི་དུས་ཚིགས་ཤིག་ཡིན།
དེ་རིང་ནི་ཕྱོགས་གཅིག་ནས་མྱ་ངན་བྱེད་དགོས་པ་ཞིག་ཡིན་ནའང་ཕྱོགས་གཞན་ནས་སྤོབས་པ་བྱེད་དགོས་པའི་དུས་ཚིགས་ཤིག་ཀྱང་ཡིན། དེ་ནི་ཕྱི་ལོ་ ༡༩༥༩ ལོར་དེ་རིང་གི་ཉིན་མོ་འདིར་བོད་མི་ཚོས་རྡོག་རྩ་གཅིག་བསྒྲིལ་གྱིས་རྒྱ་དམར་གཞུང་གིས་བོད་ས་ཡོངས་ལ་བཙན་དབང་གདུག་རྩུབ་བྱས་པ་ལ། “བོད་ནི་བོད་མིའི་ཡིན། ཏཱ་ལའི་བླ་མའི་དབང་ཆར་ཐེ་བྱུས་བྱེད་པ་མཚམས་འཇོག་དགོས།” ཞེས་སོགས་ཞི་བའི་སྒོ་ནས་བོད་མི་མང་གི་མངོན་འདོད་གསལ་འདོན་བྱས་ཡོད།
བོད་མིའི་རང་དབང་སྒེར་ལངས་ཀྱི་ཉིན་མོ་སླེབས་ཉེའི་སྐབས་ལྷ་ས་ནི་ཧ་ཅང་དམ་བསྒྲགས་ཀྱི་གནས་སྟངས་འོག་ཡོད། དེ་ཡང་འདི་ཟླའི་ཚེས་ ༣ ཉིན་དྲག་ཆས་སྤྲས་པའི་དཔོན་དམག་ ༥༠༠༠ ཙམ་དང་། དམག་མིའི་རླངས་འཁོར་སྟོང་ཕྲག་ཉེ་བ་རུ་སྒྲིག་བཏང་ནས་ལྷ་སའི་གྲོང་ཁྱེར་གཡུལ་ས་ལྟ་བུར་བསྒྱུར་ཏེ་བོད་མི་རྣམས་འཇིགས་དངངས་ཆེན་པོའི་ངང་གནས་བཞིན་ཡོད།
འདས་པའི་དུས་རབས་ཕྱེད་ལྷག་ནང་བོད་མི་རྣམས་ནས་རྒྱ་གཞུང་གི་གདུག་རྩུབ་དང་དྲག་གནོན་གྱི་སྲིད་བྱུས་འོག་དཀའ་སྡུག་ཇི་ཙམ་མྱོང་དགོས་བྱུང་མིན་ལ་མ་ལྟོས་པར། བོད་རང་དབང་དང་། བོད་ཀྱི་ཆོས་དང་རིག་གཞུང་། སྐད་ཡིག ཁོར་ཡུག་སྲུང་སྐྱོབ་སོགས་ཀྱི་ཆེད་རང་གི་ལུས་སྲོག་ལོངས་སྤྱོད་སོགས་བློས་བཏང་དང་། ལྷག་པར་ཕྱི་ལོ་ ༢༠༠༩ ནས་ད་བར་བོད་ནང་བོད་མི་ ༡༤༥ ཡིས་གཞན་ལ་འཚེ་བ་མ་བྱས་པར་རང་ལུས་མེར་བསྲེགས་བཏང་སྟེ་ “བོད་ལ་རང་དབང་དགོས། ༸གོང་ས་༸སྐྱབས་མགོན་ཆེན་པོ་མཆོག་བོད་ལ་གདན་འདྲེན་ཞུ་དགོས།” ཞེས་བོད་མིའི་མངོན་འདོད་གསལ་འདོན་བྱས་ཡོད། མདོ་དོན་གཞིས་བཞུགས་བོད་མི་རྣམས་ཀྱི་ཞུམ་པ་མེད་པའི་སྙིང་སྟོབས་དང་འགྱུར་བ་མེད་པའི་ལྷག་བསམ་ལ་བརྟེན་ནས་བོད་ཀྱི་ཆོས་དང་རིག་གཞུང་མི་ཉམས་རྒྱུན་འཛིན་དང་། བོད་མིའི་རང་དབང་འཐབ་རྩོད་འདི་བཞིན་འཚེ་མེད་ཞི་བའི་ཐོག་ནས་རྒྱུན་སྐྱོང་ཐུབ་པ་མ་ཟད་གནས་ཚད་ཀྱང་གོང་མཐོར་གཏོང་ཐུབ་པ་བྱུང་ཡོད། དེར་བརྟེན་འཛམ་གླིང་གི་རྒྱལ་ཁབ་མང་པོའི་དབུ་འཁྲིད་དང་གཞུང་མང་བཅས་ནས་བོད་མིའི་བདེན་དོན་ལ་རྒྱབ་སྐྱོར་དང་གདུང་སེམས་མཉམ་བསྐྱེད་ཇེ་མཐོར་འགྲོ་བཞིན་ཡོད།
དེ་ཡང་སྔ་ལོ་ཨ་རིའི་སྲིད་འཛིན་སྐུ་ཞབས་ཨོ་བྷ་མ་མཆོག་དང་བོད་མིའི་བླ་ན་མེད་པའི་དབུ་འཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་རྣམ་གཉིས་མཇལ་འཕྲད་གནང་སྐབས། ཨ་རིའི་སྲིད་འཛིན་མཆོག་གིས་དབུ་མའི་ལམ་གྱི་སྲིད་བྱུས་ལ་རྒྱབ་སྐྱོར་ཡོད་པ་མ་ཟད་༸གོང་ས་མཆོག་གི་སྐུ་ཚབ་དང་རྒྱ་ནག་གཞུང་གི་སྐུ་ཚབ་དབར་དོན་ཕན་ལྡན་པའི་གྲོས་མོལ་བྱེད་དགོས་པ་སླར་ཡང་སྐུལ་མ་གནང་ཡོད། དེ་བཞིན་ཉེ་སྔོན་སྐུ་ཞབས་རེག་སེ་ཊི་ལར་སན་མཆོག་ཨ་རིའི་ཕྱི་སྲིད་དྲུང་ཆེར་བསྐོ་གཞག་གཏན་འཁེལ་གནང་སྐབས་ཁོང་གིས། “པེ་ཅིང་སྲིད་གཞུང་ནས་བཙན་བྱོལ་བོད་གཞུང་ངམ། ཏཱ་ལའི་བླ་མ་མཆོག་གི་སྐུ་ཚབ་དང་ལྷན་གྲོས་མོལ་ཡོང་ཐབས་སླད་མུ་མཐུད་སྐུལ་མ་བྱེད་རྒྱུ་ཡིན་པ་དང་། ༧གོང་ས་མཆོག་མཇལ་འཕྲད་ཀྱང་ཞུ་རྒྱུ་ཡིན།” ཞེས་སོགས་ལན་འདེབས་གནང་བར་རྗེས་སུ་ཡི་རང་ཞུ་བ་དང་ཆབས་ཅིག གོ་སྐབས་འདི་དང་བསྟུན་ནས་སྲིད་འཛིན་གསར་པ་སྐུ་ཞབས་ཌོ་ནལཌ་ཊམ་མཆོག་ལ་འཚམས་འདྲི་དང་། ཨ་རིའི་གཞུང་གིས་བོད་ཐོག་རྒྱབ་སྐྱོར་སྔར་ལྷག་གནང་བའི་རེ་བ་ཞུ་རྒྱུ་ཡིན།
སྔ་ལོ་ཡོ་རོབ་གྲོས་ཚོགས་ཀྱིས་ཀྱང་རྒྱ་ནག་གཞུང་ལ་བོད་རྒྱ་ཞི་མོལ་བསྐྱར་གསོ་དགོས་པའི་རེ་འདུན་བཏོན་ཡོད་པ་དང་། རྒྱ་ནག་གཞུང་གིས་འཆར་གཞི་ལྡན་པའི་ཐོག་ནས་བླ་རུང་སྒར་གཏོར་བཤིག་དང་གྲྭ་བཙུན་བཙན་དབང་གིས་ཕྱིར་འབུད་གཏོང་བཞིན་པར་སྐྱོན་བརྗོད་ཤུགས་ཆེ་གནང་བའི་ཐོག་ནས་ཛ་དྲག་གི་གྲོས་ཆོད་ཅིག་བཞག་ཡོད། དེ་བཞིན་སུད་སིའི་གྲོང་ཁྱེར་ཇི་ནི་ཝར་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ཀྱི་ཚོགས་ཆེན་ཐེངས་ ༣༤ པའི་སྔ་ནུབ་ཏུ། རྒྱལ་ཚོགས་ཀྱི་རང་དབང་ལྡན་པའི་འགྲོ་བ་མིའི་ཐོབ་ཐང་ཐོག་ཁྱད་མཁས་མི་སྣ་དྲུག་གིས། བླ་རུང་སྒར་དང་ཡ་ཆེན་སྒར་གཉིས་ཀྱི་ཡ་ང་བའི་གནས་སྟངས་དང་། རྒྱ་ནག་གཞུང་གིས་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཁྲིམས་སྒྲིག་ཁག་ལ་བརྩི་མེད་ཀྱིས་བོད་ནང་གི་འགྲོ་བ་མིའི་ཐོབ་ཐང་ལ་བརྡལ་བཤིག་དང་ཆོས་ལུགས་ཐོག་དམ་བསྒྲགས་ཆེན་པོ་བྱེད་ཀྱི་ཡོད་པའི་ཐུན་མོང་བསྒྲགས་གཏམ་ཤུགས་ཆེ་ཞིག་སྤེལ་ཡོད།
སྲིད་འཛིན་ཞི་ཅིན་ཕིང་གིས་གཙོས་རྒྱ་ནག་གི་དབུས་སའི་འགོ་འཁྲིད་ཚོས་རྒྱ་ནག་བརྟན་ལྷིང་ཡོང་བར་མཐའ་མཚམས་སྲུང་སྐྱོབ་དགོས་པ་དང་། མཐའ་མཚམས་སྲུང་སྐྱོབ་ཡོང་བར་བོད་ལ་བརྟན་ལྷིང་དགོས་སྐོར་དང་། ཡང་། “བདེ་སྤྲོད་བདེ་ལེན་”ཞེས་བདེ་སྐྱིད་དགོས་ན་བདེ་འཇགས་འགན་སྲུང་བྱེད་དགོས་ཟེར་བའི་སྲིད་བྱུས་བཟུང་སྟེ་བོད་ས་ཡོངས་ལ་དམ་བསྒྲགས་ཧ་ཅང་ཆེན་པོ་བྱེད་བཞིན་ཡོད། ཉེ་ཆར་བོད་རང་སྐྱོང་ལྗོངས་མི་དམངས་ཞིབ་དཔྱོད་ཁང་ཟེར་བའི་ལས་དོན་སྙན་ཐོའི་ནང་ཁ་བྲལ་ལ་ངོ་རྒོལ་བྱེད་པའི་འཐབ་རྩོད་སྤེལ་ཏེ་ཉེས་དོན་ཉེས་གསོག་ལ་ཁྲིམས་ལུགས་ལྟར་རྡུང་རྡེག་བཏང་ཡོད་སྐོར་དང་། དེ་ཡང་བོད་རང་སྐྱོང་ལྗོངས་གཅིག་པུའི་ནང་འདས་ལོར་མི་གྲངས་ ༡༤༤༦ འཛིན་བཟུང་དང་། མི་གྲངས་ ༡༧༩༣ ལ་ཁྲིམས་གཏུགས་བྱས་ཡོད་པ་ཡོངས་གྲགས་བྱས་ཡོད།
ཆོས་དད་རང་དབང་ཡོད་སྐོར་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དོན་ཚན་སོ་དྲུག་པའི་ནང་གསལ་བཀོད་ཡོད་ནའང་བོད་མི་ཚོའི་ཐོག་ཁྲིམས་སྒྲིག་གང་དང་མི་མཐུན་པའི་སྲིད་བྱུས་ལག་བསྟར་བྱེད་བཞིན་ཡོད། དེ་ནི་སྔ་ལོ་ནས་འགོ་བཙུགས་ཏེ་རྒྱ་ནག་གཞུང་གིས་འཆར་གཞི་ལྡན་པའི་ཐོག་ནས་གསེར་རྟ་ལྔ་རིག་ནང་བསྟན་སློབ་གླིང་གི་ཆོས་བྱེད་གྲྭ་བཙུན་སྟོང་ཁྲག་བརྒལ་བའི་སྡོད་ཁང་གཏོར་བཤིག་དང་བཙན་དབང་གིས་གྲྭ་བཙུན་ཕྱིར་འབུད། དེ་མཚུངས་ཡ་ཆེན་སྒར་ནས་ཀྱང་བཙུན་མ་ཆིག་སྟོང་ཙམ་ཕྱིར་འབུད་བཏང་ཡོད། ཕྱིར་འབུད་བཏང་བའི་གྲྭ་བཙུན་རྣམས་དགོན་སྡེ་གཞན་ནང་འཛུལ་ཞུགས་མི་ཆོག་པ་དང་། ཆོས་ཕྱོགས་ཀྱི་བྱེད་སྒོ་གང་ཡང་སྤེལ་མི་ཆོག་པ་སོགས་ཀྱི་གནས་སྟངས་ཇི་ཆགས་འཛམ་གླིང་ཡོངས་ཁྱབ་ཡིན་པས་ཞིབ་རྒྱས་ཞུ་གལ་མ་མཐོང་། དེ་བཞིན་རྒྱ་གཞུང་གི་“ཆོས་ལུགས་ལས་དོན་གྱི་སྲོལ་ཡིག་”ཟེར་བར་བསྐྱར་བཅོས་ཀྱིས་ཕྱོགས་ཡོངས་ནས་དོ་དམ་དང་སྟངས་འཛིན་བྱེད་པའི་སྲིད་བྱུས་ལག་བསྟར་བྱེད་བཞིན་ཡོད།
རྒྱ་ནག་གཞུང་གིས་༧གོང་ས་༧སྐྱབས་མགོན་ཆེན་པོ་མཆོག་གིས་འདི་ལོ་གནང་བའི་དུས་འཁོར་དབང་ཆེན་ནི་ཁྲིམས་འགལ་དང་ཆབ་སྲིད་ཀྱི་ལག་ཆ་ཡིན་སྐོར་བསྙོན་འཛུགས་བྱས་པ་མ་ཟད། བོད་ནས་དུས་འཁོར་དབང་ཆེན་ཞུ་བར་འགྲོ་མཁན་རྣམས་བཀག་འགོག་དང་། ཕྱི་བསྐྱོད་ལག་འཁྱེར་ཕྱིར་བསྡུ་དང་བེད་མེད་བཟོས་པ། ཕྱིར་ཐོན་ཟིན་པ་ཚོ་དུས་བཀག་ནང་ཚུད་ཕྱིར་ལོག་དགོས་པའི་བཙན་བཀའ་བཏང་བ་སོགས་དངོས་ཤུགས་བརྒྱུད་གསུམ་ནས་དམ་བསྒྲགས་བྱས་ཡོད།
ཀུན་གྱིས་མཁྱེན་གསལ་ལྟར་འཛམ་གླིང་ནང་ཡུལ་སྐོར་སྤྲོ་འཆམ་པ་མང་ཤོས་གྲས་རྒྱ་རིགས་ཡིན། འོན་ཀྱང་བོད་མི་དཀྱུས་མ་ལྟ་ཞོག་གཞུང་གི་ལས་བྱེད་ཡིན་པ་ཚོར་ཡང་ཕྱི་རྒྱལ་ཡུལ་ཁག་ཏུ་ཡུལ་སྐོར་འགྲོ་རྒྱུ་དང་། དེ་བཞིན་གཉེན་འཕྲད། ཐ་ན་ནང་པའི་གནས་ཆེན་ཁག་ཏུ་གནས་མཇལ་འགྲོ་རྒྱུར་ཡང་རྒྱ་ནག་གཞུང་ནས་ཕྱི་བསྐྱོད་ལག་འཁྱེར་སྤྲོད་རྒྱུར་ཚོད་འཛིན་བྱེད་ཀྱི་ཡོད་པ་མ་ཟད། མདོ་དབུས་ཁམས་གསུམ་གྱི་བོད་མི་རྣམས་བོད་ཀྱི་ས་ཆ་ནང་ཁུལ་དུ་གཉེན་འཕྲད་དང་གནས་སྐོར་སོགས་སུ་འགྲོ་རྒྱུར་ཡང་བཀག་འགོག་དང་དམ་བསྒྲགས་ཧ་ཅང་ཆེན་པོ་བྱེད་བཞིན་ཡོད། དཔེར་ན། ཉེ་ཆར་མདོ་སྨད་སྐུ་འབུམ་དགོན་པར་ཆོ་འཕྲུལ་སྨོན་ལམ་གྱི་སྐབས་དམག་མི་འབོར་ཆེ་བཀྲམས་ཏེ་གྲྭ་བཙུན་དང་བོད་མི་ཆོས་མཇལ་བ་རྣམས་འཇིགས་དངངས་སྐྱེ་དགོས་པའི་གནས་སྟངས་བཟོས་ཡོད། དེ་བཞིན་མདོ་སྨད་ཀླུ་ཆུ་ཁུལ་ནས་རྔ་པ་སྟག་ཚང་ལྷ་མོ་ཀིརྟི་དགོན་པའི་ལོ་འཁོར་གྱི་འཆམ་དང་བཅོ་ལྔ་མཆོད་པ་སོགས་མཇལ་དུ་འགྲོ་མཁན་རྣམས་ལམ་བར་དུ་བཀག་འགོག་བྱས་པ་སོགས་བྱུང་འདུག རྒྱ་ནག་གཞུང་ནས་བོད་མི་ཚོར་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་སྤྱི་འབངས་གཞན་དང་འདྲ་བར་ཕྱི་བསྐྱོད་ལག་འཁྱེར་ཐོབ་ཐང་ཡོད་པ་ལྟར་སྤྲད་དེ་འགྲུལ་བསྐྱོད་དང་། ཕྱོགས་མཚུངས་བོད་ཀྱི་ས་ཆ་ནང་ཁུལ་དུ་ཡང་འགྲོ་འདུག་གི་རང་དབང་སྤྲོད་དགོས་པ་བཅས་ནན་བརྗོད་བྱེད་རྒྱུ་ཡིན།
གཞན་ཡང་བོད་མི་ཚོས་ཁྲིམས་མཐུན་ཐོབ་ཐང་སྲུང་སྐྱོབ་དང་མངོན་འདོད་ཁག་ཞི་བའི་སྒོ་ནས་བཏོན་པ་ཙམ་གྱིས་འཛིན་བཟུང་བཙོན་འཇུག་དང་དྲག་གནོན་སོགས་བྱེད་བཞིན་ཡོད། དཔེར་ན། བཀྲ་ཤིས་དབང་ཕྱུག་གིས་བོད་ཀྱི་སྐད་ཡིག་སྲུང་སྐྱོབ་ཆེད་ཁྲིམས་མཐུན་ཞུ་གཏུགས་བྱས་པར་ཁ་བྲལ་གྱིས་ཉེས་མིང་བཙུགས་ཏེ་བཙོན་འཇུག་བྱས་ཡོད། དེ་བཞིན་མདོ་སྨད་ཨ་མཆོག་ཡུལ་ཚོའི་བོད་མི་རྣམས་ཀྱིས་མི་རབས་ནས་མི་རབས་བར་མཆོད་བཀུར་བྱ་ཡུལ་གྱི་བླ་རིར་རྒྱ་ནག་གཞུང་གིས་གཏེར་ཁ་སྔོག་འདོན་གྱིས་ཁོར་ཡུག་ལ་གནོད་སྐྱོན་གཏོང་བཞིན་པ་དེ་དང་། ཡང་ཁམས་མི་ཉག་ཏུ་གཏེར་ཁ་བཏོན་པའི་རྫས་རིགས་ཀྱིས་ཁོར་ཡུག་འབག་བཙོག་བཟོས་པ་བཅས་སོ་སོར་ས་གནས་བོད་མི་ཚོས་ཁོར་ཡུག་སྲུང་སྐྱོབ་བྱེད་དགོས་པའི་རེ་འདུན་བྱས་པར་ཉེན་རྟོག་པ་མང་པོ་བཏང་སྟེ་དྲག་གནོན་བྱས་ཡོད། དོན་སྙིང་བོད་མི་རྣམས་འགུལ་བསྐྱོད་ཙམ་ཡང་བྱེད་པའི་རང་དབང་མེད་པར་བརྟེན་འུ་ཐུག་ཐབས་ཟད་ཀྱིས་རང་ལུས་མེར་བསྲེགས་གཏོང་དགོས་ཀྱི་གནས༌སྟངས་ཡང་བཟོ་བཞིན་ཡོད། སྔ་ལོ་ཕྱི་ཟླ་ ༡༢ ནང་བཀྲ་ཤིས་རབ་བརྟན་གྱིས་རང་ལུས་མེར་བསྲེགས་གནང་ནས་འདས་གྲོངས་སུ་གྱུར་ཡོད། དེས་ན་བོད་མིར་དམ་བསྒྲགས་བྱེད་རྒྱུ་མཚམས་འཇོག་དང་། ཉེས་མིང་ཅི་རིགས་བཏགས་ཏེ་བཀག་ཉར་བཙོན་འཇུག་བྱས་པའི་བོད་མི་རྣམས་འཕྲལ་དུ་གློད་གྲོལ་གཏོང་དགོས་པ་བརྗོད་རྒྱུ་ཡིན།
བོད་མིའི་ཐོག་དམ་བསྒྲགས་ཇི་ཡོད་སོགས་ཀྱི་གནས་སྟངས་སྐོར་རྒྱལ་སྤྱིའི་སྙན་ཐོ་ཁག་ནས་ཀྱང་གསལ་རྟོགས་ཐུབ་རྒྱུ་རེད། དེ་ཡང་ཕྱི་ལོ་ ༢༠༡༦ ལོའི་ཨ་རིའི་གཞུང་གི་ཆོས་དད་རང་དབང་དང་འགྲོ་བ་མིའི་ཐོབ་ཐང་སྐོར་གྱི་སྙན་ཐོའི་ནང་། རྒྱ་ནག་ནི་ཆོས་དད་རང་དབང་ཐད་དམིགས་བསལ་དོ་སྣང་དགོས་པའི་རྒྱལ་ཁབ་ ༩ ཐེར་འདོན་བྱས་པའི་ནང་ཚུད་ཡོད་པ་མ་ཟད་གནས་སྟངས་སྔ་ལོ་ལས་ཇེ་སྡུག་ཏུ་ཕྱིན་པ་ཡང་འཁོད་འདུག དེ་བཞིན་ཕྱི་ལོ་ ༢༠༡༥།༡༦ ལོའི་རྒྱལ་སྤྱིའི་ཉེས་ཡང་ཚོགས་པའི་སྙན་ཐོའི་ནང་ཡང་། རྒྱ་ནག་གཞུང་གིས་བོད་ཀྱི་དགོན་སྡེ་ཁག་ལ་དམ་བསྒྲགས་ཤུགས་ཆེ་བྱེད་ཀྱི་ཡོད་པ་བསྡོམས་བརྒྱབ་འདུག དེ་མཚུངས་མང་གཙོ་དང་། ཆབ་སྲིད་རང་དབང། འགྲོ་བ་མིའི་ཐོབ་ཐང་སོགས་ལ་རྟོག་ཞིབ་བྱེད་མཁན་ཨ་རིར་རྟེན་གཞི་བྱས་པའི་གཞུང་འབྲེལ་མ་ཡིན་པའི་ཚོགས་པ་གྲགས་ཅན་རང་དབང་ཁང་པ་ཞེས་པའི་ཕྱི་ལོ་ ༢༠༡༦ ལོའི་སྙན་ཐོའི་ནང་དུ་ཡང་། ཆབ་སྲིད་དང་སྤྱི་དམངས་ཐོབ་ཐང་གི་གནས་སྟངས་འཛམ་གླིང་ནང་སྡུག་ཤོས་ནང་ནས་སྡུག་ཤོས་ཨང་གཉིས་པ་དེ་བོད་ཡིན་པ་མཐའ་བསྡོམས་གསལ་པོ་བརྒྱབ་འདུག
དོན་སྙིང་བོད་མིའི་ཐོག་དམ་བསྒྲགས་ཇེ་ཆེར་གཏོང་བཞིན་པའི་སྲིད་བྱུས་འདི་ནི་རྒྱ་ནག་གཞུང་གི་རིག་གནས་གསར་བརྗེ་ཟེར་བ་དེ་མཇུག་བསྒྲིལ་ནས་ད་ཆ་ལོ་ ༤༠ སོང་བའི་རྗེས་སུ་སླར་ཡང་བསྐྱར་སློང་བྱེད་པ་ལྟ་བུ་ཆགས་ཡོད། དེར་བརྟེན་རྒྱ་གཞུང་གི་འགོ་འཁྲིད་ཚོས་བོད་ཐོག་འཛིན་པའི་སྲིད་བྱུས་ལ་བསྐྱར་ཞིབ་ཀྱིས་རྒྱ་ནག་གི་དམར་ཚོགས་སྤྱི་ཁྱབ་དྲུང་ཆེ་ཧུའུ་ཡའོ་པང་གིས་བོད་ཐོག་བཟུང་བའི་གུ་ཡངས་ཀྱི་སྲིད་བྱུས་ལག་བསྟར་བྱེད་དགོས་པ་དང་། ༸གོང་ས་མཆོག་གིས་འདོན་གནང་མཛད་པའི་གཉིས་སྨན་དབུ་མའི་ལམ་གྱི་སྲིད་བྱུས་གཞིར་བཞག་བོད་དོན་འགྲིག་འཇགས་ཡོང་རྒྱུར་༸གོང་ས་མཆོག་གི་སྐུ་ཚབ་དང་གྲོས་མོལ་བསྐྱར་མཐུད་ཡོང་བར་འབོད་སྐུལ་བསྐྱར་ནན་བྱེད་རྒྱུ་ཡིན།
སྔ་ལོ་ཕྱི་ཟླ་ ༡༢ པའི་ནང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་བོད་ལུགས་ནང་པའི་བཙུན་མ་ཉི་ཤུ་ཐམ་པར་ལོ་རྒྱུས་རང་བཞིན་ལྡན་པའི་དགེ་བཤེས་མའི་ལག་འཁྱེར་བསྩལ་བ་དང་། དེ་བཞིན་བཀའ་ཤག་ནས་སྔར་ཡོད་བུད་མེད་ནུས་ཤུགས་སྤེལ་བའི་སྲིད་བྱུས་ལ་བསྐྱར་ཞིབ་ཀྱིས་སྲིད་བྱུས་གསལ་བསྒྲགས་དང་དེ་འབྲེལ་ཚོགས་ཆེན་ཐེངས་དང་པོ་བསྐོང་བ་བཅས་ནི་བོད་ཀྱི་ཆོས་སྲིད་ཀྱི་བྱ་གཞག་ཁག་གི་ནང་བུད་མེད་རྣམས་ནས་ནུས་པ་མཉམ་སྤུངས་ཡོང་ཐབས་ཀྱི་དམིགས་ཡུལ་ཞིག་ཡིན། བཀའ་ཤག་གིས་འདི་ལོ་ནས་བཟུང་ཕྱི་ཟླ་ ༣ ཚེས་ ༡༢ དེ་བཞིན་བོད་ཀྱི་བུད་མེད་ཀྱི་ཉིན་མོར་སྲུང་བརྩི་ཞུ་རྒྱུར་གཏན་འབེབས་བྱས་ཡོད།
༸གོང་ས་མཆོག་གིས་རེ་བ་བཟང་ས་དང་གྲ་སྒྲིག་སྡུག་ས་ནས་བྱེད་དགོས་པའི་བཀའ་སློབ་རིམ་ཕེབས་བཞིན། བཀའ་ཤག་གི་ལྔ་དང་ལྔ་བཅུའི་ཐབས་བྱུས་འོག་ནས་འབྱུང་འགྱུར་ལོ་ལྔའི་ནང་དབུ་མའི་ལམ་གྱི་སྲིད་བྱུས་གཞིར་བཞག་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་དང་། འབྱུང་འགྱུར་ལོ་ལྔ་བཅུའི་རིང་བོད་མིའི་སྒྲིག་འཛུགས་མུ་མཐུད་སྲ་བརྟན་རྒྱུན་གནས་ཐུབ་པ་བྱས་ཏེ་བོད་མིའི་རང་དབང་འཐབ་རྩོད་རྒྱུན་སྐྱོང་བྱེད་རྒྱུ་ཡིན། འོན་ཀྱང་བོད་མིའི་རྩ་དོན་ལ་གནོད་གཞི་༸གོང་ས་མཆོག་ལ་གཞི་མེད་མཚན་སྨད་ཞུ་མཁན་རྒྱ་ནག་གཞུང་གི་རྒྱུགས་ཁྱིའམ་དོལ་རྒྱལ་རྗེས་འབྲང་པ་ཁ་ཤས་ཀྱི་གཙོས་སྨྲ་བརྗོད་རང་དབང་ཁ་ལ་འཁྱེར་ནས་༸གོང་ས་མཆོག་ལ་ཟུར་ཟ་བྱེད་མཁན་བོད་མི་རེ་ཟུང་ཡོད་པ་ཚོའི་ཐ་ཤལ་གྱི་བྱེད་བབ་དེ་རིགས་ལ་མཐའ་གཅིག་ཏུ་ངོ་རྒོལ་དང་གདོང་ལེན་བྱེད་རྒྱུ་ཡིན། བྱེད་བབ་དེ་རིགས་ནི་བོད་མི་ནང་ཁུལ་དཀྲུགས་ཤིང་དང་། དགྲ་དགའ་གཉེན་སྡུག་ཡོང་གཞི་ཡིན་པས་མཚམས་འཇོག་ངེས་པར་བྱེད་དགོས་པ་བསྐྱར་བརྗོད་བྱེད་རྒྱུ་ཡིན།
ཕྱི་ལོ་ ༢༠༡༧ ལོ་འདི་བཞིན་བོད་མིའི་སྒྲིག་འཛུགས་ནས་ལས་འགུལ་གྱི་ལོར་སྲུང་བརྩི་བྱེད་རྒྱུ་ཡིན་པ་ལྟར་བོད་ནང་གི་ཛ་དྲག་གནས་སྟངས་སོགས་རྒྱལ་སྤྱིའི་ནང་ངོ་སྤྲོད་དང་གོ་རྟོགས་རྒྱ་གང་ཆེ་སྤེལ་བའི་ཐོག་ནས་རྒྱབ་སྐྱོར་སྔར་ལྷག་ཡོངས་ཐབས་བྱེད་རྒྱུ་ཡིན། དེ་བཞིན་ཕྱི་ལོ་ ༢༠༡༨ ལོ་ནི་བོད་མི་རྣམས་བཙན་བྱོལ་དུ་འབྱོར་ནས་མི་ལོ་ ༦༠ འཁོར་བའི་དྲན་གསོའི་དུས་ཚིགས་ཤིག་ཡིན་ན། རྒྱ་བལ་འབྲུག་གསུམ་གཙོ་གྱུར་བོད་མི་གནས་སྡོད་བྱ་ཡུལ་གྱི་རྒྱལ་ཁབ་ཁག་གི་ནང་བཀའ་དྲིན་རྗེས་དྲན་གྱི་ངོ་བོར་སྲུང་བརྩི་ཞུ་རྒྱུ་ཡིན།
དེ་རིང་གོ་སྐབས་འདི་བརྒྱུད་ཨ་རིའི་རྒྱལ་ཡོངས་མང་གཙོའི་ཐེབས་རྩས་བཙན་བྱོལ་བོད་མིའི་མང་གཙོའི་འཕེལ་རིམ་ལ་གཟེངས་བསྟོད་ཀྱི་བྱ༌དགའ་གནང་བ་དང་། ཨ་རིའི་རོགས་ཚོགས་ནས་བཙན་བྱོལ་བོད་མིའི་སྨན་བཅོས་ལྟ་སྐྱོང་ལས་གཞིར་གཟེངས་བསྟོད་ཡིག་ཆ་གནང་བ་བཅས་ལ་ཐུགས་རྗེ་ཆེ་དང་། ལྷག་པར་བོད་མི་རྣམས་ལ་བཀྲིན་ཤིན་ཏུ་ཆེ་བའི་རྒྱ་གར་དབུས་སའི་གཞུང་མང་གཉིས་ལ་དམིགས་བསལ་ཐུགས་རྗེ་ཆེ་ཞུ་བ་དང་ཆབས་ཅིག རྒྱལ་སྤྱི་ཁྱོན་ཡོངས་ལ་གནས་པའི་བོད་མིའི་བདེན་པའི་འཐབ་རྩོད་ལ་རྒྱབ་སྐྱོར་དང་གདུང་སེམས་མཉམ་བསྐྱེད་གནང་མཁན་གྱི་གཞུང་དང། དབུ་འཁྲིད། གྲོས་ཚོགས། ཉི་ཧོང་དང་ཨིན་ལེནཌ། ཁེ་ན་ཌ་བཅས་ཀྱི་གྲོས་ཚོགས་ཀྱི་འཐུས་མི་ཐེ་བའི་གྲོས་ཚོགས་འཐུས་མི་གཞན་ཁག དེ་བཞིན་ཚོགས་སྒེར་བཅས་ཡོངས་ལའང་ཐུགས་རྗེ་བླ་མེད་དུ་ཆེ་ཞུ་རྒྱུ་དང་ཇི་སྲིད་བོད་གཞིས་བྱེས་གཉིས་མཉམ་འཛོམས་མ་བྱུང་བར་མུ་མཐུད་ནས་རྒྱབ་སྐྱོར་ཡོང་བའི་རེ་སྐུལ་ཞུ་རྒྱུ་ཡིན།
འདི་ལོ་ཕྱི་ཟླ་དང་པོའི་ནང་གནས་མཆོག་རྡོ་རྗེ་གདན་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་བསྩལ་བའི་དཔལ་དུས་ཀྱི་འཁོར་ལོའི་དབང་ཆེན་གྱི་མཛད་ཆེན་ལེགས་གྲུབ་བྱུང་ཡོད་པ་ནི་གཙོ་བོ་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་སྐྱེད་བྱིན་མཐུ་ལས་བྱུང་བ་ཡིན་ལ། ཞོར་དུ་བླ་སློབ་དབར་དམ་ཚིག་གཙང་མ་ཡོད་པ་ཡང་མཚོན་ཐུབ། དུས་འཁོར་དབང་ཆེན་སྐབས་བརྟན་བཞུགས་བསྟར་འབུལ་ཞུ་སྐབས་༸གོང་ས་༸སྐྱབས་མགོན་ཆེན་པོ་མཆོག་ནས་དགུང་ལོ་བརྒྱ་ལྷག་བཞུགས་རྒྱུའི་བཀའ་བཞེས་བཟང་པོ་སླར་ཡང་ཕེབས་པ་ནི་རང་ཅག་རྣམས་ཀྱི་བསོད་ནམས་ཡིན་པས་༸མགོན་པོ་གང་ཉིད་ལ་དད་གུས་ཡོད་པའི་སྐྱེ་བོ་སྤྱི་དང་སྒོས་སུ་བོད་མི་ཡོངས་ཀྱི་ཚབ་ཞུས་ཏེ་བཀྲིན་བླ་ལྷག་ཏུ་ཆེ་ཆེ་ཞུ་བ་དང་ཆབས་ཅིག དེ་ལྟར་ཡོང་བར་རང་ཅག་གངས་ཅན་པ་ཡོངས་ཀྱིས་སྤྱི་མཐུན་བསོད་ནམས་ཀྱིས་འཆུན་པ་དགོས་རྒྱུ་ཤིན་ཏུ་གལ་ཆེ་བས་རྣམ་དཀར་དགེ་བའི་ལས་ལ་འབད་འབུངས་དང་། ༸མགོན་པོ་གང་ཉིད་མཆོག་གིས་ཅི་གསུང་བཀའ་སྒྲུབ་ཞུ་རྒྱུ། བོད་མི་ནང་ཁུལ་ཆོལ་ཁའི་འཐེན་འཁྱེར་སྤངས་ཏེ་མཐུན་ལམ་དམ་ཚིག་རྡོག་རྩ་གཅིག་བསྒྲིལ་བཅས་བྱེད་དགོས་པའི་འབོད་སྐུལ་བསྐྱར་ནན་བྱེད་རྒྱུ་ཡིན། དེ་བཞིན་༧གོང་ས་མཆོག་གིས་བཀའ་སློབ་ལམ་སྟོན་ཇི་ཕེབས་ལྟར་གཞིས་བྱེས་བོད་མི་ཚོས་རང་གཞན་གཉིས་ཕུང་གི་རྒྱུ་ཆང་རག་ཚོད་མེད་འཐུང་བ་དང་། རྒྱན་རྩེད་བྱེད་པ་སོགས་བག་མེད་ཀྱི་བྱ་སྤྱོད་རིགས་སྤོང་དགོས་པ་དང་། དེའི་ཚབ་ཏུ་རང་གི་བུ་ཚའི་ཤེས་ཡོན་ཐོག་འགྲོ་གྲོན་གཏོང་དགོས་པའི་རེ་སྐུལ་ནན་པོ་ཞུ་རྒྱུ་དང་། རང་རིགས་དཔལ་འབྱོར་གྱི་གནས་བབ་བཟང་པོ་ཡོད་མཁན་ཚོས་ཀྱང་སོ་སོའི་བུ་ཚ་དང་མི་རིགས་ཀྱི་ཤེས་ཡོན་ཐོག་འགྲོ་གྲོན་གཏོང་གནང་ཡོང་བའི་འབོད་སྐུལ་བྱེད་རྒྱུ་ཡིན།
མཐའ་དོན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་ཞབས་པད་བསྐལ་བརྒྱར་བརྟན་ཅིང་ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། གཞིས་བྱེས་མཉམ་འཛོམས་ཀྱི་སྐལ་བཟང་གི་ཉི་མ་མགྱོགས་ནས་མྱུར་དུ་འཆར་བའི་རེ་བ་དང་སྨོན་འདུན་ཤུགས་དྲག་ཞུ་རྒྱུ་བཅས། སྲིད་སྐྱོང་གིས་ཕྱི་ལོ་ ༢༠༡༧ ཟླ་ ༣ ཚེས་ ༡༠ ལ།། །།
གསར་འགོད་པ་ཆོས་ཉིད།


text:
ནང་དོན་གནད་བསྡུས། རྩོམ་འདིའི་ནང་དུ་སྤྱི་ལོའི་དུས་རབས་བརྒྱད་པའི་ནང་སྤུ་རྒྱལ་བཙན་པོའི་རྒྱལ་རབས་དང་ཐང་རྒྱལ་རབས་བར་མཁར་ལྕགས་རྩེ་(石堡城)འཕྲོག་རྩོད་… ཞིབ་ཏུ་ཀློག →
ནང་དོན་གནད་བསྡུས། དཔྱད་རྩོམ་འདིའི་ནང་དུ་སེམས་ཙམ་པའི་གྲུབ་མཐའི་སྤྱི་ཆིངས་དང་། དེ་ལས་འཕྲོས་ཏེ་ཕྱི་དོན་འགོག་པའི་རིག་པ་ལ་ཅུང་ཙམ་དཔྱད་ཁུལ་བྱས་ཡོད… ཞིབ་ཏུ་ཀློག →
དར་ཟབ་ཚོང་ལམ་རྒྱུད་ཀྱི་བོད་བཙན་པོའི་རྒྱལ་རབས། [གསལ་བཤད།] བསྒྱུར་རྩོམ་འདི་ནི་དར་ཟབ་ཚོང་ལམ་རྒྱུད་ཀྱི་བཙན་རྒྱལ་ཞེས་པ་ལས་བོད་བཙན་པོའི་རྒྱལ་རབས་ཀ… ཞིབ་ཏུ་ཀློག →
དབང་ཆེན་ཆུ་བོ་སྟོད་སྨད་དང་འབྲེལ་བའི་རྒྱུ་འགྲུལ་ཟིན་ཐོ། ཉེ་ཆར་མགོ་ལོག་དར་ལག་ཏུ་ཟླ་གཅིག་ལྷག་ལ་སྡོད་དུས་རྒན་པ་ཕན་ཚུན་ངོ་མི་ཤེས་པ་དག་གིས་བཀའ་མོལ… ཞིབ་ཏུ་ཀློག →
ནང་དོན་གནད་བསྡུས། བོད་ཕྱི་ནང་གཉིས་ཀའི་ཞིབ་འཇུག་པ་མང་པོ་ཞིག་གིས་བོད་ཀྱི་རང་མོས་སྙན་ངག་ཟེར་པ་འདི་ནི། རིག་གནས་གསར་བརྗེའི་ཆེན་མོ་རྗེས་ཏེ།བརྒྱད་ཅ… ཞིབ་ཏུ་ཀློག →
བཙན་པོའི་དུས་སུ་ལི་ཡུལ་མཐོང་ཁྱབ་ཀྱི་ནང་ཚན་ཏེ། བོད་སྐད་ལ་ཤ་ཅུ་དང་རྒྱ་སྐད་དུ་ཧྲ་ཀྲིག་(沙州)ཏུ་འབོད་པའི་ཏུན་ཧོང་ནི་ཀུསྟན་(ཤིན་ཅང་།)དང་མཚོ་སྔོན། ས… ཞིབ་ཏུ་ཀློག →
ནུབ་བྱང་མི་རིགས་སློབ་ཆེན་ནས་བོད་ཀྱི་སྐད་ཡིག་དང་རྩོམ་རིག་གི་རབ་འབྱམས་པའི་བསླབ་གནས་ཐོབ་ཅིང་། ཨ་རིའི་ཨ་རེ་ཟོ་ནཱ་(University of arizona)སློབ་ཆེན… ཞིབ་ཏུ་ཀློག →
ཤིས་ཚང་མཁྱེན་རབ་རྒྱ་མཚོ། ཉེ་བའི་ལོ་འདི་འགར་གསར་བཤད་དང་བྱུང་རྒྱལ་དུ་སྨྲ་བར་དགའ་བ་སྐོར་ཞིག་གིས་སུམ་རྟགས་མཛད་པ་བོ་ཐོན་མི་སམ་བྷོ་ཊ་མ་ཡིན་པ་དང་། … ཞིབ་ཏུ་ཀློག →
ཁ་སང་ཁེ་ཉིན་ཁ་བརྡ་དྲ་བར་བསྟན་འཛིན་ཞུ་བ་ཞིག་གིས‘‘ལྷ་སའི་ཇོ་བོའི་སྐུ་རྒྱུ་གང་ལས་གྲུབ་བམ’’ཞེས་དྲི་བ་ཞིག་བཏང་འདུག ཁོང་གིས‘‘ཐོག་མར་མཉམ་འབྲེལ་རྒྱལ… ཞིབ་ཏུ་ཀློག →
ནང་དོན་གནད་བསྡུས། དཔྱད་རྩོམ་འདིར་གཙོ་བོ་བོད་ཀྱི་བཙན་པོ་སྲོང་བཙན་སྒམ་པོའི་མེད་ན་མེད་པའི་བློན་པོ་བཞིའི་གྲས་མགར་སྟོང་བཙན་ཡུལ་སྲུང་གི་འཁྲུངས་ཡུལ… ཞིབ་ཏུ་ཀློག →
སྤྱི་ལོ་༡༩༨༠་ལོའི་དམངས་གཙོའི་འགྱུར་འགྲོས་ཀྱི་རྦ་རླབས་གསུམ་པས་བསྐྲུན་པའི་སྤྲོ་སྣང་གི་དུས་སྐབས་སུ། ལྷོ་ཨ་མེ་རི་ཁ་གླིང་ཆེན་ལ་ཞིབ་འཇུག་བྱེད་མཁན་… ཞིབ་ཏུ་ཀློག →
དགེ་བའི་བཤེས་གཉེན་ཆུ་འབི་པ་ཟླ་བ་ཚེ་རིང་ལགས་ཀྱིས་བོད་ཀྱི་ལོ་རྒྱུས་ས་ཁམས་སྐོར་གསུང་དུས། རྩེ་ལ་བསྡུ་བ་དང་མདོ་ལ་བསྡུ་བ། གཞུང་ལ་བསྡུ་བ། ཁམས་ལ་བསྡ… ཞིབ་ཏུ་ཀློག →
དང་པོ། སྐུ་བླའི་སྐོར་གྱི་ལྟ་བ་གཉིས་དང་སྐུ་བླས་བོད་བཙན་པོའི་ཆོས་ལུགས་ཁྲོད་བཟུང་བའི་གོ་བབས། སྐུ་བླའི་ཆོ་ག་འདི་《བོད་བཙན་པོའི་སྐབས་ཀྱི་ལོ་རྒྱུས་… ཞིབ་ཏུ་ཀློག →
མཚོ་བོད་མཐོ་སྒང་གི་ས་ཁྱོན་ནི་ཏི་ཁི་ས་སི་མངའ་སྡེའི་ལྡབ་བཞི་ཡིན་ཞིང་ཆ་སྙོམས་ཀྱི་ས་འཕང་རྨིད4000ཡིན། གོ་ལ་འདིའི་སྟེང་གི་འཚོ་གནས་ཆེས་དཀའ་བའི་ཁོར་… ཞིབ་ཏུ་ཀློག →
༡། བོད་ཀྱི་སྐད་ཡིག་སྤྱིའི་སྐོར། འཛམ་གླིང་ཡུལ་གྲུ་ཀུན་ཏུ་བྲིས་སུ་རུང་བའི་སྐད་ཡིག་ཡོད་དོ་ཅོག་གསར་བཟོ་དར་སྤེལ་བྱུང་སྟངས་ནི། ཐོག་མར་མི་རིགས་སོ་ས… ཞིབ་ཏུ་ཀློག →
ནང་དོན་གནད་བསྡུས། རྩོམ་འདིར་རི་བོ་ཧི་མ་ལ་ཡའི་ནུབ་རྒྱུད་ཁུལ་དུ་ཡིག་རྙིང་གྲངས་མང་པོ་བྱུང་དང་འབྱུང་བཞིན་པ་ཁག་གི་རྒྱལ་སྤྱིའི་ཞིབ་འཇུག་གི་གནས་ཚུལ… ཞིབ་ཏུ་ཀློག →
___བན་ཆ་ཁུ་(Van Schalk S.)ལགས་ཀྱིས་སྤྱི་ལོ་2007ལོའི་ཟླ12པའི་ཚེས2ཉིན་སྤེལ་བའི་དྲ་ངོས་ཟིན་ཐོ། བོད་འདི་ནང་བའི་ས་ཁུལ་ཞིག་ཏུ་གྱུར་བར་རྒྱ་གར་དང་། … ཞིབ་ཏུ་ཀློག →
གྲོགས་པོ་མང་པོ་ཞིག་གིས་ཐང་ག་ཇི་ལྟར་བལྟ་དགོས་པའི་སྐོར་ནས་ཁ་བརྡ་ཞིག་བྱ་རོགས་ཟེར། ངོ་མ་བཤད་ན། གློ་བུར་དུ་འདི་ལྟར་དྲིས་ཡོང་ན་ང་ལའང་དམིགས་བསལ་ཞིག… ཞིབ་ཏུ་ཀློག →
སྤྱིར་བཤད་པ། བོད་ལ་རིག་གཞུང་སྤུས་དག་པོ་ཞིག་ཡོད་ལ། རིག་གཞུང་རེ་རེ་ནི་ཐ་སྙད་རེ་རེས་ཉེ་བར་མཚོན་ཡོད། ཐ་སྙད་རེ་རེའི་མཚོན་སྟོབས་ཧ་ཅང་ཆེ་བས་བོད་ཀྱི… ཞིབ་ཏུ་ཀློག →
དང་པོ། སྔོན་གླེང་ཐུང་ངུ་། འབུམ་རམས་པ་གཡང་མོ་མཚོ་ལགས་ཀྱིས་བརྩམས་པའི་ >ཅེས་པའི་དེབ་རྒན་འདི་ད་ལོའི་ཕྱི་ཟླ་… ཞིབ་ཏུ་ཀློག →
རྩོམ་པ་པོ། ཏཱ་དབེན་ཤེར་དབང་། ༡-བྱ་རྒྱལ་ཁྱུང་ཞེས་པ་བྱུང་ཡོད་མེད། སྤྱིར་ཁྱུང་ཞེས་པ་ཞིག་ལོ་རྒྱུས་ཁྲོད་ན་བྱུང་ཡོད་མེད་ཀྱི་རྩོད་པ་སྣ་ཚོགས་མཆིས་ཀྱ… ཞིབ་ཏུ་ཀློག →
འཇད་པ་དཔལ་ལྡན་ཚེ་རིང་། ནང་དོན་གནད་བསྡུས། རྩེ་དགུ་གཏོར་ནི་དེ་སྔ་ཕོ་བྲང་པོ་ཏཱ་ལའི་མཛད་སྒོ་ཆེས་གལ་ཆེན་ཞིག་དང་རྙིང་སྐྱེལ་གསར་བསུ་བྱེད་པའི་བྱ་རིམ… ཞིབ་ཏུ་ཀློག →
ཟླ་བ་གཞོན་ནུ། འདི་ནི་ཨཱཙཱརྱ་ཤྲཱི་ཙརཎ་ཏཱིརྠ་མ་ཧཱ་རཱ་ཛས[1]རྒྱ་གར་གྱི་ནུབ་བྱང་སྟེ་མུཾབྷཻ་ཕྱོགས་ཀྱི་ཉེ་རབས་ཀྱི་ལེགས་སྦྱར་མཁས་པའི་དབང་བོ་ག… ཞིབ་ཏུ་ཀློག →
ཀ༽ ཡི་གེའི་སྐོར་ནས་བཤད་པ། གཅིག དབྱངས་ཡིག་དངོས་ཤུགས་སུ་སྟོན་ཚུལ་མི་འདྲ་བས་གཞུང་སྔ་ཕྱིར་ངེས་པ། སི་ཏུ་པན་ཆེན་གཙུག་ལག་ཆོས་ཀྱི་སྣང་བས་སུམ་ཅུ་པ་… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
|
ཀྲུང་གོ་བོད་ཀྱི་དྲ་བའི་འཕྲིན། ཉིན་ཤས་གོང་། གསར་འགོད་པར་མཚོ་སྔོན་ཞིང་ཆེན་འཕྲོད་བསྟེན་དང་འཆར་བཙའ་ཨུ་ལྷན་ནས་ཤེས་རྟོགས་བྱུང་བར། མཚོ་སྔོན་གྱིས་རིམ་རྩིས་བརྒྱབ་ན་མ་དངུལ་སྒོར་ཁྲི་5128བཏང་ནས་ཆ་རྐྱེན་འཛོམས་པའི་ས་ཁུལ་དུ་ཀྲུང་ལུགས་དང་བོད་ལུགས་གསོ་རིག་སྨན་ཁང་400འཛུགས་རྒྱུའི་བཀོད་སྒྲིག་བྱས་པ་དེས་ཞིང་ཆེན་ཡོངས་ཀྱི་92%ལ་ཁྱབ་པ་དང་། 2018ལོར་ཞིང་ཆེན་ཡོངས་ལ་ཁྱབ་རྒྱུ་ཡིན་པ་རེད།
ཤེས་རྟོགས་བྱུང་བར་གཞིགས་ན། 2013ལོ་ནས་བཟུང་། ཀྲུང་དབྱང་ནོར་སྲིད་ཀྱིས་ཆེད་དོན་མ་དངུལ་བཀོད་སྒྲིག་བྱས་ནས་གཞི་རིམ་སྨན་བཅོས་འཕྲོད་བསྟེན་སྒྲིག་གཞིའི་ཀྲུང་ལུགས་དང་བོད་ལུགས་གསོ་རིག་སྨན་ཁང་གི་ཞབས་ཞུའི་ནུས་པ་འཛུགས་སྐྲུན་བྱས་པ་དང་། ཀྲུང་ལུགས་དང་བོད་ལུགས་གསོ་རིག་སྨན་ཁང་འཛུགས་སྐྲུན་རྣམ་གྲངས་སྤེལ་དོན་ནི། ཤང་དང་གྲོང་རྡལ་གྱི་འཕྲོད་བསྟེན་ཁང་དང་སྡེ་ཁུལ་འཕྲོད་བསྟེན་ཞབས་ཞུ་ལྟེ་གནས་བརྒྱུད་ཀྲུང་ལུགས་དང་བོད་ལུགས་གསོ་རིག་གི་བརྟག་དཔྱད་ཁང་དང་སྨན་བཅོས་ཁང་སོགས་ཚན་ཁག་མང་པོ་གཅིག་སྡུད་ཐོག་བཙུགས་ཏེ། ཁྱབ་ཚུལ་དང་བརྒྱུད་རིམ་དེ་སྨན་བཅོས་འཕྲོད་བསྟེན་ཞབས་ཞུའི་བླང་བྱ་དང་འཚམ་པར་བྱས་ནས། བལྟོས་བཅས་ཀྱིས་རང་རྐྱ་འཕེར་བའི་ཀྲུང་ལུགས་དང་བོད་ལུགས་གསོ་རིག་གི་ཁྱད་ཆོས་ལྡན་པའི་སྨན་བཅོས་ཁུལ་ཆགས་པར་བྱ་ཆེད་ཡིན་པ་རེད། སྨན་ཁང་གི་ཁང་པ་ཀྲུང་ལུགས་ལྟར་མཛེས་བཟོ་བྱས་པ་དང་། སྒོའི་གཡས་གཡོན་དུ་ཀྲུང་ལུགས་དང་བོད་ལུགས་གསོ་རིག་གི་རིག་གནས་མཚོན་པའི་ཆ་ཡིག་དང་། བར་ཁྱམས་དང་སྨན་བཅོས་ཁང་དུ་ཀྲུང་ལུགས་དང་བོད་ལུགས་གསོ་རིག་གི་ཤེས་བྱ་དྲིལ་བསྒྲགས་སྒྲོམ་གཞི་དང་དྲིལ་བསྒྲགས་པར་རིས་སོགས་སྦྱར་ནས། སྲོལ་རྒྱུན་རིག་གནས་ཀྱི་ཁྱད་ཆོས་འབུར་དུ་ཐོན་པ་དང་མི་ཆོས་ཐུགས་ཁུར་མཚོན་པར་བྱས་ནས་ཀྲུང་ལུགས་དང་བོད་ལུགས་གསོ་རིག་གི་རྣམ་པ་ཟབ་མོ་བཏོད་པ་རེད།
དེ་དང་ཆབས་ཅིག གཞི་རྩའི་སྨན་བཅོས་དང་སྔོན་འགོག་བདེ་སྲུང་སོགས་ཀྱི་ཀྲུང་ལུགས་དང་བོད་ལུགས་གསོ་རིག་གི་སྨན་བཅོས་ཞབས་ཞུ་གཅིག་སྡུད་ཐོག་སྤེལ་ནས། མང་ཚོགས་ལ་ཀྲུང་ལུགས་དང་བོད་ལུགས་གསོ་རིག་གི་བདེ་སྲུང་ཤེས་བྱ་དྲིལ་བསྒྲགས་བྱས་ཤིང་། གསེར་ཁབ་དང་། མེ་བཙའ། མེ་བུམ་སོགས་ཀྱི་ལག་རྩལ་ལ་གཙོ་གནད་ཐོག་ཤུགས་སྣོན་བརྒྱབ་པ་དང་། རྣམ་གྲངས་སྤེལ་བ་བརྒྱུད་གཞི་རིམ་གྱི་རྒྱུན་མཐོང་ནད་རིགས་དང་ཕོག་སླའི་ནད་རིགས་འགོག་བཅོས་བྱེད་སྐབས་ཀྲུང་ལུགས་དང་བོད་ལུགས་གསོ་རིག་གི་ལག་རྩལ་ཁྱབ་གདལ་དང་བཀོལ་སྤྱོད་ལ་ཤུགས་སྣོན་བརྒྱབ་ནས། གཞི་རིམ་གྱི་ཀྲུང་ལུགས་དང་བོད་ལུགས་གསོ་རིག་གི་ཞབས་ཞུའི་ནུས་པ་སྔར་བས་ཆེ་རུ་བཏང་སྟེ། ཀྲུང་ལུགས་དང་བོད་ལུགས་གསོ་རིག་གི་ཁྱད་ཆོས་དང་ལེགས་ཆ་འདོན་སྤེལ་ལ་སྐུལ་འདེད་བཏང་བ་རེད།
མིག་སྔའི་བར་ཏུ། མཚོ་སྔོན་ཞིང་ཆེན་ཡོངས་སུ་རིམ་རྩིས་བརྒྱབ་ན་རྣམ་གྲངས་མ་དངུལ་སྒོར་ཁྲི་5128བཏང་ནས་ཆ་རྐྱེན་འཛོམས་པའི་ས་ཁུལ་དུ་ཀྲུང་ལུགས་དང་བོད་ལུགས་སྨན་ཁང་400འཛུགས་རྒྱུའི་བཀོད་སྒྲིག་བྱས་པ་དེས་ཞིང་ཆེན་ཡོངས་ཀྱི་92%ལ་ཁྱབ་ཡོད་པ་དང་། དེ་དག་ལས་ཀྲུང་ལུགས་དང་བོད་ལུགས་སྨན་ཁང་232(ཟི་ལིང་གྲོང་ཁྱེར་དུ་41 མཚོ་ཤར་གྲོང་ཁྱེར་དུ་57 མཚོ་ནུབ་ཀྲོའུ་རུ་22 མཚོ་བྱང་ཀྲོའུ་རུ་20 མཚོ་ལྷོ་ཀྲོའུ་རུ་25 རྨ་ལྷོ་ཀྲོའུ་རུ་22 ཡུལ་ཤུལ་ཀྲོའུ་རུ་23 མགོ་ལོག་ཀྲོའུ་རུ་22)བསྐྲུན་ཟིན་པ་དང་། ཀྲུང་ལུགས་དང་བོད་ལུགས་སྨན་ཁང་168(ཟི་ལིང་གྲོང་ཁྱེར་དུ་39 མཚོ་ཤར་གྲོང་ཁྱེར་དུ་46 མཚོ་ནུབ་གྲོང་ཁྱེར་དུ་16 མཚོ་བྱང་གྲོང་ཁྱེར་དུ་16 མཚོ་ལྷོ་ཀྲོའུ་རུ་8 རྨ་ལྷོ་ཀྲོའུ་རུ་13 ཡུལ་ཤུལ་ཀྲོའུ་རུ་11 མགོ་ལོག་ཀྲོའུ་རུ་19)སྐྲུན་བཞིན་པའི་སྒང་ཡིན་པ་རེད། །
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-5-25 11:03 , Processed in 0.269099 second(s), 21 queries .


text:
(གསལ་བཤད། ལོ་རྒྱུས་འདི་ཕྲན་གྱིས་རགས་ཟིན་བཀོད་རྗེས། སྲས་མོ་འཇུ་ཆེན་དཀོན་མཆོག་བརྒྱུད་བཀའ་བློན་ཁྲི་ཟུར་དམ་པ་གང་དེར་སྤྱན་འབུལ་ཞུས་པ་ཡིན། ཁྲི་ཟུར་དམ་པ་དེས་ལོ་རྒྱུས་ས་བོན་འདི་གཟིགས་རྗེས་སྣོན་བཅོས་ཕྲན་བུ་གནང་སྟེ་ཕྱིར་གནང་བྱུང་བ་ལྟར་གཏན་ལ་ཕབ་པ་ལགས།)
འཇུ་ཆེན་ཐུབ་བསྟན་རྣམ་རྒྱལ་མཆོག་ནི་ཕྱི་ལོ་ ༡༩༢༩ ལོར་ཁམས་སྡེ་དགེའི་ཁོངས་རྨེ་ཤོད་འཇུ་ཆེན་ཚང་དུ་འཁྲུངས། ཆུང་དུས་ནས་དགེ་བའི་བཤེས་གཉེན་བསྟེན་ཏེ་བོད་ཀྱི་བརྡ་དག་རིག་གནས་དང་ཆོས་ ཕྱོགས་ཀྱི་སློབ་གཉེར་གནང༌། དགུང་ལོ་ ༡༧ ཐོག་ལྷ་ས་དང་ས་སྐྱ་སོགས་ལ་གནས་གཟིགས་དང་ཆོས་ཕྱོགས་ཀྱི་སློབ་གཉེར་གནང་སྟེ་དགུང་ལོ་ ༡༩ ཐོག་རང་ཡུལ་དུ་ཕེབས།
རྒྱ་ནག་གཞུང་གིས་བོད་ལ་བཙན་འཛུལ་བྱས་རྗེས་མཐུན་ཟབ་ཀྱི་ལས་འགན་གནང་བ་ལྟར་རྒྱ་ནག་བརྒྱུད་ཀོ་རི་ཡ་དང་དྲིན་ཐུར་ཐེངས་གཅིག་ཕེབས། ༡༩༥༥ ལོར་ཁམས་ཁུལ་དམངས་གཙོའི་བཅོས་བསྒྱུར་ཞེས་པ་ལག་བསྟར་བྱེད་སྐབས་ལས་འགུལ་དེར་ངོ་རྒོལ་འཐབ་འཛིང་བྱས་པ་དང་སྡེ་དགེ་ཚང་གི་གནས་སྟངས་གཞུང་སར་སྙན་གསན་དང༌། སྡེ་དགེ་ཁུལ་མི་མང་གིས་རྒྱ་གཞུང་ལ་ངོ་རྒོལ་བྱ་རྒྱུར་བོད་གཞུང་གིས་མཚོན་ཆའི་མཐུན་འགྱུར་ཡོང་བ།
དེ་བཞིན་གཞུང་གི་མཛད་བྱུས་དང་འབྲེལ་བའི་ལམ་སྟོན་ཇི་ཡོད་དང་ཆུ་སྒང་གི་སྒེར་ལངས་སྐོར་བཅས་ཤེས་རྟོགས་སླད་ལྷ་སར་ཐེངས་ལྔ་ཙམ་མངགས་པ་ལྟར་ཕེབས།
༡༩༥༩ ལོའི་ལོ་སྟོད་དུ་ལྷ་ས་ནས་ཕ་ཡུལ་དུ་ཐེངས་རྗེས་མ་ཕེབས་ལམ་ཆབ་མདོར་འབྱོར་སྐབས་ཁམས་ཤར་ནུབ་སྟོད་སྨད་གང་ས་ནས་རྒྱ་དམར་ལ་རྒོལ་འཛིང་བྱས་ཟིན་སྟབས་ཆབ་མདོ་ནས་ཕར་ཕེབས་མ་ཐུབ་པར་ལྷ་སར་ཕེབས། ཉིན་ཉི་ཤུ་ཙམ་གྱི་རྗེས་ ༡༩༥༩ ཟླ་ ༣ ཚེས་ ༡༠ ཉིན་གྱི་སྒེར་ལངས་ཆེན་མོ་བྱུང་བར་བརྟེན་ནོར་གླིང་དུ་དང་བླང་མི་དམངས་ཀྱི་ཁོངས་ཕེབས་ནས་སྡེ་དགེ་ཤོག་གི་མི་གྲངས་ ༢༠༠ སྐོར་གྱི་འགོ་འཁྲིད་གནང༌།
ྋགོང་ས་མཆོག་ནོར་གླིང་ནས་ཆིབས་ཐོན་གནང་བའི་ཕྱི་ཉིན་ནོར་གླིང་དམག་སྤྱི་ཁང་གི་བཀའ་བཀོད་ལྟར་ར་མ་སྒང་གྲུ་ཁར་རྒྱ་དམག་རྗེས་དེད་དུ་འགྲོ་མཁན་བཀག་འགོག་ཆེད་འགྲོ་སྐབས་རྒྱ་དམག་སྔོན་འབྱོར་ཟིན་པར་འཁྲུག་འཛིངས་དང༌། དེ་ནས་ཆུ་ཤུལ་དང་ཡར་འབྲོག་མཚོ་ཁ། གཉན་སྦྱོར་ར། ཁ་བཏགས་དགོན་སོགས་སུ་རྒྱ་དང་འཁྲུག་འཛིངས་ལན་མང་གནང་མཐར་རྨ་སྒོ་ལ་བརྒྱུད་རྒྱ་གར་ལ་ཕེབས་ནས་མི་ས་མ་རི་དང་ཀ་སྦུག་ལ་བཞུགས། ཕྱི་ལོ་ ༡༩༦༠ ལོར་མའི་སོར་གཞིས་ཆགས་སུ་ཕེབས་ཏེ་བཅུ་དཔོན་དང་མི་མང་གི་འཐུས་མི་གནང༌། ཕྱི་ལོ་ ༡༩༦༣ ནས་ ༡༩༦༥ བར་རྡོར་གླིང་ཁུལ་དུ་བཞུགས། ཕྱི་ལོ་ ༡༩༦༥ ལོར་མའི་སོར་དུ་ཕྱིར་ཕེབས་ཀྱིས་སྡོད་སྒར་གཉིས་པའི་སྤྱི་མི་ལོ་བརྒྱད་དང༌། མཉམ་སྦྲེལ་ཚོགས་མི་ལོ་དགུ་གནང༌། ཕྱི་ལོ་༡༩༧༢ ལོར་ས་གནས་རང་བདེན་ཚོགས་ཆུང་གི་ཚོགས་གཙོ་གནང༌།
ཕྱི་ལོ་ ༡༩༧༢ ཟླ་ ༡༢ ཚེས་ ༢༥ ནས་ ༡༩༧༦ ཟླ་ ༥ ཚེས་ ༥ བར་སྐབས་ལྔ་པའི་མདོ་སྟོད་སྤྱི་འཐུས་གནང་སྐབས་སྤྱི་འཐུས་ཚོགས་གཙོའི་མཛད་འགན་ཡང་བཞེས། ༡༩༧༦ ཟླ་ ༥ ཚེས་ ༡༡ ཉིན་དྲིལ་བསྒྲགས་བཀའ་བློན་དུ་བསྐོས། དེ་རྗེས་རྒྱུན་བཞུགས་བཀའ་བློན་གྱི་འགན་ཁུར་བཞེས། ཕྱི་ལོ་ ༡༩༧༩ ལོར་རྒྱ་ནག་བརྒྱུད་བོད་ནང་ལྟ་བསྐོར་སྐུ་ཚབ་ཐེངས་དང་པོའི་ཚོགས་གཙོར་ཕེབས། དེ་རྗེས་ལོ་དེ་གའི་ནང་རྒྱུན་བཞུགས་བཀའ་བློན་ཡིན་མུས་ཁར་ཤེས་རིག་བཀའ་བློན་དུ་བསྐོ་སྩལ་ལྟར་ཕྱི་ལོ་ ༡༩༨༠ ཟླ་ ༨ ཚེས་ ༢༤ ནས་ ༡༩༨༥ ཟླ་ ༡ བར་དང༌། དེ་རྗེས་བཀའ་བློན་ཁྲི་པ་ཡིན་མུས་ཁར་ཕྱི་ལོ་ ༡༩༨༧ ཟླ་ ༩ ནས་ ༡༩༨༨ ཟླ་ ༡༡ བར་བཅས་ཤེས་རིག་བཀའ་བློན་གྱི་མཛད་ཁུར་ཐེངས་གཉིས་བཞེས། ༡༩༨༢ ལོར་ཡང་བསྐྱར་རྒྱ་ནག་ཏུ་སྐུ་ཚབ་མི་གསུམ་བཏང་བའི་གཙོ་བོར་ཕེབས། ཕྱི་ལོ་༡༩༨༣ ཟླ་ ༣ ཚེས་ ༡༡ ཉིན་ནས་ཆོས་དོན་དང་ནང་སྲིད་བཀའ་བློན་བཅས་འཕར་སྣོན་དུ་བསྐོ་སྩལ་ལྟར་ཕྱག་ལས་ གནང༌། དེ་རྗེས་ཕྱི་ལོ་ ༡༩༨༤ ལོར་སླར་ཡང་རྒྱ་ནག་ཏུ་འབྲེལ་མཐུན་ཉམས་ཞིབ་ལས་དོན་མཇུག་སྐྱོང་ཆེད་སྐུ་ཚབ་མི་གསུམ་བཏང་བའི་གཙོ་བོར་ཕེབས། ཕྱི་ལོ་ ༡༩༨༣ ནས་བཟུང་བཀའ་བློན་ཁྲི་པའི་འགན་ཁུར་ལོ་བརྒྱད་དང༌། ཁྱོན་བསྡོམས་བཀའ་བློན་གྱི་མཛད་ཁུར་ལོ་ངོ་ ༡༥ གནང༌།
ལས་ཡུན་དེའི་རིང་ཤེས་རིག་ལས་དོན་བོད་སློབ་འཛིན་སྐྱོང་ཚོགས་པའི་ཚོགས་མི་ དང༌། དྷ་ས་བོད་ཀྱི་དཔེ་མཛོད་ཁང་གི་འགན་འཛིན་ལྷན་ཚོགས་ཀྱི་ཚོགས་གཙོ་བཅས་ཕྱི་ལོ་ ༡༩༩༢ བར་གནང༌། བོད་ཀྱི་ཟློས་གར་ཚོགས་པའི་ཚོགས་གཙོ་ཕྱི་ལོ་ ༡༩༩༥ ལོ་བར་དང༌། མ་སུ་རི་བོད་ཁྱིམ་དང་དྷ་ས་བོད་ཁྱིམ་གྱི་འགན་འཛིན་ལྷན་ཚོགས་ཀྱི་ཚོགས་གཙོ་བཅས་ད་ལྟའང་(ཕྱི་ལོ་ ༢༠༡༠ ལོར་གོ་དགོས་)གནང་མུས།
ཕྱི་ལོ་ ༡༩༩༡ ཟླ་ ༦ པ་ནས་ ༡༩༩༥ བར་བོད་ཀྱི་རྩ་ཁྲིམས་བསྐྱར་ཞིབ་འཆར་ཟིན་ཚོགས་ཆུང་གི་འགན་འཛིན་དང༌། ཕྱི་ལོ་ ༡༩༩༩ ནས་ ༢༠༠༡ བར་ལོ་གཉིས་དང་ཟླ་བ་དྲུག་རིང་ཞིབ་འཇུག་ཚོགས་ཆུང་གི་འགན་འཛིན་བཅས་ཀྱི་ལས་དོན་གནང་ཡོད།
ཕྱི་ལོ་༢༠༠༢ ལོ་དང་ ༢༠༠༧ ལོ་སོ་སོར་བཀའ་བློན་ཁྲི་པའི་འོས་འདྲར་ཕེབས་ཤིང༌། དེ་ཡང་བཀའ་བློན་ཁྲི་པ་གནང་རྒྱུའི་ཆེད་དུ་མ་ཡིན་པར། བཅའ་ཁྲིམས་དགོངས་དོན་འོས་མི་ཉུང་མཐར་གཉིས་དགོས་པ་ལྟར་ཁྲིམས་ལུགས་གཞི་བཟུང་བཀའ་ཁྲི་འོས་འདེམས་ཀྱི་ལས་དོན་ལག་བསྟར་དང་གཞུང་གི་ཕྱག་གྲོན་ཆུད་ཟོས་སུ་མ་འགྲོ་བའི་ཆེད་དུ་ཡིན་ཞེས་གསུངས་འདུག ། །།


text:
འདྲ་མཚུངས་ཡིན་ལུགས་དེ་ཕུན་སུམ་ཚོགས་པ་ཞིག་བྱུང་མེད་ནའང་། གཅིག་གྱུར་གསང་རྟགས་ཚད་ལྡན་གྱིས་ཕལ་ཆེར་གཅིག་མཚུངས་ཀྱིས་ལས་ཀ་བྱེད་ཀྱི་ཡོད། ཡིན་ན་ཡང་གཅིག་གྱུར་གསང་རྟགས་ཀྱིས་ལཱ་ཏིན་གྱི་ཡི་གེ་ལ་ཆེད་དུ་དམིགས་པ་ཙམ་མ་ཡིན་པར་འཛམ་གླིང་ཡོངས་ཀྱི་སྐད་རིགས་རྣམས་ནང་དུ་ཚུད་ཐབས་ལ་འབད་བརྩོན་བྱེད་གི་ཡོད། བོད་ཡིག་ནི་འཛམ་གླིང་ནང་གི་གཟུགས་ཡིག་དང་སྒྲ་ཡིག་བྲིས་མ་སྣ་ཚོགས་ཚང་མ་གསང་རྟགས་རྣམ་གཞག་གི་རེའུ་མིག་ཆེན་པོ་གཅིག་ཏུ་འཛུད་བཞིན་པ་འདིའི་ཆ་ཤས་གཅིག་རེད། སྐད་ཡིག་གཞན་དང་མཚུངས་པར་བོད་ཡིག་ནི་མཐའ་མཇུག་ཀློག་ཀླད་ཀྱི་ནང་དུ་གཅིག་དང་ཀླད་གོར་གྱི་གསང་རྟགས་བེད་སྤྱོད་ཀྱིས་གསོག་ཉར་བྱས་པ་ཞིག་ཡིན་ལ། དེར་ཀློག་ཀླད་ཀྱིས་ངེས་པར་དུ་གཅིག་དང་ཀླད་གོར་གྱི་གསང་རྟགས་ཀྱི་ཚོགས་རིང་མོ་ཞིག་དང་ལྷན་དུ་བསམ་ཞིབ་དང་བརྡ་སྤྲོད་བྱེད་ཀྱི་ཡོད། ཀློག་ཀླད་མཁས་པ་ཚོས་བསྡུས་ཡིག་བེད་སྤྱོད་ཀྱིས་དཔེར་ན་བོད་ཡིག་ལ་ལ་ 0-F-6-3 དང་། བོད་ཡིག་པ་ལ་ 0-F-5-4་འབྲི་གི་ཡོད། བོད་ཡིག་གི་ཡིག་གཟུགས་གང་ཞིག་བེད་སྤྱོད་བྱས་ཀྱང་དེས་གསང་རྟགས་དེ་ཚོ་ཀློག་ཀླད་ཀྱི་ཤེལ་སྒོའི་ནང་ཤར་རྒྱུ་ལ་འབྲེལ་བ་ཅི་ཡང་མེད། བོད་ཡིག་གི་གཅིག་གྱུར་གསང་རྟགས་ཏོག་ཙམ་ཤེས་རྒྱུ་དེས་ཕན་ཐོགས་ཡོད་མོད། ཁྱེད་རང་གིས་ མེཁརོ་སོཧྥཊ་ ཝེསཊ་ ཡི་ཐོག་བོད་ཡིག་འབྲི་རྒྱུ་ལ་དེ་ཚོ་ངེས་པར་ཤེས་དགོས་པ་ཞིག་མིན། ཇི་སྲིད་ཁྱེད་ཀྱིས་གཤམ་དུ་གསལ་བའི་རྨང་གཞིའི་ཤེས་བྱ་རྣམས་མ་བརྗེད་པ་དེ་སྲིད་དུ། གལ་སྲིད་ཁྱེད་ལ་འདོད་པ་ཡོད་ན་གསང་རྟགས་དེ་ཚོ་ཁྱེད་ལ་རྩ་ནས་མི་སྣང་བར་གནས་ཆོག་པ་རེད།
ཝེསཊ་ཡི་ནང་ཡོད་པའི་གཅིག་གྱུར་གསང་རྟགས་ཅན་གྱི་བོད་ཡིག་རྣམ་གཞག་དེ་ཉེ་བའི་ཆར་ཡར་རྒྱས་སུ་བཏང་བའི་ཝིནཌོསེ་ཡི་རྣམ་གཞག་དེ་ཚོ་ལ་གང་འཚམས་རག་ལས་ཡོད་ཅིང་། དེར་བརྟེན་ཁྱེད་ཀྱིས་ ཝིནཌོསེ་ཨེཀསེ་པི་ Windows XP ལྟ་བུའི་ཀློག་ཀླད་མཉེན་ཆས་རྙིང་བའི་ནང་དགོས་ངེས་ཀྱི་གོམ་པ་རིམ་པ་ཁ་ཤས་མ་བརྒྱབ་པར་ལམ་སེང་གཅིག་གྱུར་གསང་རྟགས་ཅན་གྱི་བོད་ཡིག་དེ་བེད་སྤྱོད་བྱེད་མི་ཐུབ། གནས་ཚུལ་བཟང་པོ་ཞིག་ལ་ཁྱེད་ཀྱིས་ཝིནཌོསེ་ཨེཀསེ་པི་ཀློག་ཀླད་ལ་བཟོ་བཅོས་བྱས་ཏེ་གཅིག་གྱུར་གསང་རྟགས་ཅན་གྱི་བོད་ཡིག་དེ་ཉར་བ་དང་ཐོན་པ་བྱེད་ཐུབ་པའི་གོ་སྐབས་ཡོད་པ་རེད། བརྒྱུད་རིམ་དེ་ཚོ་གངས་ལྗོངས་གློག་རྡུལ་དཔེ་མཛོད་ཁང་ Tibetan & Himalayan Digital Library ལྟ་བུའི་དྲ་ཤོག་ཐོག་བཀོད་འདུག་ལ། བོད་ཡིག་དེ་གཅིག་གྱུར་གསང་རྟགས་ཅན་གྱི་བོད་ཡིག་ལ་བསྒྱུར་འདོད་ཡོད་མཁན་དང་ཀློག་ཀླད་ཤེས་བྱ་མ་ཉུང་བ་ཞིག་ཡོད་པའི་ཀློག་མཁན་ཚོས་དྲ་རྒྱའི་ཐོག་ནས་ཀྱང་རོགས་རམ་འདང་ངེས་ལེན་ཐུབ།
བརྗེད་མི་རུང་བའི་བསླབ་བྱ་གཞན་ཞིག་ནི། གཅིག་གྱུར་གསང་རྟགས་དེ་ཚོ་བོད་ཡིག་བྲི་ཐབས་མཉེན་ཆས་རྙིང་པ་དང་ཡིག་གཟུགས་རྙིང་པ་དང་བསྟུན་སླད་དུ་འགྱུར་བ་གཏོང་མི་ཐུབ་པ་དེ་ཡིན། དེ་ལས་ལྡོག་སྟེ། ད་ཡོད་ཀྱི་བོད་ཡིག་བྲི་ཐབས་མཉེན་ཆས་རྙིང་པ་དང་ཡིག་གཟུགས་རྙིང་པ་རྣམས་གཅིག་གྱུར་བོད་ཡིག་གསང་རྟགས་ལ་བསྟུན་ཆེད་འགྱུར་བ་གཏོང་དགོས། ཡིན་ན་ཡང་། ཐུགས་ཁྲལ་མ་གནང་དང་།
ཞིབ་རྒྱས་དྲ་ངོས་དེར་བསྐྱོད་ནས་གཟིགས་རོགས།
http://www.microsoft.com/globaldev/nlsweb/default.mspx
[རྩོམ་གྱི་ཡོང་ཁུངས། བོད་ཀྱི་གློག་རྡུལ་རྒྱལ་སྒོ] [རྩོམ་པ་པོ། Christopher E. Walker]


text:
༧། སེམས་ཤུགས།
མཐའ་མའི་བསྐྱར་བཅོས། (༠༣༢༠༡༧༡༦༢༦) འབྲི་མཁན། གངས་དཀར་སེམས། ༠༤༢༠༡༧༡༣༠༧
སེམས་ཤུགས།
determination
決心
(བརྩམས་སྒྲུང་ཡིག་བརྒྱ་མ།)
སྦྱིན་བདག་ལགས། ང་ལ་ལས་ཀ་དེ་གནང་རོགས། ངས་ཧུར་ཐག་འབད་ཐག་བྱ་ངེས་ཡིན། ཟླ་ཕོག་གི་སྐོར་སྦྱིན་བདག་ལགས་ནས་བསམ་བློ་གཏོང་གིན་གནང་ན་འགྲིག་ས་རེད། སྐུ་མཁྱེན། ནོར་བུས་ཀཱེ་ལ་ཤ་ཟས་ཁང་གི་སྦྱིན་བདག་ལ་མགོ་ཞུམ་ཞུམ་གྱིས་དེ་ལྟར་རེ་འདུན་ཞུས། ཡ་ཡ་ད་ངས་གཅིག་ལྟ་འོང་། འདིར་ལས་ཀ་འཚོལ་མཁན་ད་དུང་གསར་འབྱོར་གཉིས་ཡོད། འོན་ཀྱང་ཁྱོད་ལ་དཀའ་ངལ་དེ་འདྲ་ཡོད་ན་ལས་ཀ་ཁྱོད་ལ་སྤྲོད་ཆོག འོ་ན་གཟའ་ཟླ་བ་ནས་བཟུང་འདིར་ཤོག་ཚོད་ལྟ་ཏོག་ཙམ་བྱོས། གནས་ཚུལ་གཞན་རྗེས་མར་བཤད། སྦྱིན་བདག་ལགས་ཀྱིས་དེ་ལྟར་བཤད་མ་ཐག ནོར་བུ་དགའ་ཐག་ཆོད་དེ་ཕྱིར་དོན།
གཞུང་ལམ་ཕྲོད་གཞུང་འབྲེལ་མིན་པའི་ཚོགས་པ་ལྔ་ཡིས་མི་མང་བསྡུ་བསྐོང་གིས། བོད་རང་བཙན་ཡིན། མཉམ་སྦྲེལ་རྒྱལ་ཚོགས་གཉིད་སད་ཤོག ༸རྒྱལ་བ་རིན་པོ་སྐུ་ཚེ་ཆེ་ཁྲི་ལོ་བརྟེན་པར་ཤོག སོགས་སྐད་འབོད་སྦྲགས་ཆབ་སྲིད་ལས་འགུལ་སྤེལ་བཞིན་ཟས་ཁང་སྒོ་འགྲམ་དུ་སླེབས་བྱུང་། ནོར་བུ་ལས་འགུལ་བའི་དབུས་ནས་འཕྲེད་བཅད་ཀྱིས་སོང་བར། བུད་མེད་ལྷན་ཚོགས་ཀྱི་སྣེ་འཁྲིད་དེས་ཇོ་ལགས། ལས་འགུལ་ནང་ཞུགས་རོགས་གྱིས་དང་། ང་ཚོའི་མི་རིགས་འདིའི་བདེན་དོན་གྱི་ཆེད་དུ་ཉིན་ཕྱེད་ཙམ་གྱི་དུས་ཚོད་ཀྱང་གཏོང་མི་ཐུབ་པ་ག་རེ་ཡིན་ནམ། ཞེས་པར་ནོར་བུས་དགོངས་དང་། ང་ལ་ལས་ཀ་གཞན་ཡོད། ལས་འགུལ་སྤེལ་ཐུབ་ཀྱི་མི་འདུག ཅེས་བཤད་དེ་བྲེལ་འཚུབ་ཀྱིས་ཕྱིར་ཁྱིམ་དུ་ལོག
སྣེ་འཁྲིད་དེས། ཧུན། གསར་འབྱོར་འདི་ཚོ་ཡིན་ན་སེམས་ཤུགས་རྩ་བ་ནས་མི་འདུག ཅེས་སྣ་གཉེར་གཉེར་གྱིས་དེ་ལྟར་བཤད་དེ་མདུན་དུ་སོང་། ནོར་བུ་རྒྱ་གར་གྲོང་གསེབ་ཀྱི་ཁང་ཆུང་དུ་ཡར་འཛུལ་མ་ཐག་ཕྲུ་གུ་སྦྲུམས་ནས་ལོ་ཕྱེད་སོང་ཚར་བའི་ཆུང་མས་གོ་རའི་ནང་ཞོ་ཁོག་ཁ་ཤས་འཁྲུས་ནས་བསྡད་འདུག་པར་ནོར་བུ་ལམ་སང་ཕར་སོང་ནས། གཡུ་སྒྲོན། ངས་ཆུ་གྲང་མོར་མ་ཐུག་ལབ་མ་བྱུང་ངེ་། ཡ་ད་ཡར་ལོངས། ཅེས་པར་ཆུང་མས་ལས་ཀ་རག་སོང་ངམ། ཞེས་དྲིས་པར་ནོར་བུ་ལམ་སང་འཛུམ་དང་བཅས་ཆུང་མར་འཐམ་ནས་གཡུ་སྒྲོན། རག་སོང་། ལས་ཀ་རག་སོང་། ད་ཡིན་ན་ངེད་གཉིས་ཀྱི་མ་འོངས་པའི་འཚོ་བ་ཡག་ཏུ་འགྲོ་གི་རེད། ད་དུང་ངེད་གཉིས་ཀྱི་བུ་ཆུང་སྐྱེས་ཚར་ན་ང་ཚོའི་འཚོ་བ་ཡག་ཏུ་འགྲོ་བར་ང་ལ་ཡིད་ཆེས་ཡོད། ངས་ལས་ཀ་ཧུར་ཐག་བྱེད་དེ་སྒོར་མོ་བསགས་ན་ངེད་གཉིས་ཀྱིས་ཁང་གླ་སྤྲོད་ཐུབ་པའི་སྒང་ཁྱེད་ལ་བཅུད་ལྡན་གྱི་ཟས་མང་ཙམ་ཉོ་ཐུབ་ཀྱི་རེད། ཧོ་ཧོ་ཧོ་ད་ཡིན་ན་ངོ་མ་འགྲིག་སོང་། ཞེས་ནོར་བུ་དགའ་ཐག་ཆོད་པར་མཐོང་དུས།
ཆུང་མས་གདོང་ལའང་འཛུམ་ཆུང་མངོན་བཞིན་ཁྱེད་རང་སེམས་ཤུགས་ཆེ་བ་ལ། ཞེས་བསྟོད་པར་ནོར་བུས་སླར་སོ་སོའི་ཆུང་མར་འཐམ་ནས་མོ་ལ་བརྩེ་དུང་ཟབ་པའི་འོ་ཞིག་སྦྱིན། ཡ་ད་ཤོག ཉལ་ཁྲིར་སྡོད་ཤོག རྗེས་མར་ཁྱིམ་ལས་གང་ཡང་བྱེད་མི་དགོས་ཨ། ཚང་མ་ངས་བྱེད་ཆོག ཁྱོད་རང་ངལ་གསོ་རྒྱོབས་ལ་འཚོ་བའི་ཐད་སེམས་འཁུར་སྤུ་ཙམ་མི་དགོས། ཅེས་བཤད་དེ་ཆུང་མ་མལ་ཁྲིའི་འཁྲིས་སུ་འཁྲིད་དེ་ལག་གཉིས་ཀྱི་ཕུ་ཐུང་གཉིས་བརྫེས་ཏེ་གླུ་ཨ་ལ་ཐ་ལ་ཐ་ལ་རེད། ཕོ་ང་འདྲ་ང་ངོ་མ་ཤེས་ན། ཟེར་གླུ་ལེན་བཞིན་ཞོ་ཁོག་འཁྲུས་ཏེ་ཉིན་གུང་གི་ཟས་བཟོ་བརྩིས་བྱས།


text:
སྔོན་དུས་ཐོན་མིས་བོད་ཡིག་གསར་བཟོ་བྱེད་དགོས་རྐྱེན་དང་དེ་བཞིན་དུ་ལུང་སྟོན་པ་བརྡ་སྤྲོད་ཀྱི་གཞུང་ལུགས་སོགས་བརྩམ་དགོས་པ་དེ་གཙོ་བོ་གང་ཞེ་ན། བོད་རང་གི་ཁ་སྐད་གཅིག་གྱུར་གྱི་དམིགས་ཡུལ་ཞིག་ཡིན་ལ་དེའང་ཐོན་མའི་བརྡ་སྤྲོད་ཀྱི་ལུགས་འགྲོས་ལྟར་དཔྱད་ན་སྒྲ་རིག་པ་ཞིག་ཡིན་པ་དེ་བློ་ལྡན་རྣམས་ཀྱིས་མཁྱེན་གསལ་ལྟར་རེད། རྒྱུ་མཚན། ཡར་སྔོན་ན་མི་རིགས་ཁ་ཁེར་གྱི་ཁ་སྐད་དང་བསྟུན་པའི་ཡི་གེ་རེ་ཟུང་ཞིག་ཡོད་པ་དེའོ། དེ་ལས་ལྡོག་ཕྱོགས་ནས་སྨྲོས་ན་ཐོན་མིས་བརྩམས་པའི་བརྡ་སྤྲོད་ལས་གཞན་བཀའ་མདོ་དང་སྙན་གཞུང་། ལོ་རྒྱུས་སོགས་ཀྱི་བརྗོད་དོན་སོགས་སྟོན་པའི་གཞུང་ལུགས་གང་ཡང་མིན་ཞེས་བཤད་ཆོག ཐོན་མི་ཡར་སྔོན་གྱི་དུས་རབས་ན་བོད་ལ་ཡི་གེ་མེད་པ་མིན་ཞིང་ཐུན་མོང་ལ་སྐད་བརྡ་སྤྲོད་བྱེད་ཀྱི་ཡི་གེ་ཞིག་མེད་པ་ཡིན་པས་རྗེ་བོ་སྲོང་བཙན་ཚང་གི་དགོངས་དོན་ཡང་བོད་སྤྱིའི་སྐད་གདངས་དང་མཐུན་པའི་ཡི་གེ་ཞིག་བསྐྲུན་མོས་པ་དེ་རེད། ཐོན་མིས་བསྐྲུན་པའི་བོད་རིགས་ཀྱི་དབྱངས་གསལ་སོ་བཞི་གྲངས་ངེས་ཅན་འདི་མཛད་ནི་དོན་དམ་པ་ཕ་སྐད་གཅིག་གྱུར་གྱི་རྟེན་གཞི་དང་བཅུ་ཕྲག་རིག་པའི་དོན་ཉིང་སྡུད་བྱེད་ཀྱི་ལག་ཆ་ལྟ་བུ་ཞིག་ཡིན་པ་རང་ཅག་གིས་དེ་ལུགས་མནའ་མ་བླངས་པ་ནས་མནའ་མས་ཅི་བྱེད་དགོས་པ་དེ་ཤེས་ན་རབ།
དེའང་སྲོང་བཙན་རྒྱལ་རབས་ནས་ཨུ་དུམ་དར་མའི་བར་དུ་བོད་སྤྱི་ཚོགས་གནས་བབས་ཀྱི་ལོ་རྒྱུས་རགས་ཙམ་བལྟས་ན་སྤྱིར་དབྱུང་གི་སྐད་དང་ཡི་གེ་གཅིག་གྱུར་གྱི་ལམ་ལུགས་ཡིན་པར་རྟོགས་ཀྱང་ཨུ་དུམ་བཙན་པོའི་སྐུ་རིང་ལ་ཆོས་ལུགས་འཐེན་འཁྱེར་གྱི་ཤན་ཤུགས་དབང་གིས་མི་རིགས་འདི་ཉ་མོ་ཆུ་བོ་དང་བྲལ་བའི་དུས་རིམ་གྱི་འགོ་བརྩམ་ཞིང་དེ་རྗེས་སིལ་བུ་ཆོལ་གསུམ་གྱི་མི་རིགས་འདིར་སྐྱིད་སྡུག་དཔྱིད་ཁའི་གནམ་གཤིས་འདྲ་རེ་བརྒྱུད་ནས་ད་བར་འཚོ་གནས་འདི་རུ་ངལ་རྩོལ་དང་འཐབ་རྩོད་དུ་མ་ཞིག་གི་འོབས་ནས་གསོན་ཐུབ་པ་རེད། དེའི་བར་ནས་ང་ཚོའི་སྲོལ་རྒྱུན་གྱི་གོམས་གཤིས་དང་སྐད་རིགས་སོགས་འཆི་གསོན་གྱི་ལོ་རྒྱུས་ཤིག་ཀྱང་མྱོང་ཐུབ། མི་རིགས་ཁ་འཐོར་དུ་གྱུར་ནས་སིལ་མ་ཡུལ་ལུང་ཆུང་ཆུང་རེ་ལ་ཡུལ་དེའི་དུས་འགྱུར་དང་ས་ཁམས་ཀྱི་འགྱུར་ལྡོག་རེར་བསྟུན་ནས་འགྲོ་འཆག་ཉལ་འདུག་གི་བར་གསེང་ནས་གྱོན་པ་དྲུབས་ལུགས་དང་། ལྷ་གསོ་ལུགས། སྐད་ཆ་བཤད་ལུགས། ཡུལ་འཐོར་མ་འདྲ་བ་རེར་ལུགས་སྲོལ་མི་འདྲ་བ་རེ་དར་གྱིན་ཡོད་པ་རེད། དེ་ལྟར་བཤད་ན་ང་རང་ཚོས་སྐད་ཡིག་གི་ཉམས་རྨིས་ཞེས་པ་དེའང་ད་གཟོད་ཕྱོགས་གཞན་ཞིག་ནས་བལྟས་ཚེ་སྔར་ལྟར་སོར་གནས་སུ་མ་ཡིན་པའི་དོགས་པ་འོང་ངེས།
ད་ལྟ་བོད་ཡུལ་ས་ཆ་ན་བོད་ཡིག་བཀོལ་སྤྱོད་ཀྱི་རིན་ཐང་ཉམས་ཤིང་བོད་ཡིག་འབྲི་ཀློག་གི་སྲོག་རྩ་ཆད་སོང་བའི་རྫོང་ཁག་བཅུ་བདུན་ཙམ་ཡོད་རེད་ཅེས་བཤད་ཀྱིན་འདུག དེ་བཞིན་གཞན་གྱི་སྐད་ཡིག་གི་ཤན་ཤུགས་ཀྱི་ལམ་ནས་བོད་སྐད་ཡིག་ལ་སློབ་སྦྱོང་དང་བཀོལ་སྤྱོད་ཀྱི་ལམ་ལུགས་དེ་ཧ་ཅང་ཁྱབ་རྒྱ་ཆུང་ཆུང་ཞིག་ཏུ་སླེབས་འདུག ད་ལྟའི་བོད་ཀྱི་སྐད་ཡིག་གི་སྲོག་རྩ་འམ་མ་རྩ་གཏན་འཇོག་གི་ལས་ཀ་ཞིག་སྒྲུབ་ཐུབ་མཁན་དེ་དགོན་པ་གྲྭ་ཚང་གི་སློབ་གཉེར་བ་དག་ཨེ་མིན་ཡིན་སྙམ། ཁོ་ཚོས་བོད་ཀྱི་བརྡ་སྤྲོད་རིག་པའི་ལམ་ལུགས་རྨང་གཞི་བྱས་ཏེ་གནས་ལྔ་རིག་པའི་གཞུང་ལུགས་མཐའ་དག་བོད་ཡིག་གི་ལམ་ནས་སློབ་བཞིན་ཡོད། མར་སྤྱི་ཚོགས་ལ་ཁ་བསྐོར་ནས་བཤད་ན་བོད་ཡིག་གི་གོ་ཆོད་ཟེར་ན་ས་གནས་ཀྱི་འགོ་ཁྲིད་དང་ལས་བྱེད་པ་གཙོས་བྱས་ཏེ་དེ་བཞིན་སློབ་ཆེན་དང་འབྲིང་རིམ་པ་དག་གིས་བརྡ་སྤྲོད་ཀྱི་གཞུང་དོན་དཔྱིས་ཕྱིན་པ་ཞིག་རྟོགས་ནས་བཀོལ་སྤྱོད་དང་ལག་ལེན་བྱེད་ཀྱིན་ཡོད་ཅེས་གཞན་ཞིག་ལ་བཤད་དགོས་ན་གཤོབ་ཀྱི་ལམ་ག་ཞིག་ཏུ་ཕལ་ཆེར་མི་ལྟུང་བ་མི་སྲིད། དེ་གའི་རིགས་ལྟར་བོད་ཀྱི་ཐུན་མོང་སྐད་ཡིག་གི་ལམ་ནས་ཧ་ཅང་ཁ་བྲལ་གཅིག་གྱུར་གྱི་ནུས་ཤུགས་ཉམས་པའི་སྔ་ལྟས་ཤིག་ཐོན་གྱིན་འདུག ཕལ་སྐད་ཀྱི་ཟུར་ན་ལོག་སྐད་དང་། ལོག་སྐད་ཀྱི་ཟུར་ན་སྦྲགས་སྐད་སོགས་ཕ་སྐད་གཅིག་གྱུར་རྣམ་པར་དེ་རྙོག་འཛིངས་ཤིག་ཏུ་གྱུར་ཡོད། དེ་དག་རང་ཅག་གིས་དོ་སྣང་དང་འགན་འཁྲི་འདུ་ཤེས་ཀྱི་བསམ་བློ་མ་འཆང་བའི་ལེན་ཆགས་ཁ་ཆག་སྣ་རལ་ཞིག་རེད།
རིག་གནས་མཉམ་བཀོལ་གྱི་ལམ་ལུགས་ཚད་ངེས་ཅན་ཞིག་ཐོན་ན་འང་ཁ་སྐད་ཀྱི་ལམ་ལུགས་དེ་སྔ་ལས་ཀྱང་ཇེ་རྫོབ་ཏུ་འགྲོ་གིན་ཡོད། ང་ཚོའི་ཕ་ཡུལ་ནི་གྲོང་ཚོ་ཆུང་ཆུང་ཞིག་ཡིན། དེའང་ལུང་ཤགས་ཤིག་ན་སྡེ་བ་རེ་ལ་དུད་ཁྱིམ་མང་ན་ལྔ་བཅུ་དང་ཉུང་ན་བརྒྱད་ཙམ་ཡོད་མོད། ལུང་ཤགས་གཅིག་ཏུ་ཡོད་ན་འང་ཡར་མར་གྱི་སྡེ་བ་རེ་ལ་མིང་རེ་དང་ལས་སྟངས་བཤད་སྟངས་སོགས་འགྱུར་བ་ཆེན་པོ་རེད། དེ་བཞིན་དུ་སྡེ་དགེ་དང་རྫ་ཚུ་ཁ། དཀར་མཛེས་སོགས་ཧ་ཅང་ཉེ་འབྲེལ་དུ་ཡོད་ལ་ཡི་གེའི་སྦྱོང་གཞི་འདྲ་ནའང་ཁ་སྐད་ཀྱི་ལམ་ནས་ཁ་བརྡ་རེ་ལབ་ཚེ་ཡོངས་གྲཊ་གོ་བ་གསལ་བོ་ཞིག་མི་ལོན། དེ་བཞིན་དུ། མདོ་དབུས་ཁམས་གསུམ་གྱི་ཁ་སྐད་དེ་མི་གཅིག་གིས་གོ་དགོས་ན་ཁམས་པ་བ་ཞིག་དགྱ་སོག་གཉིས་ཀྱི་སྐད་ཆ་བཤད་པ་དང་གཅིག་མཚུངས་རེད། འབྲིང་རིམ་དང་མཐོ་རིམ་ཁག་གི་དགེ་རྒན་ི་འགའ་ཞིག་ཁམས་པ་རེད། འགའ་ཨ་མདོ་སོགས་ནས་ཡོང་བ་རེད། སློབ་མ་ཚོ་དེ་བཞིན་དུ་ཁམས་པ་དང་མ་མདོ་སོགས་ནས་ཡོང་ན། ཁམས་པ་དགེ་རྒན་ཞིག་གིས་ཨ་མདོའི་སློབ་མ་འགའ་ལ་སློབ་ཁྲིད་བྱེད་དགོས་ན་གོ་བརྡ་མི་འཕྲོད་པའི་གནས་ཚུལ་ཡང་མང་པོ་འབྱུང་གིན་ཡོད་པ་དེ་འུ་ཅག་གིས་ཤེས་གསལ་རེད། ༼དེ་བཞིན་ཁམས་པའི་བརྙན་འཕྲིན་དང་། ཨ་མདོ་བརྙན་འཕྲིན། བོད་ལྗོངས་བརྙན་འཕྲིན་སོགས་ཀྱི་འཕྲིན་ལམ་སྐད་གཏོང་བ་དག་གིས་ཀྱང་རང་རང་སོ་སོའི་སྒེར་ཚུགས་ཀྱི་ཡུལ་སྐད་རེ་ཁྱེར་༽ཏེ་གསར་འགྱུར་དང་སྐད་བསྒྱུར་སོགས་ལས་ཀ་དེ་ཕ་སྐད་གཅིག་གྱུར་གྱི་ཉམས་ལྟས་ཤིག་ཡིན་ལ་རིམ་བཞིན་མི་རིགས་འདི་འཕེལ་རྒྱས་ཙམ་སོང་གྱུར་ན། དཀར་མཛེས་རང་སྐྱོང་ཁུལ་གྱི་ཁུངས་གཏོགས་རྫོང་ཁག་བཅོ་བརྒྱད་དེ་ལ་རྫོང་ཁག་རེ་ལ་ཕལ་སྐད་རྣལ་མ་རེ་བཤད་རྒྱུ་ཡོད་པས་རྫོང་ཁག་རེ་ལ་ཐད་གཏོང་གི་འཕྲིན་ལམ་རེ་
འཛུགས་དགོས་རྒྱུ་རེད་ལ་ཤུགས་རྐྱེན་གང་འདྲ་ཞིག་ཐེབས་པ་འུ་ཅག་གིས་ཤེས་གསལ་རེད། ང་ཚོས་ཕ་སྐད་ཅེས་པའི་ཡིག་འབྲུ་འདི་གཉིས་ཡི་གེ་ཞིག་གི་ཕུང་བོ་ཙམ་སྣང་མཁན་མང་བོ་འདུག དེ་རྩ་བ་ནས་མ་རེད། ཕ་སྐད་ཅེས་པ་དེ་ང་ཚོའི་ཕ་མེས་ཡང་མེས་ནས་རྒྱུད་པའི་སྐད་ཆ་འམ་ཁ་སྐད་དེའང་རེད། ཕ་སྐད་ལ་བསྟུན་ནས་ད་གཟོད་བོད་ཡིག་བསྟན་ལ་ཕབས་པ་ལས་ཡི་གེ་མཚན་ཉིད་འགས་ང་ཚོ་ཁ་སྐད་ཀྱི་ལམ་ལུགས་འདི་གསར་བཏོད་བྱས་པ་ཞིག་མིན། ང་ཚོའི་ཕ་མེས་ཡང་མེས་ཀྱི་ཡར་སྔོན་ན་ཆོལ་གསུམ་གཅིག་གྱུར་གྱི་གཞི་བྱས་ཏེ་བལ་པོ་
དང་མོན། གྲུ་གུ་སོགས་མཐའ་བཞི་རྒྱལ་ཕྲན་མང་བོ་ཞིག་དབང་བསྒྱུར་བྱས་ཏེ་བོད་ཀྱི་ཆབ་འབངས་སུ་བཀོལ་ཚེ་བལ་བོར་བལ་སྐད་དང་ཀོང་པོ་ལ་ཀོང་སྐད་སོགས་དམིགས་བསལ་ཞིག་ཡོད་པ་མ་ངེས་ཏེ་སྲོང་བཙན་གྱིས་བོད་སྤྱིར་ལ་དབང་བའི་སྐད་ཡིག་ཅེས་པ་སྟེ་གཞིགས་ན་འོས། ང་ཚོས་བོད་ཁ་སྐད་གཅིག་གྱུར་གྱི་ལམ་ལུགས་ཇི་ལྟར་བྱ་ཞེ་ན།དེའང་ལས་སླ་མོ་ཞིག་རྩ་བ་ནས་མིན། རྒྱུ་མཚན་རང་ཅག་ལ་ཕལ་སྐད་འདྲ་མིན་མང་བོ་ཞིག་ཆགས་ཟིན་པ་རེད། གལ་སྲིད། བོད་ཕ་སྐད་གཅིག་གྱུར་གྱི་ལམ་ལུགས་ཤིག་བྱེད་དགོས་ན་སུམ་རྟགས་དག་གསུམ་ལས་བསྐྱར་གསོ་བྱེད་དགོས་པ་དེ་རེད། དེའང་ཡི་གེའི་མཚན་ཉིད་ཇི་བཞིན་དུ་སྒྲའི་སྐྱེ་གནས་ཀྱི་ཆ་ནས་མ་ནོར་བ་སྒྲ་དག་ཅིག་གི་བསླབ་གཞི་ལས་འགྲོ་དགོས། བོད་ཀྱི་དགེ་རྒན་ཆེ་མ་ཆུང་གསུམ་གྱིས་བརྡ་སྤྲོད་དང་བསྟུན་ནས་ཁ་བརྡ་ལབ་པ་དང་སློབ་ཁྲིད་སོགས་
བྱས་ན་ད་གཟོད་ཕ་སྐད་གཅིག་གྱུར་ཏུ་འགྲོ་སྣང་ཡོད། དགེ་རྒན་ཚོས་དེ་ལྟར་མཛད་ན་དགེ་མཚན་ཡང་མི་ཉུང་།
གཅིག་ན། བྱིས་པ་དག་ཀྱང་ཆུང་ཆུང་བློ་འཛིན་བཟང་བའི་དུས་ཡིག་སྐད་དང་མཐུན་པའི་ཁ་བརྡའི་ལམ་ནས་འགྲོ་ཐུབ་ན། ཡར་ཡར་གཞུང་ཆེན་གང་ལ་བལྟས་ཀྱང་ཡི་གེའི་སྒྲ་མི་འཁྲུལ་ཞིང་གོ་བའང་ལོན་སླ་མོ་ཡོད། དཔེར་ན། ཨ་མདོ་སྤྱིའི་ཁ་སྐད་དུ་འདོགས་ཅན་བཞིའི་ཡ་གྱལ་ར་བཏགས་དེ་བྱིངས་ཆེར་བཀོལ་མི་སྲིད། འགྲོ སྐྲག གྲགས་ལྟ་བུ་མང་བོ་ཞིག་ཡ་གཏགས་སུ་སྨྲོས་ནས་འགྱོ་དགོས་དང་། བཤད་ན་སྐྱག་ཅེ་ཟིག་རེད། མྱི་ཉམས་གྱགས་ཟིག་ཡིན་ཟེར་བ་ལྟ་བུ་བརྡ་སྤྲོད་དང་ཡི་གེ་ལམ་ལུགས་ལས་འགལ་བའི་ཕལ་སྐད་རེད།
གཉིས་ན། དེ་ལུགས་མཛད་ཐུབ་ཚེ་སྐད་ཡིག་གཅིག་གྱུར་གྱི་ནུས་པ་དེ་ཁྱིམ་ཚང་གཅིག་མཐུན་གྱི་ནུས་པ་ཞིག་དང་མཚུངས་ཏེ་སྟོད་སྐད་དང་སྨད་སྐད་ཅེས་རེས་སུ་ཕྱེ་མི་དགོས་པ་རང་ཅག་གི་སྐད་དོ་ཞེས་སྨྲའོ།།
གསུམ་ན། བོད་སྤྱིའི་དཔལ་འབྱོར་ནང་འབྲེལ་དང་། གནས་གཞི་གསར་འཛུགས། ཐོན་སྐྱེད་རིག་གནས་ཀྱི་ལམ་དེ་སྟབས་བདེ་ངང་འཚར་ཐུབ། གང་ལ་བསམ་ན་དགོས་པ་དུ་མ་ཞིག་ཡིད་གཞུང་དུ་ཁ་ཆར་ལྟར་དྲག་ཏུ་འབབ་པ་དེ་ང་ཚོ་སུ་ལའང་དཔྱད་འཚོལ་གྱི་ལྟ་བ་ལས་འབྱུང་སྲིད་པ་ཡིད་ཆེས་ཡོད།
༧/༡
(སྲོང་བཙན་སྐབས་ནས་གཅིག་གྱུར་ཀྱི་ལམ་ལུགས་བཏོད་ནའང་ད་སྐབས་རྐྱེན་སྣ་ཚོགས་ཤིག་གིས་ཁ་བྲལ་དུ་གཏོང་བཞིན་ཡོད་པས་དེ་ལུགས་དང་འཚམ་པའི་སྐད་ཆ་འདི་སྤྲིངས།)
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2365854 位访客


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཉིན་འདི་དག་གི་རིང་ལ། 《མཚོ་སྔོན་ཞིང་ཆེན་གྱི་རྒྱལ་གཉེར་ཁེ་ལས་ཀྱི་སྒྲིག་འགལ་ལས་གཉེར་ཐད་ཀྱི་མ་དངུལ་ཕྱིར་འཐེན་འགན་ཁུར་བྱེད་པའི་ཐབས་ཇུས》ཞེས་པ་དངོས་སུ་ཁྱབ་བསྒྲགས་དང་ལག་བསྟར་བྱས་པ་རེད། དེ་ཡང་བདེ་ཐང་ཅན་གྱི་རྒྱལ་ཡོངས་རྒྱལ་གཉེར་ཁེ་ལས་ཀྱི་སྒྲིག་འགལ་ལས་གཉེར་ཐད་ཀྱི་མ་དངུལ་ཕྱིར་འཐེན་བྱེད་པའི་འགན་འཁྲིའི་ལམ་ལུགས་དང་འགན་འཁྲིའི་རྗེས་འདེད་རྩད་གཅོད་སྒྲིག་གཞི་འཐུས་ཚང་དུ་བཏང་ཞིང་། རྒྱལ་གཉེར་མ་རྩའི་དངུལ་ཕྱིར་ཤོར་བ་སྔོན་འགོག་ཐད་ལ་བྱེ་བྲག་གི་དོན་སྙིང་གལ་ཆེན་ལྡན།
《ཐབས་ཇུས》དེས་རང་ཞིང་གི་རྒྱལ་གཉེར་ཁེ་ལས་ཀྱི་ལྟ་སྐུལ་དོ་དམ་བྱ་བའི་དོན་དངོས་དང་ཟུང་འབྲེལ་གྱིས། རང་ཞིང་གི་སྒྲིག་འགལ་ལས་གཉེར་ཐད་ཀྱི་མ་རྩའི་འགན་འཁྲི་རྗེས་འདེད་ཀྱི་ཁྱབ་ཁོངས་དེ་ཞིང་ཆེན་རིམ་པའི་རྒྱལ་གཉེར་མ་དངུལ་གྱི་ཁེ་ལས་ཁྲོད་སྔར་ལས་ལྷག་པའི་སྒོ་ནས་ཞིང་ཆེན་ཡོངས་ཀྱི་རྒྱལ་གཉེར་ཁེ་ལས་ཁྲོད་ཁྱབ་དུ་བཅུག་ཡོད་ལ། སྒྲིག་འགལ་ལས་གཉེར་མ་རྩ་འཇོག་པའི་མ་དངུལ་གྱི་གྱོང་གུད་ཐད་ཀྱི་འགན་འཁྲིའི་རྗེས་འདེད་ལྟ་སྐུལ་ངོ་བོའི་ཁྲོད་ཀྱི་རྒྱལ་གཉེར་ཁེ་ལས་དེ། རང་སྟེང་དང་རིམ་པ་སོ་སོའི་མ་དངུལ་གཏོང་མཁན་མི་སྣའི་འགན་ཁུར་དགོས་པའི་སྒྲིག་གཞི་གཏན་འབེབས་བྱས་ཡོད། 《ཐབས་ཇུས》དེས་འགན་འཁྲི་བྱ་བའི་རྩ་འཛུགས་ལག་བསྟར་ཞིབ་ཚགས་ཅན་དུ་ཡང་བཏང་ཡོད་ལ་དོན་དག་དེར་རྩད་གཅོད་བྱེད་པ་དང་ཐག་གཅོད་བྱེད་པ། དག་སྒྲིག་བྱེད་པ་བཅས་ཀྱི་གོ་རིམ་བཞི་གཞིར་བཟུང་ནས་སྤེལ་ཡོད་ལ། སྤྱིར་བཏང་དུ་མ་དངུལ་གྱི་གྱོང་གུད་དེ་ནི་རྒྱལ་གཉེར་ཁེ་ལས་ཀྱི་འབྲེལ་ཡོད་གཏན་འབེབས་གཞིར་བཟུང་ནས་རང་སྟེང་དུ་འགན་འཁྲི་རྗེས་འདེད་བྱ་བ་སྤེལ་ཡོད་ལ། གོང་རིམ་ཁེ་ལས་དང་ལག་བསྟར་མ་དངུལ་གཏོང་མཁན་གྱིས་འགན་འཁྲི་དེས་སྒྲིག་གཞི་དེ་ངེས་པར་དུ་སྒྲུབ་དགོས་པ་ཞིག་ཡིན། ཡིན་ཡང་ཐད་ཀར་དུ་རྩ་འཛུགས་ལག་བསྟར་བྱས་ན་ཅུང་ཚབས་ཆེ་བའམ་ཡང་ན་མ་དངུལ་གྱི་གྱོད་གུད་ཐད་ལ་ཡང་གྱོང་གུད་ཚབས་ཆེན་ཐེབས་སྲིད། དེ་བས་གོང་རིམ་ཁེ་ལས་དང་མ་དངུལ་གཏོང་མཁན་མི་སྣས་འགན་འཁྲི་བྱ་བའི་སྒྲིག་གཞི་ལྟར་མ་དངུལ་ཐད་གྱོང་གུད་ཐེངས་མང་བྱུང་བའམ་ཡང་ན་རྒྱུ་རྐྱེན་གཞན་དག་གི་དབང་གིས་བྱུང་བའི་ཤུགས་རྐྱེན་མི་ལེགས་པ། མ་དངུལ་གྱི་གྱོང་གུད་མ་དངུལ་ཚབས་ཆེ་ཞིང་ཁེ་ལས་ཀྱི་འཚོ་གནས་འཕེལ་རྒྱས་ལ་ཉེན་ཁ་ཆེ་བ། སྐབས་བསྟུན་གྱི་མ་དངུལ་གཏོང་མཁན་དག་གིས་ངེས་པར་དུ་འགན་འཁྲི་འདི་དང་ལེན་བྱ་དགོས།
རིམ་པ་སོ་སོའི་ལག་བསྟར་མ་དངུལ་གཏོང་མཁན་གྱི་འགན་འཁྲིའི་སྒྲིག་གཞི་དང་རྒྱལ་གཉེར་ཁེ་ལས་ཀྱི་སྐབས་བསྟུན《ཐབས་ཇུས》གཞིར་བཟུང་ནས། བེད་ཐང་ཅན་གྱི་ཁྲིམས་འགལ་སྒྲིག་འགལ་གྱི་ལས་གཉེར་མ་དངུལ་དེ་ཕྱིར་འཐེན་བྱེད་པའི་ལམ་ལུགས་འཐུས་ཚང་དུ་བཏང་ཞིང་། འགན་འཁྲིའི་བྱེད་ཐབས་ཀྱི་ཚད་གཞི་དང་འགན་འཁྲི་དེ་ཞིབ་ཚགས་ཅན་དུ་བཏང་བས། སྒྲིག་འགལ་གྱི་ལས་གཉེར་མ་རྩ་འཇོག་མཁན་གྱི་བྱ་བའི་འགན་འཁྲི་དེར་གོ་རིམ་ལྡན་ཞིང་འཁོར་སྐྱོད་ཅན་དང་སྒྲིག་སྲོལ་གོ་རིམ་ཅན་དུ་སྤེལ་བར་འགན་བཅོལ་བྱས་ཡོད།
ལོ་ཙཱ་བ། ལྷ་དཔལ་སྐྱབས།


text:
༄༅། །ཕྱི་ལོ་ ༢༠༡༠ ཟླ་ ༥ ཚེས་ ༢༡ ཉིན་གྱི་སྔ་དྲོ་ཆུ་ཚོད་ ༨ ཙམ་གྱི་ཐོག་ྋགོང་ས་ྋསྐྱབས་མགོན་ཆེན་པོ་མཆོག་གིས་འཕྲུལ་སྒྲ་ (Twitter) དྲྭ་གནས་བརྒྱུད་རྒྱ་ནག་སྐམ་སའི་རྒྱ་རིགས་མི་མང་ཁྲི་ཚོ་བརྒལ་བས་ཆེད་དོན་བཀའ་འདྲི་ཞུས་པར་བཀའ་ལན་སྩལ། དེ་ཡང་རྒྱ་རིགས་རྩོམ་པ་པོ་སྐུ་ཞབས་ཝང་ལི་ཞུང་ (Wang Lixiong) གིས་དྲྭ་རྒྱའི་ཐོག་རྒྱ་ནག་སྐམ་སའི་ནང་ཡོད་པའི་རྒྱ་རིགས་དྲྭ་རྒྱ་བདེ་སྤྱོད་བྱེད་མཁན་མི་གྲངས་ ༡༢༥༣ ཙམ་གྱི་ྋགོང་ས་མཆོག་ལ་ཆེད་དོན་དྲི་བ་ཁག་ ༢༨༩ ཕུལ་ཡོད། དེ་ནས་མི་གྲངས་ ༡༢༤༧༣ ཙམ་གྱི་དྲི་བ་ལས་འདེམས་སྒྲུག་བྱས་པའི་གཙོ་གནད་ཅན་གྱི་དྲི་བ་ ༢༥༠ ལ་ྋགོང་ས་མཆོག་གིས་བཀའ་ལན་སྩལ་ཡོད་པ་དེ་དག་སྐུ་ཞབས་ཝང་ལི་ཞུང་གིས་རྒྱ་སྐད་ཐོག་ནས་རྒྱ་ནག་སྐམ་སའི་ནང་ཡོད་པའི་རྒྱ་རིགས་ཚོར་དྲྭ་ཐོག་ནས་སྤེལ་ཡོད། གཙོ་གནད་ཅན་གྱི་དྲི་བ་ཁག་བཅུ་ཕྱི་ཚེས་ ༢༡ ཉིན་གྱི་སྔ་དྲོ་སྐུ་ཞབས་ཝང་ལི་ཞུང་གིས་ྋགོང་ས་མཆོག་ལ་ཕུལ་ཡོད་པ་དེ་དག་ལ་བཀའ་ལན་གནང་ཡོད།
དྲི་བ་དང་པོ། བོད་ཀྱི་མ་འོངས་པའི་ཆོས་ལུགས་ཀྱི་དབུ་ཁྲིད་སྐོར་ཡིན། ྋཔཎ་ཆེན་ལ་ཡང་སྲིད་གཉིས་བྱུང་བ་ནང་བཞིན་ཏཱ་ལའི་བླ་མ་ཁྱེད་རང་ལའང་རྗེས་སུ་ཡང་སྲིད་གཉིས་འབྱུང་སྲིད་ན་དེ་ལ་ཁྱེད་ཀྱིས་གཟིགས་ཚུལ་ཅི་འདྲ་ཞིག་ཡོད།
བཀའ་ལན། ༡༩༦༩ ལོར་ངོས་ནས་གཞུང་འབྲེལ་གཏམ་བཤད་ཅིག་གི་ནང་ཏཱ་ལའི་བླ་མའི་བླ་བྲང་ངམ་སྒྲིག་འཛུགས་ཤིག་ཡོད་པ་འདི་མ་འོངས་པར་གནས་དགོས་དང་མི་དགོས་མི་མང་གིས་ཐག་གཅོད་བྱེད་ཀྱི་རེད་ཅེས་དང༌། དེ་བཞིན་ ༡༩༩༢ ལོར་གཞུང་འབྲེལ་གཏམ་བཤད་གཞན་ཞིག་གི་ནང་གཞིས་བྱེས་མཉམ་འཛོམས་བྱུང་མཚམས་ངོས་ནས་འགན་འཁུར་གང་ཡང་ལེན་རྒྱུ་མིན། ད་ཡོད་བོད་ནང་གི་ལས་བྱེད་རྣམས་ནས་འགན་ཁུར་ལེན་དགོས་བརྗོད་པ་དང་། དེ་རྗེས་ ༢༠༠༡ ལོ་ནས་ང་ཚོས་བཙན་བྱོལ་གྱི་སྒྲིག་འཛུགས་དབུས་ཀྱི་ཆབ་སྲིད་ཀྱི་འགན་འཁུར་མཁན་ལོ་ལྔ་རེའི་མཚམས་ནས་མི་མང་གིས་འོས་བསྡུ་བྱས་ཏེ་གཏན་འབེབས་ལག་བསྟར་བྱེད་ཀྱི་ཡོད། དེར་བརྟེན་ངོས་ནས་ཏཱ་ལའི་བླ་མའི་ཡང་སྲིད་གལ་ཆེན་པོ་གང་ཡང་མཐོང་གི་མི་འདུག ངོས་རང་གསོན་པའི་རིང་ཧུར་ཐག་བྱེད་རྒྱུ་ལས་གཞན་ངོས་ལ་བསམ་བློ་ (རེ་བ་) དང་འགན་འཁུར་གང་ཡང་མེད། ཏཱ་ལའི་བླ་མའི་བླ་བྲང་སྐོར་ལ་ངོས་རང་ལས་ཀྲུང་གོ་གུང་ཁྲན་ཏང་ཐུགས་འཁུར་ཆེ་བ་འདུག དེར་བརྟེན་པཎ་ཆེན་གཉིས་ཡོད་པ་ལྟར་ཡོང་སྲིད་ཀྱི་རེད། དེ་ནི་རྙོག་གྲ་སྣོན་མ་ལས་ཕན་ཐོགས་གང་ཡང་མེད།
དྲི་བ་གཉིས་པ། ཁྱེད་རང་གི་ངོས་ནས་རྒྱ་གཞུང་གིས་ངོས་འཛིན་བྱས་པའི་པཎ་ཆེན་སྐུ་འཕྲེང་ ༡༡ པ་ཆོས་ཀྱི་རྒྱལ་པོ་ལ་གཟིགས་ཚུལ་ཅི་འདྲ་ཡོད།
བཀའ་ལན། ངོས་ནས་གོ་ཐོས་བྱུང་བ་ལྟར་ན་ཁོང་རིག་པ་ཡག་པོ་ཡོད་པ་དང་། ཆོས་ཕྱོགས་ལ་དོ་སྣང་ཆེན་པོ་འདུག་ཟེར། འོན་ཀྱང་མི་མང་རྣམས་ཐེ་ཚོམ་ངང་གནས་ཡོད། གཙོ་བོ་ཁོང་རང་ཉིད་ལ་རག་ལས་ཡོད། དངོས་གནས་ལུང་དང་རྟོགས་པའི་བདག་ཉིད་ཅན་གྱི་སྐྱེས་བུ་དམ་པ། བསྟན་པ་བཤད་སྒྲུབ་གཉིས་ཀྱིས་འཛིན་ཐུབ་མཁན་ཞིག་བྱུང་ན་འགྲིག་པ་རེད།
དྲི་བ་གསུམ་པ། བོད་གཞུང་གི་སྐུ་ཚབ་དང་རྒྱ་གཞུང་བར་གྲོས་མོལ་བྱས་པ་རྣམས་ལ་འབྲས་བུ་མེད་པར་གྲོལ་འགྲོ་གི་འདུག དོན་དངོས་ཐོག་ཕྱོགས་གཉིས་བར་གནད་དོན་གང་གི་ཐོག་བསམ་ཚུལ་གཅིག་གྱུར་ཡོང་གི་མེད་པ་རེད། ལོ་ངོ་བཅུ་ཕྲག་དུ་མའི་རིང་གྲོས་མོལ་བྱས་ཀྱང་ཅིའི་ཕྱིར་གྲུབ་འབྲས་མ་ཐོན་པ་ཡིན་ནམ།
བཀའ་ལན། རྒྱ་ནག་གཞུང་གི་ཕྱོགས་ནས་བོད་ཀྱི་དཀའ་རྙོག་གོ་བསྡུར་བྱེད་རྒྱུ་གང་ཡང་མེད། ཏཱ་ལའི་བླ་མ་སྒེར་གྱི་གནད་དོན་ཡིན་བརྗོད་ཀྱི་ཡོད། ང་ཚོའི་ངོས་ནས་ང་སྒེར་གྱི་གནད་དོན་གང་ཡང་ཤོད་དགོས་མེད། ད་ལྟ་བར་བཤད་པ་མེད་ལ་མ་འོངས་པར་ཡང་ཤོད་དགོས་དོན་གང་ཡང་མེད། ངོས་རང་སེམས་ཁྲལ་བྱེད་ས་ནི་བོད་མི་ས་ཡ་དྲུག་གི་གཞི་རྩའི་ཐོབ་ཐང་དང༌། ཆོས་དང་རིག་གཞུང་། ཁོར་ཡུག་སྲུང་སྐྱོབ་སོགས་ཀྱི་དཀའ་ངལ་སྐོར་ཤོད་ཀྱི་ཡོད། ནམ་ཞིག་ཀྲུང་དབྱང་ནས་ཤིན་ཅང་ལ་གནད་དོན་རྙོག་དྲ་ཡོད་པར་ངོས་འཛིན་གནང་བ་ཇི་བཞིན། བོད་ཀྱི་གནད་དོན་རྙོག་དྲ་ཡོད་པ་དེ་ཡང་ངོས་འཛིན་བྱས་ཏེ་དེ་ལུགས་ཀྱིས་སེལ་ཐབས་ཀྱི་འབད་བརྩོན་བྱས་པ་ཡིན་ན་ང་ཚོའི་བར་སྐད་ཆ་ཤོད་རྒྱུ་ཡོད། ངོང་རང་གི་ངོས་ནས་ཕྱར་བ་གྲུ་འདེགས་ཀྱིས་བརྟན་ལྷིང་དང་། མཐུན་སྒྲིལ། ཡར་རྒྱས་བཅས་ཡོང་བ་ཞིག་བྱུང་ན་ང་ཚོའི་དམིགས་ཡུལ་གཅིག་པ་ཆགས་པ་རེད། དཔེར་ན་ལུང་པ་འཛུགས་སྐྲུན་དང་ཡར་རྒྱས་གཏོང་བའི་དམིགས་ཡུལ་གཅིག་པ་ཆགས་ཡོད། འོན་ཀྱང་རྒྱ་ནག་གཞུང་གིས་བརྟན་ལྷིང་ནི་དྲག་ཤུགས་བེད་སྤྱོད་བྱས་ཏེ་ཡོང་གི་ཡོད་པར་ངོས་འཛིན་བྱེད་ཀྱི་ཡོད་པ་དང༌། ང་ཚོའི་ངོས་ནས་བསམ་བློའི་ནང་ཡིད་ཆེས་ཡོད་པ་ཞིག་དང་འདོད་པ་ཁེངས་པ་ཞིག་གི་ཐོག་ནས་བརྟན་ལྷིང་ཡོང་བ་བྱེད་པ་འདི་ཡིན།
དྲི་བ་བཞི་པ། མ་འོངས་པར་རྒྱ་ནག་གི་ཆབ་སྲིད་ཀྱི་འགྱུར་འགྲོས་ཁ་ཕྱོགས་གང་དུ་ཕྱིན་ཀྱང་རུང་། ད་ལྟ་རྒྱ་རིགས་དང་བོད་རིགས་མི་སེར་དཀྱུས་མའི་བར་འགལ་ཟླ་ཆེ་རུ་འགྲོ་བཞིན་པ་དང་། བོད་མི་མང་པོ་ཞིག་གིས་གནད་དོན་དེ་ལས་སླ་པོའི་ཐོག་རྒྱ་རིགས་ཧན་གྱིས་བོད་དབང་བསྒྱུར་བྱས་པར་བསྙད་མོད། དོན་དངོས་ཐོག་ང་ཚོ་ཧན་མི་རིགས་རྣམས་ཀྱང་གཅིག་སྡུད་ཀྱི་སྲིད་དབང་འོག་སྡུག་བསྔལ་མྱོང་མཁན་གཅིག་མཚུངས་ཡིན། དེ་ལ་ཁྱེད་ཀྱི་དགོངས་ཚུལ་ཅི་འདྲ་ཡིན།
བཀའ་ལན། བོད་རྒྱའི་འབྲེལ་བ་ནི་ ༡༩༤༩ ། ༥༠ ལོར་གཞི་ནས་མགོ་ཚུགས་པ་ཞིག་མ་རེད། ལོ་ངོ་སྟོང་ལྷག་གི་རིང་འབྲེལ་བ་ཡོད་པ་རེད། སྐབས་རེར་འཆམ་མཐུན་ངང་གནས་པ་དང༌། ཡང་སྐབས་རེར་ཏོག་ཙམ་མ་འཆམ་པ་བྱུང་ཡོད། ད་ལྟའི་དུས་ཚོད་འདི་མ་འཆམ་པར་གནས་པའི་དུས་ཚོད་དེ་རེད། དེའི་རྩ་བ་གཞུང་གི་སྲིད་བྱུས་ལ་ཐུག་པ་ལས་མི་མང་བར་མ་མཐུན་པ་བྱུང་བས་མིན། དེར་བརྟེན་ང་ཚོ་མི་མང་དང་མི་མང་བར་གྱི་འབྲེལ་བ་ཧ་ཅང་གལ་ཆེན་པོ་ཡིན། ང་ཚོ་རང་དབང་ལུང་པའི་ནང་བོད་རྒྱ་མི་རིགས་ཡོད་སའི་ས་ཁུལ་ཁག་ལ་ང་ཚོས་བོད་རྒྱ་མཛའ་འབྲེལ་ཚོགས་པ་འཛུགས་དགོས་པའི་འབོད་སྐུལ་བྱེད་མུས་ཡིན་ལ་གྲུབ་འབྲས་ཀྱང་གང་འཚམ་ཐོན་ཡོད། དཀའ་ངལ་ངོ་མ་ནི་ཏིང་ཞོའོ་ཕིང་གིས་དངོས་ཐོག་བདེན་འཚོལ་ཞེས་བཤད་པ་དེ་ལག་ལེན་དངོས་ཀྱི་ཐོག་མི་འཁྱོལ་བ་དེ་ཡིན། ཧུའུ་ཡོ་པང་གིས་དངོས་ཡོད་གནས་ཚུལ་ཤེས་རྒྱུར་དོ་སྣང་ཆེན་པོ་གནང་ཡོད། ཉེ་ཆར་ཝུན་ཅཱ་པོའོ་ཡིས་ཧུའུ་ཡོ་པང་གི་ལས་ཀ་གནང་སྟངས་ལྟར་གཞུང་གི་ལས་བྱེད་པས་སྙན་ཞུ་གཅིག་པུར་ཆ་མ་བཞག་པར་ས་གནས་ས་ཐོག་ལ་ཕྱིན་ཏེ་མི་མང་ལ་ཐུག་ནས་གནས་ཚུལ་ཤེས་རྟོགས་བྱེད་དགོས་ཞེས་གསུངས་པ་དེ་དངོས་གནས་ཡག་པོ་རེད། དངོས་ཡོད་གནས་ཚུལ་ལ་ཞིབ་འཇུག་བྱས་ཏེ་ཕྱི་གསལ་ནང་གསལ་མ་བཟོས་པའི་ཉེར་ལེན་གྱིས་རྒྱ་ནག་ནང་ལ་སྐྱོན་ཆ་མང་པོ་ལྷག་ཡོད། ཕྱི་གསལ་ནང་གསལ་བཟོས་པ་ཡིན་ན་ལྐོག་ཟ་རུལ་སུངས་ཉུང་དུ་འགྲོ་བར་ཏན་ཏན་ཕན་གྱི་རེད།
དྲི་བ་ལྔ་པ། ཁྱེད་ཀྱིས་ཐབས་ལམ་གང་ཞིག་གི་སྒོ་ནས་རྒྱ་བོད་མི་རིགས་བར་ཀྱི་མཛའ་བརྩེའི་འབྲེལ་བ་སྲུང་སྐྱོང་གནང་རྒྱུ་ཡིན་ནམ།
བཀའ་ལན། ངོས་རང་འཛམ་གླིང་གི་ས་ཕྱོགས་མང་པོར་སླེབས་དུས་ངོས་ནས་མིའི་རིགས་གཅིག་གྱུར་གྱི་འདུ་ཤེས་བཞག་སྟེ་འབྲེལ་བ་བྱེད་ཀྱི་ཡོད། འབྲེལ་བ་ཧ་ཅང་ལྷུག་པོ་ཡོང་གི་འདུག བོད་རྒྱ་མི་རིགས་གཉིས་ནི་མིའི་རིགས་གཅིག་གྱུར་ཙམ་དུ་མ་ཟད་ལོ་རྒྱུས་ཐོག་འབྲེལ་བ་ཧ་ཅང་ཆེན་པོ་ཡོད་པ་ཞིག་ཀྱང་རེད། ང་ཚོ་ཕན་ཚུན་བར་ཁ་གསལ་གཏིང་གསལ་དང་འདྲ་མཉམ་བྱུང་ན་དཀའ་ངལ་ཚང་མ་སེལ་འགྲོ་གི་རེད། ངོས་ནས་རྒྱ་ནག་སྐམ་ས་ཆེན་པོ་ནས་ཡོང་བའི་རྒྱ་རིགས་དང་ཡང་ཡང་ཐུག་གི་ཡོད། བསམ་པ་རྣམ་དག་དང་སེམས་ཐག་ཧ་ཅང་ཉེ་པོ་ཡོང་གི་འདུག འོན་ཀྱང་གཅིག་གིས་གཅིག་ལ་རྣམ་རྟོག་གིས་བཟོས་པའི་དོགས་པ་དང་ཐེ་ཚོམ་ནི་རྙོག་དྲ་ཞིག་ཡིན། བོད་རྒྱ་མི་རིགས་ཙམ་མ་ཡིན་པར་འཛམ་གླིང་ས་ཕྱོགས་གང་སར་དེ་འདྲ་ཡོད། དེ་ནི་ངེས་པར་དུ་སེལ་དགོས་པའི་གནད་དོན་ཞིག་ཡིན། ངོས་རང་སླེབས་སའི་ས་གནས་གང་འདྲ་ཞིག་ཡིན་རུང་ང་ཚོ་མིའི་རིགས་གཅིག་མཚུངས་རེད། ཆོས་དང་རིག་གཞུང་སྐད་ཡིག་མི་འདྲ་བ་ནི་རིམ་པ་གཉིས་པ་རེད། གལ་ཆེ་ཤོས་ང་ཚོ་ཚང་མ་མིའི་རིགས་གཅིག་པ་རེད་ཅེས་རྟག་ཏུ་བརྗོད་ཀྱི་ཡོད། སྔ་མོ་ ༡༩༥༤ ། ༥༥ ལོར་ངོས་རང་རྒྱ་ནག་པེ་ཅིང་དུ་ཡོད་དུས་མ་ཁེ་སི་རིང་ལུགས་ཀྱི་རྒྱལ་མཚམས་རིས་མེད་རིང་ལུགས་ཞེས་པའི་ཐོག་སྐད་ཆ་ཤོད་ཀྱི་ཡོད། དེར་ངོས་རང་ཧ་ཅང་དགའ་པོ་ཡོད།
དྲི་བ་དྲུག་པ། བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་ཡིག་ཆའི་ནང་། བོད་དུ་ཡོད་པའི་རྒྱ་རིགས་རྣམས་ཀྱི་ཁེ་དབང་ཇི་ལྟར་སྲུང་སྐྱོབ་བྱ་རྒྱུའི་ སྐོར་འཁོད་མི་འདུག ད་ལྟ་བོད་ཁུལ་དུ་ཡོད་པའི་རྒྱ་རིགས་སྡོད་དམངས་རྣམས་རང་སྐྱོང་ཐོབ་རྗེས་མུ་ མཐུད་གནས་སྡོད་བྱེད་རྒྱུར་ཁྱེད་ལ་མོས་མཐུན་ཡོད་དམ།
བཀའ་ལན། སྔ་མོ་ ༡༩༥༠ གོང་ནས་བོད་ནང་རྒྱ་རིགས་ཡོད། དཔེར་ན་ངོས་རང་སྐྱེ་སའི་ས་ཁུལ་ལ་མཚོན་ནའང་ཁ་ཆེའི་ཆོས་བྱེད་མཁན་དང་རྒྱ་རིགས་མང་པོ་ཡོད། མ་འོངས་པར་ཡིན་ནའང་རྒྱ་རིགས་ངེས་པར་དུ་ཡོད་དགོས་ཀྱི་རེད། ཡིན་ནའང་གནད་འགག་གཅིག་ནི་དཔེར་ན་ནང་སོག་ལྟ་བུར་ཆ་མཚོན་ན་སོག་པོའི་མི་རིགས་ནི་ཆེས་གྲངས་ཉུང་ཆགས་འདུག དེ་འདྲ་ཆགས་པ་ཡིན་ན་མི་རིགས་རང་སྐྱོང་གི་དགོས་དོན་མ་ཚང་བ་རེད། གཉིས་ནས་བོད་ནང་ཆ་བཞག་ན་གྲོང་འགའ་ཤས་ནང་རྒྱ་རིགས་ཧ་ཅང་ཕོན་ཆེ་ཡོད་པ་དང་བོད་རིགས་ཉུང་ཉུང་ཡིན་པ་དེ་ཚོའི་གྲས་ལ་རང་བཞིན་བོད་སྐད་རྒྱག་རྒྱུ་དང་བོད་པའི་གོམས་གཤིས་ཉམས་ཆག་འགྲོ་གི་འདུག གནད་དོན་དེའི་ཐད་བསམ་བློ་གཏོང་དགོས་པ་ལས་གཞན་རྒྱ་རིགས་གྲོགས་པོ་ཚོ་བདེ་སྐྱིད་ངང་སྡོད་ཐུབ་པ་ཞིག་ངེས་པར་དུ་དགོས། ང་ཚོ་ཚང་མ་མིའི་རིགས་གཅིག་མཚུངས་རེད།
དྲི་བ་བདུན་པ། སློབ་དཔོན་ཆེན་པོ་ཁྱེད་ཀྱིས་དེབ་ནང་སྔར་གྱི་བོད་དེ་ཞི་མཐུན་ཆོས་ཀྱི་རྒྱལ་ཁབ་ཅིག་ཡིན་ཞེས་བཀོད་གནང་བ་དང། རྒྱ་གཞུང་གིས་མུན་ནག་གི་ཞིང་བྲན་ཡུལ་ལུང་ཞིག་ཡིན་པར་བརྗོད་པ་དེ་གཉིས་ཧེ་བག་ཧ་ཅང་ཆེ་བར་མ་ཟད། འདྲ་པར་དང་བརྙན་འཕྲིན་ཐོག་ནས་སྔར་གྱི་ཞིང་བྲན་ལམ་ལུགས་དེ་གདུག་རྩུབ་དང་མུན་ནག་ཡིན་པའི་ར་སྤྲོད་མང་པོ་བྱས་ཡོད། དེ་འདྲའི་ཧེ་བག་ཡོང་དོན་སྐོར་འགྲེལ་བཤད་གནང་རོགས།
བཀའ་ལན། དེ་སྔའི་ ༡༩༥༠ གོང་གི་བོད་སྤྱིའི་ལམ་ལུགས་ཀྱི་ཆ་ནས་ཞིང་བྲན་ཚེ་གཡོག་རྗེས་ལུས་ཡིན་པ་བདེན་པ་རེད། སྔ་མོའི་བོད་ཡུལ་ལྷ་ཡུལ་ལྟ་བུ་རེད་ཟེར་མཁན་བོད་མི་སུ་གཅིག་ཡོད་ཀྱི་མ་རེད་ལ། ད་ལྟ་བོད་ཕྱི་ནང་གཉིས་ཀྱི་བོད་མིའི་ནང་བོད་རྙིང་པ་བསྐྱར་གསོ་བྱེད་བསམ་པ་རྨི་ལམ་ཚུན་ཆད་ལ་ཡོད་ཀྱི་མ་རེད། ཡང་ཕྱོགས་གཅིག་ནས་རྒྱ་ནག་གཞུང་གིས་དེ་སྔའི་བོད་དེ་དམྱལ་བ་ལྟ་བུ་རེད་ཅེས་བརྗོད་པ་ནི་ཧེ་བག་ཆེན་པོ་ཡོད། སྔ་མོའི་བོད་ཀྱི་ལོ་རྒྱུས་གློག་བརྙན་ "སྐྱེས་མི་ཆོག་པའི་མི་དང་། ཞིང་བྲན་ (བྱམས་པའི་ལོ་རྒྱུས་)" འཁྲབ་སྟོན་སྐབས་ཧང་ཟོམ་ཆེ་དྲག་པས་ལྟད་མོ་ལྟ་མཁན་ཚོ་གད་མོ་ཤོར་བའི་གནས་ཚུལ་བྱུང་བ་ང་ལ་ཤོད་མཁན་བྱུང༌། དཔེར་ན་རིག་གནས་གསར་བརྗེ་ཆེན་པོའི་སྐབས་རིག་གནས་གསར་བརྗེ་ཆེན་པོར་རྒྱལ་ཁ་ཆེན་པོ་ཐོབ་པ་བརྗོད་ཀྱི་ཡོད། རྗེས་སུ་དངོས་ཡོད་གནས་ཚུལ་གང་ཡིན་པ་གསལ་པོ་ཆགས་ཏེ་འགྱུར་བ་ཕྱིན་པ་ལས་སྐབས་དེའི་ཀྲུང་གོའི་ཤོད་རྒྱུན་ལ་ཧ་ཅང་སྐད་གྲགས་ཆེན་པོ་ཡིན་པ་ཤོད་ཀྱི་ཡོད། དཔེར་ན་ཐེན་ཨན་མེན་གྱི་༼གནམ་བདེ་སྒོ་མོའི་༽དྲུག་བཞིའི་དོན་རྐྱེན་འཛམ་གླིང་ཐོག་ཡོངས་གྲགས་ཡིན་ཡང༌། ཀྲུང་གོས་ཧ་ལམ་མི་ཉུང་ཤས་ཀྱིས་བཟོས་པ་ལྟ་བུ་ཤོད་ཀྱི་ཡོད། དེར་བརྟེན་གལ་ཆེ་ཤོས་ཁྱེད་རང་ཚོ་རང་ཉིད་ནས་ཚན་རིག་དང་མཐུན་པའི་བློ་གཟུ་བོར་གནས་པའི་ཐོག་ནས་ཞིབ་འཇུག་བྱེད་རྒྱུ་ཧ་ཅང་གལ་ཆེན་པོ་རེད། ངོས་ཀྱིས་བཤད་པར་ཆ་མ་བཞག་པར་སོ་སོས་ཞིབ་འཇུག་བྱེད་དགོས་ཞེས་ངོས་ཀྱིས་ནམ་རྒྱུན་བོད་པ་ཚོར་ཡང་ཤོད་ཀྱི་ཡོད། ང་ཚོ་ནང་པ་སངས་རྒྱས་པའི་ཆོས་པ་ཞིག་གི་ངོས་ནས་བཤད་པ་ཡིན་ན་བཅོམ་ལྡན་འདས་ཀྱི་བཀའ་ལའང་ཞིབ་འཇུག་བྱེད་དགོས་ཀྱི་ཡོད་པ་རེད།
དྲི་བ་བརྒྱད་པ། གལ་སྲིད་གཞུང་གི་ངོས་ནས་ཁྱེད་རང་བོད་དུ་ཕྱིར་ཕེབས་བཅུག་པ་དང་། བོད་རང་སྐྱོང་བྱེད་བཅུག་ན། ཁྱེད་རང་གི་ངོས་ནས་བོད་ལ་ཆབ་སྲིད་ཀྱི་ལམ་ལུགས་ཅི་འདྲ་ཞིག་ཡོང་བའི་རེ་བ་གནང་གི་ཡོད།
བཀའ་ལན། བོད་ནང་གི་བོད་རྒྱ་ཆེའི་མི་མང་དང་ལྷག་པར་དུ་ཤེས་ཡོན་ཅན་དངོས་ཐོག་བདེན་འཚོལ་བྱེད་མཁན་ཚོས་མང་མོས་ཐག་གཅོད་བྱེད་རྒྱུ་རེད། ང་ཚོ་བཙན་བྱོལ་ལ་ཆ་མཚོན་ན་འདས་པའི་ལོ་ལྔ་བཅུའི་རིང་གི་ང་ཚོའི་སྒྲིག་འཛུགས་འདི་དམངས་གཙོའི་ཐོག་འགྲོ་གི་ཡོད།
དྲི་བ་དགུ་པ། དྲི་བ་འདི་རྣོ་ངར་ལྡན་པ་ཞིག་ཡིན། ངས་ཏཱ་ལའི་བླ་མར་བཀའ་འདྲི་ཞུ་རྒྱུར། རྒྱ་ནག་གཞུང་གིས་ཁྱེད་ལ་སྐྱོན་བརྗོད་ཆེ་ཤོས་ཤིག་ནི་ཁྱེད་ཀྱིས་བོད་ལ་དམག་དཔུང་མི་སྡོད་པའི་དགོས་འདུན་བཏོན་པ་དང་། དེ་ནི་རྣམ་པ་འགྱུར་བའི་རང་བཙན་གྱི་རྩ་བ་ཡིན་ཟེར། ད་དུང་བོད་ལ་དམག་དཔུང་མི་སྡོད་པའི་དགོས་འདུན་རྒྱུན་འཁྱོངས་གནང་གི་ཡོད་དམ།
བཀའ་ལན། ནང་རང་སྐྱོང་དང་ཕྱི་འབྲེལ་དང་རྒྱལ་སྲུང་གི་ལས་ཀ་དབུས་གཞུང་གིས་བྱེད་ཀྱི་རེད་ཅེས་ངོས་ནས་ག་དུས་ཡིན་ཡང་གསལ་པོར་ཤོད་ཀྱི་ཡོད། ངོས་ནས་དེ་སྔོན་དེ་ལྟ་བུའི་རེ་འདུན་བཏོན་པ་ཡིན། དེ་ནི་མ་འོངས་པར་ཁྱིམ་མཚེས་རྒྱལ་ཁབ་རྒྱ་གར་དང་བལ་པོ་སོགས་མཛའ་མཐུན་ཡིད་ཆེས་ཀྱི་ཐོག་གནས་ནས་བོད་ཀྱི་ས་ཁུལ་འདི་བཞིན་རིམ་པས་ཞི་བདེའི་བསྟི་གནས་ཤིག་བསྐྲུན་ཐུབ་ན་སྙམ་པ་ངའི་རྨི་ལམ་ཡིན། བོད་ཙམ་མ་ཡིན་པར་འཛམ་གླིང་ཡོངས་སུ་མ་འོངས་པར་དམག་དཔུང་མེད་པའི་འཛམ་བུའི་གླིང་ཞིག་བཟོ་དགོས་ཞེས་ངོས་ནས་རྟག་ཏུ་བརྗོད་ཀྱི་ཡོད། གནད་དོན་དེར་འདྲོག་འགོ་ལངས་པ་དང་སེམས་ཁྲལ་བྱེད་དགོས་དོན་རྩ་བ་ནས་མེད།
དྲི་བ་བཅུ་པ། ད་ལྟའི་གནས་བབ་ཀྱི་ཐོག་ནས་བལྟས་ན། ཏཱ་ལའི་བླ་མ་མཆོག་གི་སྐུ་ཚེའི་རིང་བོད་ཀྱི་གནད་དོན་ཞི་བས་ཐག་གཅོད་ཐུབ་རྒྱུ་ ཀླད་ཀོར་རེད། དེས་ན་སྐུ་ཉིད་ཀྱིས་བོད་ཀྱི་མ་འོངས་པར་གཟིགས་ཚུལ་ཅི་འདྲ་ཞིག་ཡོད།
བཀའ་ལན། ངོས་ནས་ཀྲུང་གོ་བཙུགས་ནས་ལོ་ངོ་དྲུག་ཅུ་ལྷག་ཙམ་གྱི་འདས་པའི་ལོ་རྒྱུས་ལ་ཕྱོགས་བསྡོམས་བྱེད་ཀྱི་ཡོད། དེ་ནི་མའོ་ཡི་དུས་རབས་དང་། ཏིང་གི་དུས་རབས། ཅང་གི་དུས་རབས། ཝུའུ་ཡི་དུས་རབས་བཅས་ཡིན། དེ་དག་ནང་དངོས་ཡོད་གནས་ཚུལ་ལ་གཞིག་ནས་འགྱུར་བ་མང་པོ་ཕྱིན་འདུག དེ་འདྲ་ཡིན་དུས་མི་རིགས་ཀྱི་སྲིད་བྱུས་ལ་ཡང་འགྱུར་བ་ཏན་ཏན་འགྲོ་གི་རེད་བསམ་གྱི་འདུག་ལ། འགྱུར་བ་འགྲོ་དགོས་པའང་རེད། དེ་འདྲ་ཡིན་དུས་ངོས་ནས་བོད་ཀྱི་གནད་དོན་དེ་གཉིས་མོས་ཀྱི་ཐོག་ནས་འགྲིག་མཐུན་ཡོང་རྒྱུ་དེ་ཕྱོགས་གཅིག་ནས་མི་སྲིད་པ་མ་རེད་ལ། གཉིས་ནས་དུས་ཚོད་ཀྱང་རིང་པོ་འགོར་གྱི་རེད་བསམ་གྱི་མེད། དེ་སྔ་བོད་ལ་ལས་ཀ་བྱེད་མྱོང་མཁན་ད་ལྟ་རྒས་ཡོལ་ཞུས་ཟིན་པ་དང་། དེ་བཞིན་དེང་སང་གི་རྒྱ་རིགས་ཤེས་ཡོན་ཅན་མང་པོ་ཞིག་གིས་ད་ལྟའི་མི་རིགས་སྲིད་བྱུས་འདི་རན་གྱི་མེད་པས་བསྐྱར་ཞིབ་བྱེད་དགོས་ཞེས་རེ་འདུན་འདོན་གྱི་ཡོད། དེ་འདྲ་ཡིན་དུས་དུས་ཚོད་རིང་པོ་མི་འགོར་བར་ཐག་གཅོད་ཡོང་གི་རེད་བསམ་གྱི་འདུག། །།
ྋགོང་ས་མཆོག་གིས་འཕྲུལ་སྒྲ་Twitter དྲྭ་གནས་བརྒྱུད་རྒྱ་རིགས་མི་མང་གི་དྲི་བར་བཀའ་ལན་སྩལ་བ། ༡
༄༅། །ཕྱི་ལོ་ ༢༠༡༠ ཟླ་ ༥ ཚེས་ ༢༡ ཉིན་གྱི་སྔ་དྲོ་ཆུ་ཚོད་ ༨ ཙམ་གྱི་ཐོག་ྋགོང་ས་ྋསྐྱབས་མགོན་ཆེན་པོ་མཆོག་གིས་འཕྲུལ་སྒྲ་ (Twitter) དྲྭ་གནས་བརྒྱུད་རྒྱ་ནག་སྐམ་སའི་རྒྱ་རིགས་མི་མང་ཁྲི་ཚོ་བརྒལ་བས་ཆེད་དོན་བཀའ་འདྲི་ཞུས་པར་བཀའ་ལན་སྩལ། དེ་ཡང་རྒྱ་རིགས་རྩོམ་པ་པོ་སྐུ་ཞབས་ཝང་ལི་ཞུང་ (Wang Lixiong) གིས་དྲྭ་རྒྱའི་ཐོག་རྒྱ་ནག་སྐམ་སའི་ནང་ཡོད་པའི་རྒྱ་རིགས་དྲྭ་རྒྱ་བདེ་སྤྱོད་བྱེད་མཁན་མི་གྲངས་ ༡༢༥༣ ཙམ་གྱི་ྋགོང་ས་མཆོག་ལ་ཆེད་དོན་དྲི་བ་ཁག་ ༢༨༩ ཕུལ་ཡོད། དེ་ནས་མི་གྲངས་ ༡༢༤༧༣ ཙམ་གྱི་དྲི་བ་ལས་འདེམས་སྒྲུག་བྱས་པའི་གཙོ་གནད་ཅན་གྱི་དྲི་བ་ ༢༥༠ ལ་ྋགོང་ས་མཆོག་གིས་བཀའ་ལན་སྩལ་ཡོད་པ་དེ་དག་སྐུ་ཞབས་ཝང་ལི་ཞུང་གིས་རྒྱ་སྐད་ཐོག་ནས་རྒྱ་ནག་སྐམ་སའི་ནང་ཡོད་པའི་རྒྱ་རིགས་ཚོར་དྲྭ་ཐོག་ནས་སྤེལ་ཡོད། གཙོ་གནད་ཅན་གྱི་དྲི་བ་ཁག་བཅུ་ཕྱི་ཚེས་ ༢༡ ཉིན་གྱི་སྔ་དྲོ་སྐུ་ཞབས་ཝང་ལི་ཞུང་གིས་ྋགོང་ས་མཆོག་ལ་ཕུལ་ཡོད་པ་དེ་དག་ལ་བཀའ་ལན་གནང་ཡོད།


text:
བློན་ཚང་བསྟན་ཁོའི་ཡིག་གཟུགས།
[ཟླ་ཚེས། 2016-10-19 21:16:51][ཡོང་ཁུངས། ཧི་མ་ལ་ཡའི་བོན།][ཀློག་གྲངས། ]
དེང་རབ་བོད་ཀྱི་ན་གཞོན་སྙན་ངག་རྩོམ་པ་པོ་འམ། ཡང་ན་ཡིག་འབྲི་བ་བློན་ཚང་བསྟན་ཁོ་ནི། དུས་རབ་གོང་མའི་ལོ་རབས་དགུ་བཅུ་རུ། མདོ་སྨད་རྔ་བའི་བློན་ཚང་ཡུལ་ཚོའི་ཆ་བོ་སྡེ་བ་རུ་སྐྱེས། ལོ་བདུན་གྱི་ཐོག་ཡུལ་དེའི་སློབ་ཆུང་རུ་སོང་། སྤྱི་ལོ་༡༩༩༩ ལོར་རྔ་བ་སྣང་ཞིག་དགོན་ཆེན་གྱི་འཚོགས་གྲལ་ལ་ཞུགས་ནས་ཁུ་བོ་དམ་པ་དགེན་ཕུན་ནེ་ལགས་དགེ་རྒན་དུ་བསྟེན་ནས་ཀ་ཁ་ནས་རིམ་བཞིན་ཡི་གེ་འདོན་ཀློག་སོགས་བསླབས། སྤྱི་ལོ་ ༢༠༠༦ ལོར་དགེན་དམ་པ་གཙུག་ཕུད་འོད་ཟེར་ལགས་ཀྱི་མདུན་ནས་སླར་ཡང་ཡི་གེ་འདོན་ཀློག་སོགས་སྦྱངས། སྤྱི་ལོ་ ༢༠༠༧ ལོར་ཡོངས་ཀྱི་དགེ་བའི་བཤེས་གཉེན་ཆེན་མོ་འམ་གཡུང་དྲུང་བོན་གྱི་བཤད་སྒྲུབ་སློབ་གླིང་གི་སློབ་གཙོ་ཟུར་བ་སྣང་ཞིག་དགོན་གྱི་དཔོན་སློབ་ཆེན་མོ་སྤྲེའུ་བཙུན་ཀུན་བཟང་ལྷུན་འགྲུབ་ལགས་ཀྱི་མདུན་ནས། ཕྲ་ཡིག་དང་གཟུགས་རིང་སོགས་ཀྱི་ཡིག་གཟུགས་དང་། སུམ་དག་རྟགས་གསུམ། སྙན་ངག་སོགས་རིག་གནས་ཀྱི་སྐོར་སྦྱངས། ལོ་དེ་དག་གི་ཞོར་དུ་ཞང་ཞུང་བློ་གྲོས་ཉི་མས་མདུན་དུ་ཡིག་གཟུགས་ཀྱི་སྐོར་ནས་འཁྱུག་ཡིག འབྲུ་ཚ། དབུ་ཅན། དབུ་མེད་སོགས་ཡིག་རིགས་དུ་མའི་དཀྱོག་ལྟ་སོགས་བསླབས། སྤྱི་ལོ་ ༢༠༠༩ ལོར་གཡུང་དྲུང་བོན་གྱི་བཤད་སྒྲུབ་སློབ་གླིང་དུ་ཞུགས་ནས་མཚན་ཉིད་ཀྱི་སྐོར་དང་ཐུན་མོང་རིག་གནས་ཀྱི་སྐོར་ལ་སྦྱངས། ད་ལྟ་དེ་ཀའི་སློབ་གླིང་ནས་སློབ་གཉེར་བྱེད་ཀྱིན་ཡོད་པ་དང་། སྔ་གཞུག་ཏུ་དྲྭ་རྒྱ་དང་དཔེ་འཕྲིན་སོགས་སུ་ཁོ་བོའི་བརྩམས་ཆོས་མང་པོར་བཀོད་པ་ལགས་སོ། །


text:
2016ལོའི་དྲ་ལམ་བོད་ཀྱི་ལོ་སར་དགོང་ཚོགས་དངོས་སུ་སྒྲུབ་མགོ་བརྩམས་སོང་།
2016-01-05 16:18:19 ཡོང་ཁུངས། ཀྲུང་གོ་བོད་ཀྱི་དྲ་བ། ཀྲུང་གོ་བོད་ཀྱི་དྲ་བ། ཀློག་གྲངས།
2016ལོའི་གནམ་ལོ་གསར་དུ་ཚེས་དུས། སྒྲ་སྙན་རིག་གནས་སྨྱན་བྱེད་ཚད་ཡོད་འགན་ལེན་ཀུང་ཟི་དང་གངས་ཆབ་ཟེགས་མ་རིག་གནས་རྒྱུད་སྤེལ་ཚད་ཡོད་འགན་ལེན་ཀུང་ཟི་གཉིས་ཀྱིས་གཙོ་སྒྲུབ་དང་། བོད་ཀྱི་རོལ་མོ་བ་གྲགས་ཅན་འཇམ་དབྱངས་བསྟན་འཛིན་དང་། བོད་ཀྱི་གླུ་བ་གྲགས་ཅན་སྒྲོལ་མ་སྐྱབས། ཡུན་རིང་ལ་བོད་ཀྱི་རོལ་མོ་ཁྱབ་གདལ་དང་དྲིལ་སྒྲོག་གི་བྱ་བ་སྒྲུབ་པའི་རྨ་ཆུའི་འཇམ་བྷེ་གསུམ་གྱིས་མཉམ་གཅིག་ཏུ་བསྡུ་འཆར་ཡོད་པའི་དྲ་ལམ་བོད་ཀྱི་ལོ་སར་དགོང་ཚོགས་དེ་ཁ་སང་།(ཚེས 4 ཉིན)དངོས་སུ་སྒྲུབ་མགོ་བརྩམས།
ཐེངས་འདིའི་དྲ་ལམ་བོད་ཀྱི་ལོ་སར་དགོང་ཚོགས་ཀྱི་འཁྲབ་ཁྲིད་པ། བོད་ཀྱི་རོལ་མོ་བ་གྲགས་ཅན་འཇམ་བྷེ་ལགས་ཀྱིས་མཚམས་སྦྱོར་བྱས་པ་ལྟར་ན། བོད་མདོ་དབུས་ཁམས་གསུམ་དང་ཕྱི་སྡོད་བོད་མི་དག་གི་ལོ་སར་སྤྲོ་སྐྱིད་ཡོང་བ་དང་། སྐབས་དེར་ཀུན་ལ་གླུ་གར་གཏམ་གསུམ་གྱི་ལོངས་སྤྱོད་གྱ་ནོམ་པ་ཞིག་འབུལ་ཆེད་ང་ཚོས་དྲ་ཚིགས་ལ་གཞི་རྐང་བཅོལ་ཅིང་། དྲ་དམངས་རྣམས་གཙོར་བྱས་ཐོག དཔལ་ཡོན་ཡར་ཐོན་ཡིན་པའི་སྔོན་འགྲོའི་འོག་དྲ་ལམ་ནས་སྐད་གྲགས་མཆེད་དུ་འཇུག་པ་དང་། ཀུན་གྱིས་བརྗོད་གཞིར་གྱུར་བའི་མི་དམངས་མི་སེར་དཀྱུས་མའི་སྒྱུ་རྩལ་ནང་སྙིང་དུ་བྱས་ནས། ན་གཞོན་དྲ་དམངས་ཀྱི་མཐོང་སྣེ་གསར་བ་དང་ལང་ཚོའི་མངོན་རྟོགས། མ་འོངས་པའི་སྒྱུ་འཕྲུལ་ལྟ་བུའི་འདོད་མོས་དང་དུས་ཆེན་གྱི་སྤྲོ་སྣང་ཆེན་པོ་བརྒྱུད་ནས། སྲོལ་རྒྱུན་གྱི་གར་སྟེགས་འཁྲབ་སྟོན་དང་དྲ་ལམ་གྱི་དངོས་ཞུགས་སོགས་མཉམ་འབྲེལ་བྱེད་པའི་རྣམ་པས་བོད་མདོ་དབུས་ཁམས་གསུམ་དང་ཕྱི་སྡོད་བོད་མི་དག་གི་ལོ་སར་སྤྲོ་སྐྱིད་ཡོང་བ་དང་། སྐབས་དེར་ཀུན་ལ་གླུ་གར་གཏམ་གསུམ་གྱི་ལོངས་སྤྱོད་གྱ་ནོམ་པ་ཞིག་འབུལ་བར་བྱ་རྒྱུ་ཡིན།
བོད་ཀྱི་རོལ་མོ་བ་གྲགས་ཅན་འཇམ་བྷེ་དང་། བོད་ཀྱི་གླུ་བ་གྲགས་ཅན་སྒྲོལ་མ་སྐྱབས། ཡུན་རིང་ལ་བོད་ཀྱི་རོལ་མོ་ཁྱབ་གདལ་དང་དྲིལ་སྒྲོག་གི་བྱ་བ་སྒྲུབ་པའི་རྨ་ཆུའི་འཇམ་བྷེ་གསུམ་གྱིས་མཉམ་གཅིག་ཏུ་བསྡུ་པའི་དྲ་ལམ་བོད་ཀྱི་ལོ་སར་དགོང་ཚོགས་ཀྱིས་དྲ་དམངས་ཁྲི་སྟོང་མང་པོ་དང་། བོད་ཡུལ་མཉམ་སྤྲོ་ཆེན་མོར“གཞན་དང་མི་མཚུངས་པའི”གསོལ་སྟོན་ཐེངས་ཤིག་བཤམ་ངེས།
འདི་ནི་ཆེས་དུས་བསྟུན་གྱི་ལོ་སར་དགོང་ཚོགས་ཤིག་སྟེ། ད་ལོ་གང་ཞིག་དར་ཁྱབ་ཆེ་ན་དེ་གར་སྟེགས་འདིའི་སྟེང་མངོན་སྲིད། འདི་ནི་ལོ་ན་ཆེས་གཞོན་པའི་ལོ་སར་དགོང་ཚོགས་ཤིག་སྟེ། ལྟད་མོ་བའི་ཚོགས་གཙོ་བོ་ནི་ན་གཞོན་དྲ་དམངས་དག་ཡིན། འདི་ནི་མི་སྣ་གྲགས་ཅན་ཆེས་མང་པའི་ལོ་སར་དགོང་ཚོགས་ཤིག་སྟེ། ལོ་ཆུང་དག་སུ་ལ་དགའ་ན། དྲ་དམངས་རྣམས་སུ་ལ་མོས་ན་དེ་གར་སྟེགས་འདིར་མངོན་སྲིད། འདི་ནི་ཆེ་གསོན་ཤུགས་འབར་བའི་ལོ་སར་དགོང་ཚོགས་ཤིག་སྟེ། ཇུས་འགོད་གསར་ཞིང་བཀོད་སྒྲིག་ལེགས་པས། ཡིད་ཀྱིས་མ་དྲན་པ་མ་གཏོགས་ལུས་ཀྱིས་སྒྲུབ་མི་ཐུབ་པ་མེད་པ་ར་སྤྲོད་བྱས་ཡོད།
རྒྱུས་ལོན་བྱུང་བ་ལྟར་ན། དགོང་ཚོགས་སྟ་གོན་གྱི་སྐབས་སུ་བོད་མདོ་དབུས་ཁམས་གསུམ་ཀུན་གྱི་སྒྱུ་རྩལ་པ་དག་གི་བརྩམས་ཆོས་གང་མང་འབྱོར་ཡོད་ལ། མིག་སྔར་ད་དུང་གླུ་གཞས་བརྩམས་ཆོས་སོགས་བསྡུ་བཞིན་པའི་སྒང་ཡིན། དགོང་ཚོགས་འདི་ཉིད2016ལོའི་ཟླ1ཟླ་དཀྱིལ་དུ་བརྙན་ལེན་བྱ་རྒྱུ་ཡིན་ལ། ལོ་སར་སྐབས་སུ་རྒྱ་ཆེའི་རང་རིགས་སྤུན་ཟླ་རྣམས་དང་དྲ་དམངས་ཡོངས་ཀྱི་གཟིགས་རྟེན་དུ་འབུལ་རྒྱུ་རེད། ཐེངས་འདིའི་དྲ་ལམ་བོད་ཀྱི་ལོ་སར་དགོང་ཚོགས་ནི་ཀྲུང་གོའི་བོད་ཀྱི་རོལ་དབྱངས་དྲ་བ་དང་། ཀྲུང་གོའི་བོད་ཀྱི་དྲ་བ། བོད་མིའི་རིག་གནས་དྲ་བ། མཚོ་སྔོན་པོ་དྲ་བ། དྲི་ཟའི་རོལ་དབྱངས་དྲ་བ། མཆོད་མེ་རྩོམ་རིག་དྲ་བ། ཞིན་ཧྭ་དྲ་བ་སོགས་རྒྱལ་ནང་གི་བོད་ཀྱི་དྲ་བ་གྲགས་ཅན་དག་དང་མཉམ་འབྲེལ་སྒོས་སྒྲུབ་པ་ཞིག་ཡིན་པས། ཆེས་ལྟ་རིན་ཡོད་ལ་ཆེས་སྒུག་རིན་ཡོད་པའི་དྲ་ལམ་ལོ་སར་དགོང་ཚོགས་ཤིག་ཡིན།
བོད་ཀྱི་རོལ་མོ་བ་གྲགས་ཅན་འཇམ་བྷེ། ཁོས་སྔར་མཚོ་སྔོན་བོད་སྐད་རྒྱང་སྒྲོག་བརྙན་འཕྲིན་བོད་ཡུལ་དུ་བསྐྱོད་པའི་རིག་རྩལ་སྤྲོ་ཚོགས་ཆེན་མོ《རྨ་ཁུགས་དང་པོའི་ལྷན་འཛོམས།》དང《རེབ་གོང་གསེར་མོ་ལྗོངས》སོགས་ཀྱི་ཇུས་འགོད་པ་དང་འཁྲབ་ཁྲིད་པ་གཅིག་ལྕོགས་སུ་བྱས་མྱོང་བ་དང་། སྤྲོ་ཚོགས་དེ་དག་ལ་ལྟ་མཁན་དག་གི་དགའ་བསུ་བླ་ལྷག་ཐོབ་མྱོང་བར་མ་ཟད། རྗེས་ཕྱོགས་ཀྱི་དགོང་ཚོགས་སྒྲུབ་སྟངས་ཐད་རྨང་རྡོ་ལྟ་བུའི་ནུས་པ་ཐོན་ཡོད།
བོད་ཀྱི་གླུ་བ་གྲགས་ཅན་སྒྲོལ་མ་སྐྱབས་ཀྱིས2014ལོར་རང་ཉིད་ཀྱི་གླུ་གཞས་བརྩམས་ཆོས་དགོང་ཚོགས་ཇུས་འགོད་དང་འཁྲབ་ཁྲིད་བྱས་ནས་བསྒྲུབ་སྟེ། ཨ་མདོ་བརྙན་འཕྲིན་ནས་སྟོན་སྐབས་ལྟ་མཁན་ཆེས་མང་བའི་ཚད་དུ་སླེབས་ནས། ད་ལྟའི་བར་བོད་ཀྱི་གླུ་བ་གླུ་མས་བསྡུས་པའི་མི་སྒེར་གྱི་གླུ་གཞས་ཆེད་ཚོགས་ཁྲོད་ལྟ་མཁན་གྱི་ཁྱབ་རྒྱ་ཆེས་ཆེ་བ་དང་ལྟ་མཁན་ཆེས་དགའི་གླུ་གཞས་ཆེད་ཚོགས་ཤིག་ཏུ་གྱུར་ཡོད།
ཡུན་རིང་ལ་བོད་ཀྱི་རོལ་མོ་ཁྱབ་གདལ་དང་དྲིལ་སྒྲོག་གི་བྱ་བ་སྒྲུབ་པའི་རྨ་ཆུའི་འཇམ་བྷེ་ལགས་ཀྱིས་སྔ་གཞུག་ཏུ་ཐེངས་ལྔ་ལ“གངས་ཆབ་ཟེགས་མའི་འགྱུར་ཁུག”ཅེས་པའི་རིག་རྩལ་དགོང་ཚོགས་ཆེན་མོ་བདེ་བླག་ངང་བསྒྲུབས་ཤིང་། དགོང་ཚོགས་དེ་དག་བོད་ཡུལ་ན་ཤུགས་རྐྱེན་ཆེས་ཟབ་པའི་དགོང་ཚོགས་གྲས་ཀྱི་གཅིག་ཏུ་གྱུར་འདུག


text:
ཨ་རིའི་གནའ་རྫས་ཚོང་གཉེར་ཁང་ཞིག་གིས་གྷན་དྷི་མཆོག་གི་ཡེ་ཤུའི་སྟོན་པ་མཆོག་ནི་ཆེས་རླབས་ཆེ་བའི་དགེ་རྒན་ཞིག་རེད་ཅེས་པའི་གསུང་འཕྲིན་ཞིག་ལ་ཨ་སྒོར་ཁྲི་ ༥ བྱས་ནས་བཙོང་གི་ཡོད་འདུགབྷི་བྷི་སི་གསར་ཁང་གིས་གནས་ཚུལ་སྤེལ་བ་ལྟར་ན། ཁ་སང་ཨ་རིའི་མངའ་སྡེ་པན་ནེ་སི་ཝི་ན་ཡའི་ནང་རྟེན་གཞི་བྱས་པའི་རཱབ་གནའ་རྫས་ཚོང་གཉེར་ཁང་་(Raab)གིས། ལོ་ངོ་ ༩༢ འགྲོ་ཡི་ཡོད་པའི་བདག་ཉིད་ཆེན་མོ་གྷན་དྷི་མཆོག་ནས་ཡེ་ཤུའི་སྟོན་པ་མཆོག་གི་སྐོར་ལ་བྲིས་པའི་འཕྲིན་ཡིག་ཅིག་ལ་ཨ་སྒོར་ཁྲི་ ༥ བྱས་ཏེ་བཙོང་འཆར་ཡོད་འདུག
རཱབ་རྙིང་རྫས་ཚོང་གཉེར་ཁང་གི་འགན་འཛིན་ན་ཐན་ར་བྷི་ལགས་ཀྱིས། གསུང་འཕྲིན་དེས་འཛམ་གླིང་གི་ཆོས་ལུགས་ཁག་ཚང་མ་ཞི་བའི་ངང་གནས་དགོས་པའི་གྷན་དྷི་མཆོག་གི་བཞེངས་ཕྱོགས་གསལ་འདོན་བྱས་ཡོད་པ་མ་ཟད། ད་བར་གྷན་དྷི་མཆོག་གིས་ཆོས་ལུགས་ཀྱི་སྐོར་ལ་བྲིས་པའི་འཕྲིན་ཡིག་རྩེ་ཕུད་ཅིག་ཡིན། ཞེས་བརྗོད་ཡོད་པ་དང་། ད་བར་གྷན་དྷི་མཆོག་གིས་ཆབ་དཔལ་རིག་གསུམ་ཐོག་བྲིས་གནང་བའི་གསུང་འཕྲིན་སྡུར་ཚོང་བྱས་པ་མང་པོ་ཡོད་ཀྱང་། ད་ཐེངས་ནི་ཡེ་ཤུའི་སྟོན་པ་མཆོག་གླེང་སློང་གནང་བའི་གྷན་དྷི་མཆོག་གི་གསུང་འཕྲིན་ཞིག་ཁྲོམ་རའི་ནང་བསླེབས་པ་ཐོག་མ་དེ་ཆགས་ཡོད་འདུག
གསུང་འཕྲིན་དེར་ཕྱི་ལོ་ ༡༩༢༦ ཟླ་ ༤ ཚེས ༦ ཉིན་བདག་ཉིད་ཆེན་མོ་གྷན་དྷི་མཆོག་ནས་མཚན་རྟགས་བསྐྱོན་ཏེ། སྐབས་དེའི་ཨ་རིའི་ཡེ་ཤུའི་ཆོས་དཔོན་མིལ་ཊོན་ཧྥི་རན་རྫི་ལགས་སུ་བཏང་གནང་ཡོད་པ་དང་། གསུང་འཕྲིན་ནང་གྷན་དྷི་མཆོག་གིས། ངའི་སྙིང་ནས་བརྩེ་བའི་གྲོགས་པོ་ལགས། ཁྱེད་ཀྱིས་ཡེ་ཤུའི་གྲུབ་མཐའི་སྐོར་ལ་སྐད་ཆ་བཤད་རོགས་ཅེས་པའི་གསུང་འཕྲིན་དེ་ང་ལ་འབྱོར་བྱུང་ཡང་། འགྲེལ་བཤད་རྒྱག་ཡུལ་དེ་ང་ལ་རྒྱུས་མངའ་མེད་པའི་ཇའེ་སེ་སི་མཆོག་གི་ཆེས་མཐོའི་ལྟ་གྲུབ་ཡིན་པས། ངས་ནུས་ཤུགས་ཡོད་རྒུ་བཏོན་ཡང་ཁོང་ནི་མིའི་རིགས་ཀྱི་ཆེས་རླབས་ཆེན་གྱི་དགེ་རྒན་ཞིག་ཡིན་པའི་ས་མཚམས་ལས་ང་བརྒལ་ཐུབ་ཀྱི་མི་འདུག་ལ། ཁྱེད་ཀྱིས་ཆོས་ལུགས་ཁག་གི་མཐུན་སྒྲིལ་ནི་ཕན་ཚུན་བར་ལྟ་གྲུབ་རྩོད་གླེང་བྱས་ཏེ་ཡོང་ཐུབ་པ་ཞིག་ཏུ་ངོས་འཛིན་སྣང་གི་མེད་ལ། ངས་ཀྱང་ཆོས་ལུགས་ཁག་གི་མཐུན་སྒྲིལ་ནི་ཚང་མས་ཕན་ཚུན་གྱི་ལྟ་གྲུབ་ལ་གུས་བཀུར་བྱས་ཏེ་ཡོང་ཐུབ་པ་ཞིག་ཏུ་འདོད་ཀྱིན་ཡོད། ཅེས་འཁོད་ཡོད་འདུག
རཱབ་གནའ་རྫས་གཉེར་ཚོང་ཁང་གིས་གསུང་འཕྲིན་དེ་ཉར་ཚགས་བྱས་ནས་ལོ་ངོ་ ༥༠ ལྷག་འགྲོ་ཡི་ཡོད་སྟབས། ད་ལྟ་ཤོག་ངོས་ཀྱི་ཡི་གེ་དག་གསལ་པོ་མེད་ཀྱང་། འཕྲིན་ཡིག་དེ་ནི་འཛམ་གླིང་ནང་གི་ཆོས་ལུགས་ལྟ་གྲུབ་སྲོལ་གཏོད་བྱེད་པའི་སྐྱེས་བུ་གལ་ཆེན་གཉིས་ཀྱི་སྐོར་ཡིན་སྟབས། བརྒྱུད་ལམ་ཁག་གཙོས་ཚོང་ལས་དོན་གཉེར་བ་མང་པོ་ཞིག་གིས་དོ་སྣང་བྱེད་ཡུལ་ཞིག་ཆགས་ཡོད་འདུག
ཕྱི་ལོ་ ༢༠༡༢ ལོར་གྷན་དྷི་མཆོག་ལྐོད་གསོད་ཐེབས་སའི་ཡུལ་དངོས་ཀྱི་ས་དང་རྩྭ་ཐུར་འགའ་ལ་ཨ་སྒོར་ ༡༣༠༠༠ ལྷག་བྱས་ཏེ་བཙོང་ཡོད་པ་དང་། ཕྱི་ལོ་ ༢༠༡༣ ལོར་རང་བཙན་འཐབ་ཡིག་ཅིག་ལ་ཨ་སྒོར་འབུམ་ ༡།༥ ལྷག་བྱས་ཏེ་བཙོང་། ཡང་ཕྱི་ལོ་ ༢༠༡༣ ལོར་གྷན་དྷི་མཆོག་གི་འཁོར་ཐག་ལ་ཨ་སྒོར་འབུམ་ ༡།༥ མ་ཟིན་ཙམ་བྱས་ཏེ་བཙོང་བ་སོགས་གྷན་དྷི་མཆོག་གི་ཤུལ་ལུས་ཅ་དངོས་དག་གིས་རྒྱལ་སྤྱིའི་གནའ་རྫས་ཁྲོམ་རའི་ནང་རིན་ཐང་གང་འཚམ་ཞིག་བཟུང་ཡོད་འདུག
བདག་ཉིད་ཆེན་པོ་གྷན་དྷི་མཆོག་ནི་ཕྱི་ལོ་ ༡༨༦༩ ཟླ་ ༡༠ ཚེས་ ༢ ཉིན་རྒྱ་གར་མངའ་སྡེ་གྷོ་ཇོ་ར་ཊའི་པོར་བྷན་ཌར་ས་གནས་སུ་སྐུ་འཁྲུངས་ཤིང་། དགུང་ལོ་ ༡༣ ལ་སོན་སྐབས་གཉེན་སྒྲིག་བྱས། དགུང་ལོ་ ༡༨ སྟེང་དབྱིན་ཡུལ་དུ་ཁྲིམས་ལུགས་སློབ་གཉེར་བྱེད་དུ་ཕེབས། ཕྱི་ལོ་ ༡༨༩༡ ལོར་དབྱིན་ཡུལ་ནས་ཕྱིར་རྒྱ་གར་དུ་ལོག་སྟེ་རྒྱ་གར་ནང་ཁྲིམས་ལུགས་ཀྱི་བྱ་བ་གཉེར་འགོ་བརྩམས་ཡོད་ཀྱང་། ལོ་ངོ་ ༢ རྗེས་ནས་ཨ་ཧྥེ་རི་ཁའི་ནང་གནས་སྤོར་བྱས་པའི་རྒྱ་གར་གྱི་ཡུལ་མི་ཚོར་ཁྲིམས་ལུགས་སློབ་སྟོན་པར་ཕེབས་དགོས་བྱུང་། ཨ་ཧྥེ་རི་ཁའི་ནང་མི་རིགས་དབྱེ་འབྱེད་ཀྱིས་མཐོང་ཆུང་དང་བརྙས་བཅོས་ཚོད་མེད་མྱངས་རྗེས། ཨ་ཧྥེ་རི་ཁའི་མི་རིགས་དབྱེ་འབྱེད་དང་རིགས་རུས་མཐོ་དམན་གྱི་ལྟ་བ་སོགས་ཀྱི་སྲིད་ཇུས་ཁག་ལ་ཁ་གཏད་བཅག་ནས་ཡུལ་དེར་ལོ་ངོ་ ༢༠ རིང་བཞུགས། ཕྱིས་སུ་རྒྱ་གར་ནང་ཕྱིར་ཕེབས་ཏེ་དབྱིན་གཞུང་གི་བཙན་གནོན་སྲིད་བྱུས་ལ་ཞི་བའི་ངོ་རྒོལ་ལས་འགུལ་བསྟུད་མར་སྤེལ་བར་བརྟེན། དབྱིན་གཞུང་ནས་ཁོང་གི་གཙོས་ཞི་རྒོལ་བ་རྣམས་བཙོན་འཇུག་གིས་མནན་གཅོད་རིམ་པ་བཏང་མཐར། ཕྱི་ལོ་ ༡༩༤༧ ལོར་དབྱིན་ཇིའི་འོག་ནས་རྒྱ་གར་རང་བཙན་ཐོབ་ཡོད་པ་རེད། ཕྱི་ལོ ༡༩༤༧ ཟླ་ ༡ ཚེས་ ༣༠ ཉིན་ན་ཐོ་རམ་(Nathuram Gods)ཟེར་བ་ཞིག་གིས་གྷན་དྷི་མཆོག་ལ་མེ་མདས་བརྒྱབས་ཏེ་བསད་ཡོད་པ་རེད།
གསར་འགོད་པ། སྐལ་བཟང་སྦྱིན་པ།


text:
སྙན་བརྒྱུད་ལྟ་སྒོམ་ཐག་ཆོད་དོན་གྱི་མན་ངག
[ཟླ་ཚེས། 2014-08-12 11:55:44][རྩོམ་པ་པོ། གསང་བདག་མུ་ལ་རང་གྲོལ་རྩལ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
མཁའ་འགྲོ་ཟླ་འོད་འབར་མའི་སྙན་བརྒྱུད་ལྟ་སྒོམ་ཐག་ཆོད་དོན་གྱི་མན་ངག་བཞུགས།
༄༄།། འདོད་མའི་མགོན་པོ་ཀུན་ཏུ་བཟང་པོ་འཁོར་འདས་ཀུན་ཏུ་ཁྱབ་ལ་ཕྱག་འཚལ་ལོ༔
ཞང་ཞུང་ལྷོ་ནུབ་ཁ་ཡུག་རྒྱལ་པོའི་ཡུལ༔ ཁྱུང་ལུང་དངུལ་མཁར་རྒྱལ་བ་མཉེས་པའི་ཚལ༔ གཡུང་དྲུང་འོད་དུ་འཕྲོ་བའི་གསང་ཕུག་ན༔ བླ་ཆེན་དྲན་པ་ཡབ་ཡུམ་སྲས་དང་བཅས༔ བླ་མེད་ཡང་དག་ལྟ་བར་གནས་པའི་དུས༔ མཁའ་འགྲོ་ཡུམ་ཆེན་ཟླ་འོད་འབར་མ་ཡི༔ བྱུ་རུའི་འཁོར་ལོ་རྩེབ་བརྒྱད་འབར་བ་ལ༔ གཡུ་ཡི་གཡུང་དྲུང་རིས་སུ་བྲིས་པ་ཕུལ༔ སྐྱེ་མེད་དོན་རྟོགས་བླ་ཆེན་ཁོད་སྤུངས་ལགས༔ ལྟ་སྒོམ་ཐག་ཆོད་ཉམས་ཀྱི་མན་ངག་ཅིག༔ ཁོ་མོ་འོད་ལྡན་བདག་ལ་གསུང་བར་ཞུ༔ ཞུས་པས་ཁོད་སྤུངས་ཡབ་ཀྱི་ཞལ་འཛུམ་པས༔ ཕྱག་རྒྱའི་མཁའ་འགྲོ་ཟླ་འོད་འབར་མ་ལགས༔ ཉིད་ཀྱིས་ཞུས་བཞིན་བདག་གིས་བཤད་པར་བྱས༔ བླ་མེད་གཡུང་དྲུང་ཐེག་པའི་སྒོར་འཇུག་ནས༔ རྒྱུ་འབྲས་མཚན་བཅས་བྱང་ཆུབ་བློ་སྦྱང་སྟེ༔ མཚན་མེད་སེམས་ཉིད་གཏན་ལ་འབེབ་པར་བྱ༔ སྔོན་སྦྱང་ལས་འཕྲོ་སད་པའི་སྐལ་ལྡན་གྱི༔ སེམས་ཀྱི་མཚན་ཉིད་ངེས་པ་གོ་བར་གྱིས༔ ཡོད་མེད་རྟག་ཆད་མཐའ་ལས་འདས་པ་ཡི༔ དྲན་རྟོག་བློ་བྲལ་རང་བྱུང་རིག་པ་འདི༔ ཡེ་ནས་དྲི་བྲལ་ཀ་ནས་དག་པའི་བོན༔ སྟོང་ལ་རང་གསལ་ཆོ་འཕྲུལ་འགག་པ་མེད༔ རང་ལས་རང་ཤར་འོད་ལྔ་རང་བཞིན་གཡོ༔ རང་གཤིས་རྣོ་པོའི་རིག་ངོར་གསལ་གྱི་རྟོགས༔ རང་བྱུང་ཀློང་དུ་དང་པོའི་སངས་རྒྱས་སོ༔ རང་འོད་གཞན་འཛིན་རིག་སྟོང་རང་གཤིས་ཉམས༔ སྣང་བར་ཕྱིར་ལྟས་འོད་ལྔར་འཛིན་པ་ཡི༔ ཕྱི་ཡི་ཡུལ་ལྔ་ནང་གི་ཕུང་པོའི་ཁམས༔ མཚོ་ལ་དར་ཆགས་ཅི་བཞིན་རང་ལ་སྣང་༔ གཟུགས་འཛིན་རག་པའི་འདོད་པའི་ཁམས་སུ་གྲུབ༔ ཀུན་ཏུ་བརྟགས་པའི་སྣ་ཚོགས་ཡུལ་ལ་ཡེངས༔ དྲན་བློའི་རྟོག་འཛིན་ཉོམ་མོངས་བརྒྱད་ཁྲི་སྐྱེད༔ ཚེ་རབས་སྦྱངས་འཕྲོ་ལྡན་པའི་སྐལ་ལྡན་གྱི༔ ད་ལྟའི་ཤེས་པ་ཆམ་མེར་གནས་པའི་ཐོག༔ སྣ་ཚོགས་དྲན་པའི་རྟོག་པ་སྐྱེས་མ་ཁར༔ ནང་དུ་བརྟགས་པའི་འདི་ཞེས་དངོས་མ་རྙེད༔ སྟོང་ལ་རང་གསལ་བློ་བྲལ་ས་ལེ་བ༔ འདི་ནི་རང་རིག་བོན་སྐུའི་དགོངས་པ་སྟེ༔ བཟང་ངན་རྟོག་ཚོགས་དྲན་ཙམ་དེ་ངོར་ལྟ༔ རང་ཤར་ཀློང་གྲོལ་སྟོང་པ་ཧ་རེ་བ༔ ཕྱི་ཡི་ཡུལ་སྣང་གང་ཤར་འཛིན་མེད་བ༔ སྣང་ཙམ་དེར་ཐོགས་རང་གཤིས་ཧེད་དེ་ཀློད༔ གང་གི་བཅོས་སུ་མེད་པའི་ལྟ་བ་འདི༔ སྣང་སྲིད་བོན་རྣམས་རིག་པའི་རང་མདངས་ཞེས༔ གཟུགས་འཛིན་གཉིས་བྲལ་རང་རིག་ངོ་ཐོག་ཏུ༔ སྣང་ཙམ་དངོས་མེད་རིག་པའི་རང་གཟུགས་ཏེ༔ རིག་པ་རང་ལ་སྐྱེ་འགག་གཉིས་བྲལ་བའི༔ སྟོང་པ་རང་གསལ་རིག་པའི་རང་བཞིན་གཤིས༔ རིག་པའི་དབྱིངས་མཇལ་སྣང་བ་འོད་གསལ་བ༔ ཐོད་རྒལ་སྣང་བ་སངས་རྒྱས་མིག་སྒོར་གནས༔ སྣང་སྲིད་བོན་རྣམས་བོན་ཉིད་གཞིར་བཞེངས་ཏེ༔ གཡུང་དྲུང་སྐུར་ཐོབ་སྐྱེ་འཆི་མེད་པའོ༔ ཡང་དག་བླ་མེད་ལྟ་བ་ངོ་མཚར་ཆེ༔ འདི་ནི་སྐལ་ལྡན་བློ་ཡི་གཤིས་ལ་གཏད༔ འཛིན་པའི་ཆེད་བྲལ་ཀློང་ཆེན་གཅིག་གི་ངང་༔ ལྟ་བའི་མཐར་ཐུག་ཐེག་པའི་ཡང་རྩེ་རྟོགས༔ བློ་ནི་རྟོག་ཚོགས་བཟང་ངན་དྲན་པ་སྟེ༔ གཅིག་རྒྱུ་གཅིག་འགག་ཁྱབ་ཚུལ་ཟད་པ་མེད༔ ཡིད་ཀྱི་འཛིན་པའི་ཀུན་གཞིར་བག་ཆགས་བསགས༔ བློ་ཡི་མཁན་པོ་འདི་ཞེས་མ་གྲུབ་པར༔ དྲན་རྟོག་འགག་མེད་ཤར་རུང་རང་ལ་དག༔ ཡིད་ཀྱི་འཛིན་པ་དངོས་མེད་རིག་པའི་ངོར༔ ས་ལེ་གནས་པའི་ཐ་མལ་རང་གཤིས་འདི༔ ཐེག་པ་བླ་ན་མེད་པའི་སྒོམ་པ་ཡིན༔ སྒོམ་དུ་མ་བརྟག་བློ་ཡི་འཛིན་རྒྱ་རལ༔ མ་སྒོམ་ཡེངས་མིན་རྟོག་པ་གཞི་ལས་དག༔ གང་ཡང་བརྟེན་མེད་རང་སོར་གནས་པ་འདི༔ རིག་པའི་རྒྱལ་པོ་རང་ས་ཟིན་པའོ༔ སྒོམ་ཡོད་སྒོམ་མེད་བློ་ཡི་འཛིན་བྱ་སྟེ༔ སྒོམ་བྱ་དང་བྲལ་སྒོམ་བྱེད་རང་དག་པའི༔ འདི་ཡིན་མེད་པའི་རིག་པ་ས་ལེ་བ༔ ཐེག་པ་བླ་ན་མེད་པའི་སྒོམ་པའོ༔ བློ་ཡི་འཛིན་ན་རྟག་ཆད་མུ་བཞི་གོལ༔ ཡིད་ཀྱི་གཏད་ན་འཕྲོ་རྒོད་སྒོམ་སྐྱོན་གོལ༔ ཐ་མར་ལུས་༄༄ ན་བྱིང་རྨུག་གཉིས་ཀྱིས་སྒྲིབ༔ གང་སྣང་ཡུལ་ལ་འཛིན་མེད་རང་གསལ་ངང་༔ གང་ཤར་དྲན་རྟོག་དངོས་མེད་རང་དག་པ༔ སྟོང་ལ་རང་གསལ་རིག་པའི་རྒྱལ་པོ་འདི༔ དུས་ཀུན་རང་བབས་བསྒོམ་པས་ཀློང་གྱུར་བའི༔ གཞི་དབྱིངས་ཉག་གཅིག་བོན་སྐུ་ཆེན་པོའོ༔ རྒྱུ་འབྲས་གཉིས་གཟུང་བློ་ཡི་རྒྱུ་སྐྱེད་ཅིང་༔ ཡིད་ཀྱི་འཛིན་པའི་བཟང་ངན་གཉིས་སུ་དབྱེ། ཀུན་གཞི་བག་ཆགས་མཐོ་རིས་ངན་སོང་སྲིད༔ བློ་དང་བྲལ་བའི་རང་རིག་རང་གསལ་བ༔ འདི་སྤྱོད་མེད་པར་གང་ཤར་ཐད་ཀར་གྲོལ༔ ཡུལ་ལ་ཆགས་མེད་མེ་ལོང་སྣང་བྱ་བཞིན༔ དྲན་རྟོག་འཛིན་མེད་ཆུ་རླབས་ཆུ་ཐིམ་འདྲ༔ རྟོགས་པ་འགྱུར་མེད་རུས་སྦལ་སྐུམ་པའི་དཔེ༔ དེ་ལྟར་རྟོགས་ངོར་གང་ཤར་ཅི་སྤྱོད་པ༔ བཟང་ངམ་ངན་ཞེས་དབྱེ་བའི་མཁན་པོ་ཟད༔ རང་ལ་རང་ཤར་རང་གྲོལ་ཀློང་དུ་བདེ༔ ཅི་ལྟར་སྤྱད་ཀྱང་ཀུན་ཏུ་བཟང་པོའོ༔ བློ་ཡི་ཆེད་སྤྱད་ཐེག་པ་འོག་མ་གོལ༔ ཡིད་ཀྱི་འཛིན་པ་ཐ་མལ་སྐྱེ་བོར་ལྷུང་། རིག་པའི་རང་གཟུགས་ངང་གི་མཇལ་བ་ཡི༔ འགག་མེད་རང་ཤར་འཛིན་མེད་རང་གསལ་གྲོལ༔ ཐེག་པ་བླ་ན་མེད་པའི་སྤྱོད་པའོ༔ སྤྱོད་པ་མཉམ་རོལ་བོན་ཉིད་ཐེག་ལེའི་དོན༔ ཡེ་ཤེས་རྒྱན་ཤར་ཀུན་བཟང་སྤྱོད་པའོ༔ སྣང་སྲིད་བོན་རྣམས་བོན་ཉིད་ཉག་གཅིག་ཀློང་༔ སྣང་ཙམ་དངོས་མེད་རང་བྱུང་རིག་པའི་མདངས༔ དྲན་ཙམ་འཛིན་མེད་ཡེ་ཤེས་འཆར་ཚུལ་ཏེ༔ རང་གཤིས་རང་བབས་རང་ངོ་རང་གསལ་བ༔ འདི་ནི་འབྲས་བུའི་མཐར་ཐུག་བོན་གྱི་སྐུ༔ འདོད་ཁམས་ཡུལ་སྣང་ཨ་མཐས་བློ་འཛིན་ཞིག༔ གཟུགས་ཁམས་འོད་སྣང་ཡེངས་བྱེད་མཁན་པོ་ཟད༔ གཟུགས་མེད་མ་རིག་འདི་བྱེད་རྟོག་པ་དག༔ ཕྱི་གསལ་སྣང་ཆ་ནང་གསལ་རིག་པའི་དབྱིངས༔ སྣང་ཙམ་དངོས་མེད་རིག་པའི་དབྱིངས་སུ་བདེ༔ ཐམས་ཅད་ཀློང་འགྱུར་ཚོན་གང་བོན་གྱི་སྐུ༔ སྣང་ཆ་མ་འགག་ཕྱིར་གསལ་རྫོགས་སྐུར་སྟོན༔ ཆོ་འཕྲུལ་མི་ཟད་ཅི་ཡང་སྤྲུལ་སྐུར་ཤར༔ སྐུ་གསུམ་དབྱེར་མེད་འགྲོ་དོན་མཛད་པའོ༔ ཟབ་མོ་གནད་ཀྱི་ངེས་དོན་གདམས་པ་འདི༔ སྐྱེ་མེད་དོན་རྟོགས་ཁོད་སྤུངས་དྲན་པ་ངས༔ འགྱུར་མེད་གཡུང་དྲུང་ངེས་ཚིག་རང་ལ་ཤར༔ ལས་ཀྱི་ཕྱག་རྒྱ་མཁའ་འགྲོ་ཡུམ་ལ་གཏད༔ ཡེ་ཤེས་མཁའ་འགྲོའི་ཐུགས་ཐིག་ཟབ་གསང་བོན༔ ཕྱི་རབས་ལས་འཕྲོ་ཅན་དང་འཕྲད་པར་ཤོག༔ དེས་ཀྱང་གཅིག་བརྒྱུད་མན་ངག་ཟབ་མོའི་གནད༔ དུས་ཀྱི་མཐའ་ལ་མི་ནུབ་འགྲོ་དོན་མཛད༔ ལས་ཅན་གྲངས་མེད་གྲོལ་བ་དངོས་གྱུར་ཤོག༔ ས་མ་ཡ༔ རྒྱ༔རྒྱ༔རྒྱ༔ ཁོད་སྤུངས་དྲན་པ་ནམ་མཁའི་དགོངས་ཉམས་མཁའ་འགྲོ་འོད་ལྡན་འབར་མའི་ཐུགས་ཐིག་མན་ངག་གནད་བསྡུས་དམར་ལ་ཟབ་པ་འདིའང་གཡུང་དྲུང་འོད་འཕྲོ་སྤུངས་བའི་གནས་མཆོག་སྒྲུབ་ཕུག་རིན་ཆེན་འབར་བའི་ཀེའུ་ཚང་དུ་མཁའ་འགྲོ་ཟླ་འོད་འབར་མའི་སྙན་དུ་བརྒྱུད་པ་ཅི་བཞིན་གསང་རྒྱུད་བླ་ན་མེད་པའི་སྐལ་བ་ཐོབ་པ་མུ་ལ་རང་གྲོལ་རྩལ་གྱིས་རིག་རྩལ་འགག་མེད་དུ་ཕབ་པའོ། དགེའོ། བཀྲ་ཤིས།